
Brazda noastră. 


Programul acestei reviste îl cuprinde, în esență, 
numele ei. 

Va să zică o revistă regională? 

Da. 

Decât, regionalismul nostru nu va fi regionalismul 
zidurilor chinezești, regionalismul exclusivist, orbit de 
patriotism local, ci regionalismul care, prin desgropa- 
rea, desmorțirea, evidenţiarea valorilor și specificului 
acestui colț de țară, caută să aducă — prin contribuția 
sa — nota sa genuină, distinctă, în ansamblul sufletului 
românesc de pretutindeni, a cărui parte întregitoare și 
indisolubilă este. — d: 

Vrem deci: 

I. Să punem în vitrina actualități: suflete, frămân- 
tări, fapte din trecutul nostru, fie prin mărturii nouă, 
necunoscute, fie prin cele uitate, — mărturii care, che- 
mate din colțul lor de întunerec în instanţă de apel, s'ar 
putea să modifice unele sentințe rostite până acum, pu- 
nând în altă lumină faptele şi oamenii. 

2, Vrem, apoi, să oglindim cât mai fidel actuali- 
tatea, înareptând privirile spre realități lăudabile sau 
spre lacune și scăderi care, împlinite și îndreptate, ar 

crea alte posibilități de progres, — mai ales în dome- 
niul economic. 

3. Vom mai căuta .să strângem în jurul revistei 
atât valorile ştiintițice, talentele literare, artistice consa- 
crate — originare de aici sau în legături strânse cu 
acest ținut — cât și pe cele latente sau înmugurite, Sti- 
mulându-le și înlesnindu-le afirmarea. 

4. Nu ne vom izola însă nici de restul Țării şi 
neamului, năzuind să încopciem Sforțările noastre în rit- 
mul general al sufletului românesc de pretutiudeni. 

Cei care ne înțeleg, cei care se simt încă legați de 
acest colt de fară — fie prin naștere, fie prin anii ue 
școală urmată aici, fie prin vecuirea mai îndelungată pe 
aceste plaiuri — vor pune umărul alături de noi în 
această muncă constructivă, menită nu de a reda Bra- 
șovului vechiul prestigiu cultural, politic, bisericesc, co- 
mercial, social etc. — ceeace ar fi prea greu — dar 
măcar de a justifica dreptul generației noastre de a se 
mândri cu înaintașii creatori ai acelui ascendent față de 
aite finuluri. 

Cei care nu vor să ne înțeleagă, ca și cei răzniți 
nu numai trupește ci şi sufletește de aceste meleaguri, 
vor rămânea să aplaude sau să critice sforțările celor 
dintâi. 

Meserie mult mai ușoară, dar și mai fără bucurii. 

Noi nădăjduim că majoritatea nu vor forma-o 
aceștia. Și avem toate indiciile, că nu ne înșelăm. 

Speranța ni se întemeiază pe simpatia și căldura 
cu care a fost primită ideia înființării acestei reviste. 

Dovada: colaboratorii acestui număr și cei ai celor 


viitoare. 
Redacţia. 

Inchinare 
făuritorilor Unirii 


Dacă durerea împărtășită și deaproapelui se înjumătățește, 
bucuria se îndoeşte. 

Serbările din acest an ale Unirii au de scop dublarea, aș 
zice mai bucuros înzecirea bucuriei aniversării primului deceniu 
al celui mai mare praznic naţional pe care l-a avut Ardealul ro- 
mânesc, a aniversării actului istoric dela 1 Dec. 1918, săvârșit 
în cetatea durerilor și umilirilor dar și a mândriei și speranțelor 
noastre, în cetatea care cu trei veacuri și un sfert în urmă 
aclama cu aceeaș îrenezie, cu care aclama la 1918 pe Regele 
Ferdinand, — pe biruitorul lui Andreiu Bători,pe Mihaiu Vodă, a 
cărui spadă temută înscrisese în cartea neamului programul ro- 
mânismului fărămițat sub atâtea stăpâniri străine și realizat de- 
finitiv abia în zilele noastre. 

Nu voim să redeschidem rane vechi, cicatrizate azi, prin 
reîmprospătarea grelelor umiliri, suferințe și lupte de veacuri, pe 
care neamul românesc de dincoace de Carpaţi a fost nevoit să 
le poarte pentru păstrarea limbii și ființei sale naționale. Am 
stârni poate amărăciune în sufletul unor concetățeni și nici un 
strop de amărăciune n'am voi să picure în paharul bucuriei pe 
care o prăznuim. 

Ar fi şi prea dureruasă și prea lungă povestea pătimirii și 
încordărilor, aproape supraomenești, care stau la temelia acestei 
zile de sărbătoare. 

Praznicul de azi vrem să fie ziua păcii senine, cum e ziua 
Sf. Invieri. după mohorîta săptămână a patimilor. 

Binefăcătoarei opere a lui Cronos i se suprapune și îngă- 
duința, iertarea din partea celor care și-au văzut încoronată de 
succes străduința de veacuri. 

Dar, precum în noaptea Sf. Invieri creștinii aprind lumâ- 
nările și candelele dragostei: la mormintele iubiților lor dispăruți, 
să nu “hi se ia în nume de rău, din partea nimănuia, dacă azi 
ne facem și noi datoria pioasă, de creștini și de Români, de a 
aprinde candelele recunoștinței unui neam la căpătâiul celor care, 
prin jertia lor, ne-au înlesnit ajungerea acestei zile. 

Candelele recunoștinței noastre se aprind azi cucernice la 
mormintele fără număr — atâtea din ele date uitării! — ale - 
celor care, în cursul vremurilor, au ţinut treaz, conștient, sufletul 
etnic, genuin al Român lor de dincoace de Carpaţi, turnând lacri- 
mile gândurilor în slove grăitoare, în slove luminătoare de origini, 
de glorii, de suferințe trecute, de culmi şi de prăpăstii, ori în 
slove incendiatoare de suflete, necesare pentru purtarea luptelor 
grele care trebuiau date de înaintași, ca neamul să se poată 
păstra ca neam deosebit, cu sufletul său, cu limba sa, pe pă- 
mântul muncit și apărat de atâtea rânduri de predecesori. 


Admirativă și vecinică recunoștință nesfârșitelor serii de lup- 
tători a câror sănătate, suflet, viață s'a irosit, fecundătoare, fie în 
chiliuțe sărace — descosând din slove întortochiate, aşternute 
pe file îngălbenite de izvoade bătrâne, tainele istoriei bimilenare 
a unui neam disprețuit — fie în pușcării istovitoare de trupuri 
dar oțelitoare de credințe și de voință, fie pe drumuri grele, în 
căutarea dreptății pe seama unui neam clăcaș, fie în revoluții, 
răscolitoare a energiilor populare !.... 


1 Decemvrie — de astădată 10 Maiu — e şi va rămânea 
ziua de pomenire a tuturor celor care au suferit ori s'au săvârșit 
cu ochii aţintiți spre miază-zi, furați de frumusețea unui miraj, 
de farmecul unui ideal. 

Ziua de azi e şi va rămânea ziua de pomenire a tuturor 
celor care au tors, din generație în generație, firul unei seculare 
tradiții, a tuturor celor care au hrănit și mângăiat în zile de 
restriște, în nopți fără somn, visul „de al cărui dor ne-au răposat 
şi moșii și părinții“. 

Cât de mari apar azi toți aceștia, sporiți, fără îndoială, și 
de „optica sentimentală“ a generaţiilor care le-au urmat, gene- 
raţii care simţiau nevoia „termentului idealului și al legendei“, 
dar și de faptele lor care, privite prin prisma realităților de azi, 
raportate la posibilitățile de azi, apar în altă lumină. 

__ Fum de smirnă şi tămâie se înalță azi, în largul cuprins. 
al Ardealului, spre împărăția sufletelor ctitorilor și slujitorilor 
lăcașurilor sfinte, în care s'au mângăiat atâtea dureri şi suferinţe, 
în care s'a păstrat vie credința mântuitoare în zile de mai bine, 
în Dreptatea care a venit, fiindcă trebuia să vie. 

Gândurile noastre poposesc azi cucernice și recunoscătoare 
la mormintele celor care, cu veacuri înainte, au simțit nevoia im- 
perioasă de a da cuvântul lui Dumnezeu, mântuitor de suflete, 
în limba națională, legând astfel sufletele unul de altul prin 
firele puternice, adânci, nevăzute ale aceleiaş credințe strămoșești. 

Câtă lumină trebuie să se fi sălășluit azi în mormântul 
necunoscut al anonimului călugăr din nordul Maramureșului, din 
preajma mânăstirii Peri, care, cu cinci veacuri în urmă, a în- 
drăznit, pentru întâiașdată, să frângă lăcatele, considerate sfinte, 
ale Sf. Scripturi, ca s'o tălmăcească în graiul, pentru el și mai 
sfânt, al părinților săi, al neamului săul... 

Cum se luminează și cum vorbesc azi de limpede — în- 
văluite în dragostea ochiului înțelegător — buchile Diaconului 
Coresi, din a doua jumătate a veacului al XVI, „Testamentul 
nou“ al leromonahului Silvestru și al Mitr. Ardealului Simion 
Ștefan, dela mijlocul veacului al XVII, sau „Biblia lui Şerban“, 
dela sfârșitul aceluiaş veac, tot atâtea verigi care, peste frontie- 
rele politice, ne țineau strânși în jurul aceluiaș altar. 

Şi cum se aureolează azi figurile unui |. Barac, V. Aron 
sau |. Budai Deleanu, cari — într'o vreme când boierii și feciorii 
de boieri se 'căzniau să ticluiască stihuri parfumate, adeseori 
decoltate, pentru cocoane și mai parfumate, și mai decoltate, — 
se trudiau să-și toarne dragostea lor pentru cei mulți, uitaţi, cu 
sufletul ars de suferințe, pentru cei din mijlocul cărora se ridi- 
cară şi ei, în pagini folositoare, alungătoare de gânduri și griii, 
în cărți cu povestiri despre lumi mai frumoase, cu mai multă 
dreptate, decât cea în care erau sortiți să-şi înnoade ei chinuita 
lor viață | 

„Fum de smirnă și tămâie se ridică azi spre lăcașurile celor 
drepți, spre sufletele ctitorilor așezămintelor noastre şcolare, din 
cari Valuri-valuri s'a revărsat binefăcătoarea lumină a cunoștinței 
și, cu ea: fonicul conștiinței naţionale. 

"Mă gândesc la un Inocenţiu Clain, la un Petru Pavel Aron, 
- Samuil Vulcan, Mihail Pavel, Șuluţiu sau, de altă parte, la un 
Şaguiga, Moise Nicoară, Popazu, Nicolae Popea Și alți urmași 
ai lor." 

Fum de smirnă şi tămâie se ridică azi spre sufletele atâtor 
generații de preoți și dascăli, mari și mici, trudiți și săraci, dar 

cu atâta bogăție de suflet cald, coborîţi în mormânt cu inima 
plină de obidă, de a nu fi putut vedea măcar zorile zilei pe care 
o adăstau și pentru care-și risipiră sufletul lor generos. 

Cum luminează azi, îmbrăcate parcă în scoarțe de aur, 
„Gramatica“ lui Micu Clain, „Cronica Românilor“ din desaga lui 
"Sincai, „Istoria pentru începutul Românilor în Dacia“ a lui P. 
Maior și celelalte Evanghelii ale trecutului nostru!... 

Cât de luminoase și de împăcate se desprind azi din um- 
brele trecutului mai îndepărtat sau mai apropiat, ca să ia parte 
la bucuria generală, un T. Cipariu, Papiu llarianu, Florian Aron, 
Simeon Bărnuţiu, Aron Pumnul, un Moldovănuţ, un Augustin 
Bunea sau: un Gh. Lazăr, Tempea, Cichindeal, lorgovici, un 
Gavril Munteanu, I. Meșotă, |. Lapedatu, Dr. N. Pop, loan Popescu, 
Daniil Barceanu, un Moisil, Artemiu P. Alexi, Mălaiu, Fiorian 
Porcius, un Virgil Uniţiu, Ghiţă Pop, un Porumbescu, Nichi Popo- 
vici, Dima, |. Mureşianu, un Andreiu Bârseanu, |. C. Panţu, Al. 
Bogdan, T. L. Blaga, V. Micula, Avram Sădeanu, Raţiu, Precup și 
alții .și alții cari au ilustrat catedra românească din Ardeal! 

Candelele recunoștinței unui neam întreg se aprind azi, 
rând pe rând, și la icoanele nerăsplătiților mucenici ai conde- 
iului — cunoscuți și necunoscuți — începând cu-un Zah. Car- 
calechi, care începuse să scoată la Buda, acum un veac și mai 
bine, „Biblioteca Românească“, cu I. Barac, cu un Gh. Bariț, — 
cel mărunt la trup dar cu atât mai mare la suflet, — care în 
urmă cu 90 de ani desțelenia la Brașov ogorul ziaristicei româ- 
nești din Ardeal și continuând cu Mureșenii — cu lacob, Andreiu 
şi Aurei Mureșianu — dela „Gazeta Transilvaniei“, cu Aron și 
Nicolae Densuşianu, |. Lapedatu și Teofil Frâncu dela „Orientul 
Latin“, care apărea tot la Brașov cu mai bine de 50 de ani în 
urmă, cu Al. Roman dela „Federațiunea“ din Pesta, cu Samuil 
Vulcan dela „Familia“ din Oradea Mare, cu Gh. Maior, Traian 
Pop, Silvestru Moldovan, Augustin Paul dela „G. Tr.“, cu Eugen 
Brote, |. Slavici — Slavici cel dela „Tribuna“, — cu L. Russu 
Şirianu, Septimiu Albini, Slovacul Augustini, Aurel C. Popovici, 
Deleanu — cel stins înainte de vreme, — cu C. Diaconovich, Ilarie 
Chendi, Dionisie Stoica și atâția alții, până la Valer Branisce, 
care nu de mult a închis ochii în jalea unanimă a întregului 
Ardeal românesc. SE 

Aceștia, împreună cu atâția fruntași luptători ca: Vincențiu 
Babeș, lacob Bologa, Elie Măcelariu, General Doda, Iosif Șterca 
Şuluțiu, Ladislau Vaida, Mocioneștii, |. Raţiu, G. Pop de Băsești, 
V. Lucaciu, |. Coroianu, N. Cristea, Coriolan Brediceanu, N. Oncu, 
Mih. Veliciu, Dr. |. Hozan, P. Cosma, V. Tordășanu, |. Mihu, 
Dr. St. Ciurcu și până la Emanuil Ungurianu. cel cu mormântul 
încă proaspăt, — au ţinut mereu sus steagul revendicărilor noas- 
tre naționale, îmbărbătând pe cei șovăitori, mângăind pe cei 
suferinzi — suferind ei înșiși - întețind energiile luptătorilor, 
întărind încrederea în noi înșine, în zile de mai bine, făcând să 
vibreze sufletele în acelaș ritm, alimentând și împintenând 
avânturile care duc la biruinţă. 

Și tot azi, recunoștința unui neam întreg îngenunchează la 
mormintele fără gurguie și fără cruci ale milioanelor de clăcași, 
de birnici ai atâtor stăpâni aduși de vânturi — la mormintele 
celor înirăţiți cu glia, ale celor urziți în lacrimi și sudoare, ale 
celor care au dus războiul mare al tuturora, ca să se sţingă în 
neguri și uitare — cum spune poetul. -— ale celor care, prin 
jertfa lor anonimă, au căutat să asigure măcar urmașilor lor o 
soartă mai omenească, — începând cu acei străbuni care, după 
mărturisirea istoriogratului Bonfiniu din veacul al XV-lea, luptau 
mai mult pentru păstrarea limbii decâi pentru viață, și conti- 
nuând cu cei care au sângerat în revoluțiile din 1437/38, 1514, 
1784, 1848/49 sau în răfuiala cumplită din 19i4—18 — ca să 
amintim numai flacările mari ale focurilor aprinse de pierderea 
răbdării — şi încheind cu mucenicii anului 1918: un N. Bolcaș, 
un |. Ciordaş dela Beiuș, un Hotăran dela Arad, un Şenchea 
dela Făgăraș, un loan Arion dela Agriș (Turda-Arieș), fulgerat 
tâlhărește de un glonte, pe când mergea să-și cuminece și el 
sufletul la praznicul dela Alba-lulia, un Cornel Leucuţia, preotul 
cu crucea'n frunte, comandantul gărzii din Baia de Criș, prins 
şi ucis în luncile Aradului într'o luptă cu regimentele lui Bela 
Kun, un N. Bodan dela Vașcău, cei 40 de Moţi din Belcești, ță- 
ranii din jurul Vașcăului, împușcați fără milă, sau ceilalți to- 
varăși ge martiriu, căzuți pradă furiei celor care simțiau că se 
nărue casa pe ei. 

Candelele sutelor de mii de suflete în. care sentimentul na- 
țional, sentimentul dragostei de neam, covârșește toate celelalte 

sentimente, luminează azi feeric și Câmpia Turzii și Gorunul din 
Ţebea și căscioara modestă din Vidra și culmile Fântânelelor de 
lângă Mărișel, şi Cetatea Bălgradului și i Bițin ţii lui Aurel Vlaicu, 
cel fără noroc. 

Și suflete pioase aprind lumânările recunoștinței şi pe gur- 
guiele mormintelor dela Șomcuta, Aleșd, Mărgineni, Pănade..... 
la căpătâiul celor care au plătit cu viața îndrăsneala de a-și fi 
afirmat dreptul de atașare la cei de-un sânge și de-o credință 
cu ei. 

Şi tot azi, cu sufletul înlăcrămat de duioșie, gândurile noa- 
stre îngenunchează smerite, peste țări şi mări, la groapa comună 
a sărăcimii din Ţara portocalilor, din Palermo al Siciliei, unde 
acum trei sferturi de veac, cel care și-a lăsat o bună parte a 
sufletului pe drumurile Ardealului în arme, în tabăra lui lancu, 
s'a stins cu condeiul în mâna care abia mai putea aşterne slo- 
vele tremurate pe hârtie, s'a stins sărac, fără un suflet de om 
dintr'ai săi lângă patul suferințelor sale, departe de cei pentru 
care își jertfise averea, sănătatea, viața. 

Gândurile noastre îngenunchează cucernice la groapa co- 
mună a sărăcimii din Palermo, unde își doarme somnul de veci 
cel care s'a săvârșit din viață cu două păreri de rău: dea nu-și 
fi putut termina cântecul de slavă închinat biruitorului dela Că- 
lugăreni, Șelimbăr și Goroslău și de a nu-și putea odihni și el 
hârbuitul trup și truditele oase în glia sfântă a Țării, pentru 
care a jertfit: avere, sănătate, tigna vieții, — tot ce a avut mai 
nobil, mai frumos, mai de preț în sufletul său distins, larg 
generos. 

La amintirea lui N. Bălcescu ochii noștri se înrourează de 
durere. — Dar şi de mândrie. De durerea sorții acestui exemplar 
de suflet distins, și de mândria de a îi aparţinut neamului nostru 
această pildă de patriotism dezinteresat. 

Tot azi prăznuim și pomenirea a opt decenii de când goarna 
lui Andreiu Mureşianu a înfiorat sufletele amorțite de greutatea 
jugului, dela un capăt la celălalt al Ardealului, chemând Ro- 
mânii din patru unghiuri la lupta decisivă pentru /imbă, lege, 
libertate, şi de când Munţii Moților s'au luminat de flacările fo- 
curilor prevestitoare .ale furtunii care avea să hotărască de viața 
sau moartea unui neam. 

La 1 Dec. (10 Maiu), an de an, vor trebui pomeniţi cu re- 
cunoștință și făuritorii Unirii dela 1859 — Unire care a făcut 
posibilă Unirea noastră — cum va trebui încadrat în ghirlandele 
recunoștinții Ardealului și cântărețul unității neamului dela Nistru 
pân' la Tisa, a cântăreţului care, prin opera sa poetică, a con- 
tribuit și contribuie mai mult decât toate discursurile care s'au 
ținut sau se vor mai ţinea în cuprinsul acestei țări, la încopcierea 
strânsă a fragmentelor etnice românești într'o sufletească unitate 
care, cultivată mereu de urmași entuziaști, ne-a hărăzit hotarele 
Patriei de azi şi ne vor asigura trăinicia lor în viitor, — a cân- 
tărețului care — cum spune discipolul său: „Ca din adâncul 
unei mări a scos din fundul inimei sdrobite comoara de cân- 
tări“, cu care ne mândrim și cu care se vor mândri încă gene- 
raţii după generații... 

Fie în veci slăvită amintirea sufletului vulcanic, a geniului 
îulgerat înainte de vreme, care a fost Mihail Eminescu, ca și amin- 
tirea autorului neîntrecutelor „Balade și Idile“, a grănicerului 
năsăudean G. Coșbuc — coborit în mormânt cu sufletul frânt de 
priveliștea Patriei diminuate și umilite — amintirea celor doi uriaşi 
care „au înveșmântat pentru eternitate“ sufletul românesc! 

Şi nu vor putea lipsi din pomelnicul acestei zile nici lira 
şi goarna lui St. O. Iosif, pentru care recunoștința s'a închegat 
acum de curând, aci în Brașovul copilăriei şi tinereţelor sale, 
în bronzul veciniciei, — cum nu vor putea lipsi nici un |. Bră- 
tianu, un Nicolaie Filipescu, un Barbu Delavrancea, un Take 
lonescu, diriguitorii sau stimulatorii valurilor de piepturi româ- 
nești pornite spre năruirea vechilor granițe dintre frați. 

Şi tot azi, în freamăt de glasuri de clopote și'n imnuri de 
slavă, steagurile Ardealului, sfințite de atâtea suferințe, de atâta 
sânge generos, să înșirue, rânduri-rânduri, ca să se închine la 
mormintele mari dela Argeș, la lăcașurile de veci ale făuritorilor 
României de ieri și la cel al făuritorului României de azi, care pen- 
tru întâiaş dată a sintetizat, prin Coroana sa, Unirea cea mare, 
— la mormântul celui care, sugrumându-și glasul sângelui, își 
legase, soarta, indisolubil, pe veci, de soarta neamului, — aspi- 
rațiile acestuia devenind aspiraţiile Sale. 

Mărire și eternă recunoștință Regelui Ferdinand și eroilor 
Săi, mari și mici, cunoscuţi și necunoscuţi — cuprinși simbolic 

în cripta Eroului necunoscut, care, cu jertia lor, au cimentat edi- 
ficiul României de azi! 


Dacă nu subliniem și nu insistăm și asupra meritelor celor 
vii — de dincoace ca și de dincolo de Carpaţi — nu o facem, 
fiindcă n'am recunoaște sau am voi să diminuăm doar cu ceva 
contribuţia lor la înfăptuirea Patriei mărite, ci pentrucă ne-ar 
duce prea departe. Aportul și rolul acestora — covârșitor al 
unora, cum e d. p. al d-lui lorga — se va fixa obiectiv și defi- 
nitiv abia după trecerea lor la cele vecinice. 

+ 

Unirea Ardealului cu Ţara-mamă, după cum ne-am putut 
încredința dintro simplă înșirare de nume și fapte, nu e așadar 
o creațiune mărginită la generaţia războiului din urmă. 

La temelia acestei Uniri sunt îngropate atâtea vieți scumpe 
din trecut, cu suferinţele, cu lacrimile, cu dorurile, cu sforțările, 
cu sângele lor neprecupețit. | 

Să nu ne prea batem deci în piept supraviețuitorii războ- 
iului cu meritele noastre, ori câte jertfe am fi adus, căci România 
de azi e opera multor generaţii de jertiitori la altarul ei: jert- 
fitori cu condeiul, cu cuvântul, cu plugul, cu spada, cu suferin- 
țele care au dospit sufletele dintre care au țâșnit energiile făp- 
tuitorilor. 

Fără jertfa acestora, fără unitatea sufletească pregătită de 
acești înaintaşi, jertfele generaţiei noastre, chiâr supraomenești 
de-ar fi fost, mar fi putut realiza ceeace s'a realizat. 

lar cei care vorbesc de -/ipsa unității sufletești între fiii nea- 
mului, uniți azi în aceeași Patrie — şi politică — nu-și dau 
seama că fără această unitate nu sar îi putut săvârși minunea 
pe care o vedem azi aievea. De ce? Fiindcă sufletul înarmează 
şi poartă brațul luptătorului Şi nici odată nu s'a ridicat braţul 
înainte de a se fi înălțat sufletul. 

Să nu se mai vorbească deci de lipsa de unitate sufletească, 
ci să se dea peste degete celor care caută s'o destrame ! 

Ideia unirii noastre naţionale a trecut în faptă, fiindcă ea 
se integrase de mult ca parte constitutivă a sufletului românesc, 
fiindcă pentru ea au suferit generaţii, fiinacă ea a dat atâția 
martiri, fiindcă ea 'se prefăcuse într'un sentiment stăpânitor. 

Unitatea sufletească exisță, fiindcă ea a fost. | 

Firește, nu cu cei răi, nu cu profitorii și speculatorii fără 
suflet ai suierințelor celor mulți, ci este și a fost unitatea sufie- 
tească a celor buni, cinstiți, muncitori, idealiști: unitatea sufle- 
tească a celor care nu consideră Patria — cum o consideră Conu 
Leonida lui Caragiale — datoare să asigure traiu boieresc pe 
nemuncite, nici numai ca un petec de pământ între. anumite ho- 
tare, ci unitatea sufletească a celor pentru care Patria este ex- 
presia colectivă a tot ce are un neam mai sfânt, mai iubit, ca 
expresia celor mai alese virtuți ale sufletului cetățenesc, ca sim- 
bolul unei înalte moralități, ca „o ființă vie, morală care se ridică 
din adâncurile trecutului cu trupul răvâșit de râni“, ca să ne 
mustre sau să ne'mbărbăteze, — unitatea sufletească a celor care 
consideră Patria ca un a/tar de care nu te poți apropria decât 
cu gânduri curate, cu inimă curată, şi de care nu te poţi atinge 
decât cu mâni curate; unitatea sufletească a celor pentru : care 
Patria e un steag, de dragul căruia, ca să-l poată trece nepâtat 
urmaşilor, s'a jerfit lamura neamului. 

Şi numai o astfel de Patrie va putea dăinui și prospera, 
pentrucă numai o astfel de Patrie justifică nesfârșita serie de 
jertie care s'au adus pentru ea în cursul atâtor veacuri. 

Când o astfel de Patrie va pretinde nouă jertie, i se vor 
da cu drag, fiindcă unei astfel de Patrii te simți mândru, onorat 
a-i îi cetățean. 

O astfel de Patrie e în stare să ţie strâns uniţi în jurul ei 
pe toţi fiii neamului, închegând din ei zid de nepătruns în fața 
dușmanului, în vremuri de primejdie. 

O astfel de Patrie exercită putere de atracțiune și asupra 
frânturilor etnice rămase în afara trontierelor actuale. Și datoria 
unei Patrii și aceasta este. 

Ţara care uită de iraţii fiilor săi — oriunde s'ar afla ace- 
ştia — uită de frontierele sale etnice, sufletești. Şi aceasta e o 
crimă. Deoarece, când începe să uite de acestea, începe să i se 
clatine și cele fizice, geografice. Și aceasta din motivul că, ui- 
tând de acești îraţi, uită de credincioasele avanposturi ale ar- 
matei Țării. 

% 

Ingenunchind azi la mormintele celor care ne-au ținut uniți 
sufletește, îngenunchem la căpătâiul energiilor care au creiat 
realitatea de azi. A ţinea trează amintirea acestor energii, însem- 
nează a ținea trează legătura cu cei care s'au îngropat, ca o ga- 
ranție, la temelia României reintegrată în drepturile ei, — în- 
semnează a ținea mereu viu izvorul de energie, din care vor 
avea, vor trebui să se hrănească energiile de azi pentru înfăp- 
tuirea idealurilor de mâine. 

Naţii tari, respectate, sunt numai acelea care țin mereu vie 
legătura cu trecutul, cu cei morți. 

Aniversările, comemorările acest scop îl au: ținând mereu 
vii pe cei morți, să apere de stingere luminile care de dincolo 
de moarte călăuzesc pașii celor vii spre căile necunoscute ale 
viitorului. Ele sunt prilejuri pentru punerea în evidență mai vie 
a icoanelor aburite de vreme și afumate de uitare, de nepăsare, 
ca, prin pilda celor pe cari îi înfățișează aceste icoane, să ne 
stimuleze voința, să ne purifice sufletul de măruntele patimi zil- 
nice, înălțându-ne și pironindu-ne ochii spre modăle de imitat, 
spre luminișuri de idealism creator de valori obștești. 

Sărbătorile naţionale numai așa au rost: ca prilejuri de 
examinare, de cântărire a faptelor și atitudinilor noastre — în 
comparaţie cu cele ale înaintaşilor noștri — ca prilejuri de in- 
trospecțiune, de reînsănătoșire sufletească, de refacere morală. 

Aceasta am dori să devină, an de an, şi ziua de 1 Dec. 
(10 Maiu), ziua triumfului suferinței : o lecţie de înalt patrio- 
tism, fecundătoare de virtuți cetățenești, stimulătoare de energii 
creatoare, germinătoare de fapte, de jertfe, de. pilde asemenea 
celor sărbătorite azi. 

Axente Banciu. 

Ce e românesc în literatura noastră?” 


De câte ori constatăm, în literatura noastră, o epocă de 
înflorire, totdeauna observăm un impuls venit din Apus. Astfel, 
Reformaţiunea lui Luther — și, probabil înainte de ea, mișcarea 
religioasă pornită de loan Huss — a fost prilejul extern care a 
produs întâiele traduceri de cărți religioase, deschizând limbei 
române drumul în biserică. Cronicarii moldoveni scriu subt in- . 
fluenţa scriitorilor poloni, în a căror țară fac cunoștință cu marea 
mișcare a Renașterii, care revoluționase literile și artele cu mulți 
ani înainte în țările apusene. Prin Unirea cu Roma a unei părți 
din biserica ardeleană, a pornit, o sută de ani mai târziu, în- 
săși renașterea noastră ca popor romanic Când, în sfârșit, la 
începutul secolului al XIX-lea, s'a rupt legătura ce ținea încă- 
tușate de Constantinopol Principatele Române, și în locul ei se 
făcu aprapierea de civilizația apuseană, totodată cu „europeni- 
zarea“ noastră a început epoca nouă în viața spirituală a Ro- 
mânilor. 

Cel ce urmărește desvoltarea literaturii și a culturii noastre, 
va trebui deci să studieze cu atențiune influențele acestea ex- 
terne, care au produs schimbări din cele mai remarcabile în 
mentalitatea și în gusturile artistice ale scriitorilor și cetitorilor 
români. Intregul nostru fel de cercetare științifică e orientat în 
direcţie istorică și de câte ori constatăm o modificare importantă 
în spiritul public, căutăm totdeauna să deslușim cauza imediată 
care a produs-o. 

Dar, constatând intivientele;e exterioare, am făcut prea . puţin 
pentru înțelegerea literaturii noastre. Esenţa ei o vom. pricepe 
numai când, alături de elementul 'dinamic al impulsului din 
afară, vom ţine seama și de elementul static al structurii noastre 
etnice. Aceleași raze de soare, aceeaşi ploaie abundentă şi ace- 
laşi vânt de primăvară fac să înflorească la noi liliacul și să se 
acopere în ținuturile. îndepărtate din miază-zi orhideea cu flo- 
rile ei încolăcite. “Abia cercetând cum s'a resfrânt prin firea 
noastră impulsul extern, cum am reacționat noi, cu urzeala su- 
fietească moștenită, la înrâurirea din afară, vom avea o imagine 
adevărată a culturii și literaturii românești. Altminteri riscăm să 


*) Conferinţă ţinută în cadrele „Extensiunei' Universitătii din Ciaj.* 

cădem în exagerări și concluzii false de felul celor făcute de un 
critic român, care nu găsește nimic original în literatura noastră, 
ci numai imitații lipsite de interes. 

E adevărat că e cu mult mai greu să descoperi puterile 
generatoare din sufletul unui popor, decât faptele produse de ele. 
Deslușirea. substratului de rasă nu este ușoară, nu numai pentru 
că rase curate nu mai există în Europa tuturor amestecurilor de 
neamuri, ci și pentru că un sentiment firesc de orgoliu național 
ne face adesea ca, în locul constatării obiective, bazată pe ob- 
servaţie atentă, să amestecăm, în cercetările noastre, o notă de 
apreciere sentimentală, să vorbim de „calități“ și „defecte,“ în 
loc de „însușiri“ etnice. La un popor ca al nostru, care a trăit 
peste o mie de ani despărţit, însușirile etnice apar uneori dife- 
rențiate după regiuni, căci împrejurările istorice în care am trăit, 
au făcut ca în unele provincii să se accentueze anumite pre- 
dispoziţii etnice și să se atenueze altele. O graniță precisă între 
ceea ce e moștenire de rasă și între ceea ce e câștigat prin 
contact îndelungat cu mediu! ambiant, de cele mai multe ori nici 
nu se poate trage. Pe lângă orgoliul național, care une-ori ne 
întunecă privirea obiectivă, se mai adaugă la noi acel „regio- 
nalism“ producător de susceptibilități, care caracterizează, la 
toate popoarele, epocile ce urmează imediat după o unire politică. 

Dar chiar cu riscul de a părea une-ori un admirator exa- 
gerat al neamului din care fac parte, și alte-ori regionalist, voiu 
căuta să scot la iveală — -întru cât aceasta e cu putință într'o 
conferință de o oră — ceea ce mi se pare cu deosebire carac- 
teristic pentru neamul nostru, insistând mai ales asupra celor 
trei trăsături care mi se par că explică multe din particularitățile 
literaturii noastre: individualismul, adaptabilitatea 
şi simțul deosebit de desvoltat pentru armonie. Şi vă 
cer. iertare dacă, pentru a dovedi cele prezentate, în sinteza pe 
care o încerc, voiu fi nevoit să fac excursii și pe alte tărâmuri, 
Căci literatura nu este decât una din multele fețe ale culturii 
unui popor, și forțele ce se pot descoperi la baza ei sânt de 
obiceiu aceleași care se manifestă și în celelalte ramuri ale vieții 
publice. 

Una din trăsăturile cele mai caracteristice este, precum am 
spus, individualismul puternic al Românilor. Chiar azi, 

în epoca standardizării, a civilizaţiei moderne, bazată în cea mai 
mare parte pe sacrificarea apiecărilor individuale, de dragul unei 
colaborări colective, noi continuăm să fim individualiști, întâr- 
ziind astfel în bună parte progresul statului nostru. 

Se pare că această însușire a noastră este o moștenire 
străveche. „Neamul Tracilor, ne spune Herodot, „este, după al 
Indiilor, cel mai mare din toate. Dacă ar avea un singur dom- 
nitor, și ar fi uniți între dânșii, Tracii ar fi neînvinși și, cred, 
cu mult mai puternici decât celelalte popoare. Dar aceasta e 
greu, e cu neputinţă la ei; de aceea sânt slabi.“ Să aruncăm o 
privire .asupra istoriei noastre și vom vedea că colaborarea co- 
lectivă a masselor spre a atinge formațiuni sociale mai înalte 
este un fenomen târziu; istoria noastră constă mai degrabă din- 
trun șir lung de fapte izolate, concentrate în jurul unor perso- 
nalități marcante, decât din manifestările impozante ale totalității. 
Pe când vecinii noștri, Slavii de sud și Ungurii, s'au organizat, 
puțin timp după așezarea lor în regiunile noastre, în state na- 
ționale, noi n'am reușit decât mult mai târziu să ne înjghebăm 
în stătulețe, mici și acestea la început, când în Peninsula Bal- 
canică, când în nordul Dunării. Răspândirea noastră pe un teri- 
toriu atât de vast cum este ținutul între Munţii Pindului la 
miază-zi și Carpaţii nordici la miază-noapte, Marea Adriatică la 
Apus și stepele Ucrainei la Răsărit, este de înțeles la un popor 
de păstori, nevoit să-și caute pășuni întinse pentru turmele lor 
în transhumanță. Dar faptul că un popor care cunoscuse odi- 
nioară civilizaţia înfloritoare romană, s'a mulțumit să ducă veacuri 
întregi viața primitivă de păstori, este însemnător și arată că 
mai mult decât avantajiile unei societăți cu organizare superioară 
era prețuită de strămoşii noștri libertatea pe care o oferă viața 
de păstor, care nu ascultă decât de Dumnezeu și nu se teme 
decât de forțele. naturii. Și astăzi, când ocupaţiunea cu păstoritul 
a încetat aproape cu desăvârșire, există, în Macedonia, seminţii 
de Români, care urmând unui instinct moștenit de nomadism, 
își schimbă locuințele de iarnă și cele de vară în fiecare an. 

Putgrea noastră de expansiune a fost mai mare decât forța 
noastră de. coeziune: răzlețiți pe un teritoriu prea vast pentru 
numărul mic al populației, o parte din strămoșii noștri s'au pier- 
dut în masele de populaţii alogene. N'avem decât să urmărim 

semințiile de Români răslețiți în Pind, în Istria și pe cei ră- 
spândiți în toată partea de nord a Peninsulei Balcanice și în 
Carpaţii Poloni și Moravi. Să ne aducem aminte de Milcovul 
despărțitor de frați; să privim în jur la luptele de partid din 
zilele noastre, care nu sânt decât o continuare a luptelor îndâr- 
jite între partidele boierești de odinioară — și ne vom convinge 
că în caracterul nostru etnic este o ereditate grea, ce nu ne vine 
dela părinții noştri romani, cu puternicul lor simț de disciplină 
și de civism, ci dela străbunii descriși de Herodot. Intre cei ce 
Sau ridicat la rangul de conducători din mijlocul poporului 
nostru, au fost puțini cu talent de organizatori, iar acești puțini 
se loveau de forțele centrifuge ce stăpâneau masele: grandioasa 
clădire de o clipă a lui Mihai Viteazul s'a dărâmat mai repede 
chiar decât se spulberase cea a strămoșului său Boirebista. Mul- 
țimea ce trebuia condusă n'a fost la noi o masă inertă, apolitică 
și iubitoare de disciplină — cum o întâlnim bunăoară la popo- 
rul german — ci o sumă de indivizi cu un dor nestăpânit de 
libertate, încrezuți în forțele proprii și deprinşi să-și croiască 
singuri drumul în viaţă. 

Urmele acestei pronunțate porniri de a satisface dorințele 
individuale, fără considerare la trebuințele colective, se cunosc 
în cele mai multe manifestări ale noastre. Dacă limba noastră 
ma ajuns să aibă o gramatică cu reguli fixe și nici măcar o or- 
tografie unitară, este fiindcă fiecare vorbește și scrie cum îi 
place. Tot dintr'o prea pronunţată aplecare individualistă se ex- 
plică aspectul interesant al capitalei noastre, plină de surprizele 
pitoreşti pe care ţi le dau casele cu grădini aşezate unde și cum 
le plăcea proprietarilor, fără grijă la aliniare și fără considerație 
faţă de nevoile de lumină ale vecinului. Bucureștii sânt lipsiți 
de acea concentrare a caselor, care e dictată de spiritul de eco- 
nomie şi de acele străzi largi și drepte, plicticoase, adevărat, 
dar pe care mulțimea să se poată scurge repede și fără piedici. 

Cum se reflectează în literatură acest individualism, vom 
vedea mai târziu. Aici ași vrea să relev un lucru care stă în 
strânsă legătură cu cele arătate. Setea de libertate socială l-a 
făcut pe Român să prețuiască singurătatea. Imprejurările istorice 
— care și ele sânt in parte o consecință a firii noastre etnice — 
au făcut pe strămoșii noștri să trăiască timp îndelungat în munții 

și pădurile ce le ofereau cel mai sigur adăpost. lubirea Româ- 
nului pentru natură și adânca-i înțelegere pentru frumuseţile ei, 
răsare necontenit din operile sale literare: un Eminescu, în poe- 
ziile sale lirice, un Alecsandri, în pasteluri, un Sadoveanu, în 
nuvelele sale, o dovedesc cu prisosință; o dovedesc mai ales 
doinele noastre, când încep cu acel „frunză verde,“ care-i o di- 
rectă invocare a naturii. Când poetul popular introduce în ver- 
surile sale o pasăre, aceasta este mai adesea cucul, tovarășul 
său de singurătate. Numai cel ce a cutreierat primăvara pădu- 
rile noastre, își dă seama de impresia puternică deșteptată în 
om de pasărea fără tovarăș, când sfâșie pe neașteptate liniștea 
desăvârșită cu strigătul ei cadențat. 

Dar conștiința omului singuratec că nu se poate bizui pe 
ajutorul altuia și câ trebuie să se sprijine pe propriile puteri, 
au agerit spiritul de observație al Românului, i-au ascuțit inte- 
ligența-i înnăscută și i-au subțiat "simțul de orientare. Cine ci- 
teşte cu atențiune bogăţia de proverbe ale poporului nostru și 
elimină pe cele ce se găsesc în cărţile sfinte și la cele mai 
multe popoare, vede cât de adâncă, de umană și de artistic for- 
mulată e filosotia ce se desprinde din proverbele originale ale 
Românului. Dar ceea ce va bate înainte de toate la ochi celui 
ce urmărește evoluţia istorică a poporului nostru, este siguranța 
cu care el, în momente de criză acută, a găsit, povăţuit de con- 
ducători înţelepţi, drumul cel drept. Luaţi numai istoria celor din 
urmă 100 de ani și comparaţi cele petrecute la noi cu cele ce 
s'au petrecut la popoarele vecine. La Greci, la. Bulgari și în anii 
din urmă la Unguri și Ruși: revoluții și dinastii alungate; la 
noi :0 evoluție fără zguduiri sociale, necontenită, înceată dar si- 
gură, de emancipare de subt jug strein, o consecventă urmărire 
şi O treptată „realizare a idealului de unitate natională. Priviţi 
desvoltarea limbei: noastre literare și comparaţi-o cu ceea ce s'a 
întâmplat la Greci și la Unguri: deşi la noi conștiința romani- 
tății a fost tot atât de puternică ca Și ceaa elenismului la Grecii 
moderni, încercările câtorva latiniști fanatici de a înlocui limba 
armonioasă a poporului, așa cum s'a cristalizat ea în curs de 
veacuri*și oglindind tot trecutul nostru de grea luptă de rezi- 
stență națională, cu o limbă artificială, wa izbutit, pe când la 
Neogreci vedem azi o limbă literară factice, apropiată atât de 

mult de limba vechilor Eleni, încât poporul nu o poate înțelege. 
Tot așa „reînnoitorii“ limbei maghiare de acum o sută și mai 
bine de ani și urmașii lor până azi, au făcut din graiul moștenit 
o limbă hibridă, plină de cuvinte și construcții inventate sau 
traduse din alte limbi. 

Așa cum ciobanul, ce cutreeră cu turmele lui munții, își 
găsește instinctiv drumul ce-l duce la țintă, grație unui simț de 
orientare ascuţit prin generaţii întregi de înaintași, tot astiel au 
găsit Românii, sfătuiți numai de bunul lor simţ, calea cea bună 
în desvoltarea lor istorică. 

Citiţi cu atenție gazetele noastre și ascultați conversațiile 
pe stradă, în tren, în localuri publice. Mai rar un poporla care 
să găsești recunoscându-se cu atâta spirit critic ceea ce e rău 
și să se descopere cu atâta perspicacitate ceea ce trebuie să fa- 
cem și cum să ne organizăm. Atât că, din păcate, ne cade mai 
uşor să recunoaștem decât să urmărim calea cea dreaptă, ne lip- 
sește perseverenţa, stăruința de a duce 'la îndeplinire ceea ce am 
recunoscut de bun. 

Vederea limpede cu care Românul trece prin viaţă, repul- 
siunea ce o simte pentru actul brutal și violent și aplecarea 
firească spre discreție, filosofia sa senină și predilecția sa pentru 
forma frumoasă și ținuta elegantă, dărnicia sa și mai ales com- 
plexul acela de calități pe care-l cuprinde cuvântul „omenie,“ 
sânt desigur în mare parte moșteniri dela strămoșii noştri de 
rasă mediteraneană, cu vădita lor predispoziție pentru tot ce e 
armonic. Căci cel puţin o parte din ceea ce ne-au transmis 
înaintașii, este în firea noastră latin. Cu Albanezii avem de sigur 
afinități de rasă, dar nu există nici o urmă că la poporul român 
să fi existat vreodată acea „vendetă,“ care apasă ca un blestem 
și în zilele noastre asupra țării lui Ahmed Zogu. Românul, deși 
se zice despre el că „ține minte,“ nu e vindicativ; el nu uită 
ușor, dar iartă bucuros și are o repulsiune firească faţă de vio- 
lenţe. În rugăciunea pe care un poet al nostru o îndrepta în 
războiu către Cer, găsim versul: „Doamne, învață-mă să urăsc!“ 

Neamul nostru care s'a putut menţine cu caracterul lui de 
rasă atât de pronunțat și în condiții atât de grele aproape 2000 
de ani în mijlocul altor neamuri cu altă fire, a trebuit să aibă 
mai mult decât celula fiziologică trainică și capabilă de a se 

înmulți, a trebuit să aibă o putere de rezistență inerentă chiar 
fiinţei sale etnice. Dacă, în loc să se piardă printre alte neamuri, 
Românul a izbutit să și le asimileze, n'a făcut-o nici cu vio- 
lenţa cuceritorului, nici cu prestigiul culturii sau cu mirajui stării 
sale economice înfloritoare, ci prin puterea de atracţie ce i-o 
dădea superioritatea inteligenţii sale și îrumusețea sa fizică și 
sufletească. Așa, cu defecte, cum este, Românul e deosebit de 
simpatic, încât de dragul firei sale deschise și a farmecului pe 
care-l degajază toată ființa sa, el a fost și va fi cuceritor. 

Oricât îi place să-și croiască drumul în viață fără consi- 
derare la interesul public, ar fi greșit să ni-l imaginăm pe Ro- 
mân ca: nesociabil. Dimpotrivă, ospitalitatea este una din trăsă- 
turile caracteristice ale poporului nostru. Nu este strein care să 
îi călătorit prin țara noastră, să nu fi remarcat dragostea cu care 
a fost primit la noi. Dacă însuşirea aceasta o găsim și la alte 
popoare sărace, și mai ales la vecinii noștri, nu cunosc totuși în 
nici o limbă un termen pentru „ospitalitate,“ care să exprime 
atât de plastic toată bucuria sinceră pe care o simţi față de cel 
ce-ţi intră în casă, ca acel „bucuros de oaspeți“ al ţăranului 
nostru. Mareie prestigiu de care se bucură streinul în fața Ro- 
mânului, a fost de multe ori prilejul unor desamăgiri amare. 
Farmecul a tot ce e nou, a făcut ca limba noastră să se împe- 
strițeze în cursul veacurilor cu multe împrumuturi din limbile 
vecinilor noștri, şi probabil i-a făcut încă pe strămoșii noștri 
daci să-şi piardă atât de ușor limba, romanizându-se, Inteligența 
și elasticitatea naturală i-au dat Românului o putere atât de re- 
marcabilă de a se adapta la formele nouă, încât ne e dat adesea 
să vedem copii de țărani deveniți în prima generaţie „domni“ 
desăvârșiți și să avem atâtea competențe improvizate în viața 
noastră :politică. Cu greu vom găsi un popor care să se fi adap- 
tat în timp atât de scurt formelor de civilizație apuseană, ca po- 
porul român. Fireşte, că această putință de adaptare, unită cu 
un simţ prea puțin desvoltat de răspundere și cuo lipsă de 
sfințenie pentru tradiție, a primejduit cultura noastră și numai 
mulțumită acelor bărbați luminați care în momente de criză 
ne-au dat o îndrumare sănătoasă, am scăpat, precum vom vedea, 
de primejdia unei falsificări a culturii noastre. 


(Continuarea în n-rul viitor). S. Puşcariu. 

Crinul 


Pe geamul meu a răsărit o floare 
Străină, par'c'ar fi un crin ciudat 
Mai alb decât zăpada, mai curat, 
Decât argintul mai strălucitoare 


Petalele îi sunt şi-i presărat 

Cu colb de diamante. — Cine oare 

L-a pus aci pe geamul fără soare, 

In iarnă grea; ce mână mi l-a dat? 


A îngerilor gingaşe Stăpână, 
Pe tronul ei de dincolo de stele, 
Privind la lumea noastră de țărână 


Şi plină — vail — de patimi mari și grele 
Scăpat-a, poate, crinul sfânt din mână; 
Căzând s'a prins de geamurile mele. 


Ecaterina Pitiș 

Visează stratul de narcise 

In somn șin noapte cufundat; - 
Simt suflul cald, îmbalsamat, 
Prin geamurile larg deschise, 

II simt în suflet picurat 

Ca printr'o pâlnie de-argint, 

Ca prin potirul unui crin 

Atât de dulce, gingaș, fin.., 

— O noapte 'n care toate mint 
Iși tinde nesfârșitul plin 

De schinteieri. — Eu văd smaralde 
Svârlite 'n spaţiu și opale, 
Copaci învesmântaţi în zale; 
Din adieri domoale, calde, - 
Ascult povești orientale, 

Visez alcovuri de mătase. — 
Un corn de aur urcă 'ncet 

Pe 'nalte suliți de brădet, 

Se 'nfige 'n hornul unei case 
Ca 'n vârful unui minaret. 


Ecaterina Pitiș 

Episcopul 
NESTOR IOANOVICI (1765—1830). 


— Cu două scrisori inedite — 


Unul dintre talentele cele mai frumoase ale Românilor ar- 
deleni dela începutul veacului trecut, persecutate de soarte, a 
fost și învățatul arhimandrit al mânăstirii Bezdinului și scurt 
timp înainte de moartea sa episcop al Aradului, Nestor loanovici. 

Toate documentele cunoscute ale vremii sale şi istoricii 
noștri sunt de acord, că Nestor loanovici n'a fost numai bărba- 
tul pe care cele mai de frunte obști ale Românilor neuniți din 
Ardeal şi-l doriau de episcop, dar și cel mai indicat și pregătit 
pentru această treaptă. 

Se ştie că după moartea în anul 1796 a vlădicei Gherasim 
Adamovici scaunul episcopiei neunite a Ardealului rămase va- 
cant timp de 14'ani. Intărâtat de Maghiari cari începură, mai 
ales dela 1790 încoace, să reacționeze împotriva mişcării naţio- 
nale a Românilor, guvernul din Viena respinse sub diferite mo- 
tive nenumăratele petiții ale Românilor ardeleni cari cereau un 
cap bisericesc „de neamul și sângele lor român“. 

Incă în anul 1802 preoțimea românească a țării Bârsei ruga 
pe mitropolitul Carloviţului, Ştefan Stratimirovici, capul ei su- 
prem bisericesc, să stăruie pe lângă guvernul din Viena pentru 
numirea de episcop a lui „Nestor loanovici Făgărășanul“, de cât 
care „mai vrednic de darul arhieriei din patrioții români neuniţi 
din Ardeal pe alții nu afla“. 

In cele din urmă, asaltat de cererile Românilor,. împăratul 
Austriei Francisc [. dete ordin în Maiu 1809 cancelarului Tran- 
silvaniei din Viena să facă pregătirile de lipsă pentru alegerea 
episcopului cerut. 

Alegerea se săvârşi în Octomvrie 1810 la Turda și între 
cei trei candidaţi cari obținură cele mai multe voturi fu şi arhi- 
mandritul Nestor, deși el fusese singurul care „nu-și vânduse 
votumurile“, precum făcu „nevrednicul și cu rele năravuri vicareș 
Nicolaie Huţovici“, care întruni pe cele mai multe din ele. 

Guvernatorul Transilvaniei Gheorghe Bânity, care trebui să 
aleagă între cei trei candidați reușiți, nu voi să dea Românilor 

un episcop prin care „să nu fie scăzuți între celelalte neamuri“, 
precum cereau fruntașii Românilor brașoveni în Noemvrie 1810 
mitropolitul Stratimirovici; el nu voi să aibă în fruntea die- 
cezei neunite a Ardealului un om de cultura și vaza arhiman- 
dritului Nestor loanovici, și de aceea el recomandă împăratului 
pe mai puţin învățatul și mai puţin pregătitul Vasile Moga, care 
fu și numit. 

Așa fură lipsiți Românii -neuniți ai Ardealului de conduce- 
rea unui bărbat, despre care însuși Petru Maior scria marelui 
Român bănăţean Moise Nicoară, că „este cel mai vrednic și mai 


destoinic“. 
* 


Datele biografice cunoscute până astăzi ale vieţii distinsu- 
lui arhiereu român se mărginiau la cele cuprinse în adresa re- 
prezentanților „părții mireneşti celei mai de frunte“ a Brașovului, 
trimisă la 1 Noemvrie. 1810 mitropolitului Stratimirovici și pu- 
blicate mai îptâi de părintele Dr. loan Lupaș în Gazeta Tran- 
silvaniei din 1915 și în broșura d-sale „12 pețitori ai episcopiei 
transilvane“ tipărită în 1916 la Brașov. 

„Două scrisori autograte, găsite de noi de curând și adre- 
sate, dle „Nicolae lohanovici“ 1) — căci Nestor era numele său 
călugăresc — în anii 1794 și 1797 din Pojun (Bratislava) unui 
binefăcător al său din Brașov, ne ajută a ne forma o icoană 
mult .mai completă despre sufletul nobil, râvna de procopsire și 
zelul național al aceluia, care în împrejurări normale ar fi tre- 
buit să devină un far al Românilor ardeleni. 

Deși numit în documente „Făgărășanul“, după locul lui de 
naștere și al originei părintelui său, Nicolae loanovici a fost 
brașovean nu numai prin originea mamei sale, care se trăgea 
dintro familie fruntașe de aici, dar și prin educația lui. Mutat 





| 1) Sârbizarea numelor de familie românești a fost la modă în Ardeal 

și Banat până pe la mijlocul veacului trecut. O mulțime de nume istorice 
românești ca: Mocioni-Popovici, lorgovici, Martinovici, Chirilovici, Doctorovici, 
Teodorovici, Vasici etc. au avut la temeliile lor cele mai neaoşe familii româ- 
nești. Chiar şi urmașul lui Șaguna, mitropolitul Procopiu Ivacicovici — mai 
târziu patiarh al Carloviţului — s'a chiemat în tinereţe Ivașcu și a fost Ro- 
mân bănățean. La îndemnul profesorilor săi din Pojun, Nicolae Ioanovici dădu 
numelui său și un colorit german scriindu-se în fmnpul studiilor sale de acolo 
Iohanovici. 

încă în fragedă vârstă la Brașov dimpreună cu mama lui, care 
în anul 1810 trăia încă „de mult văduvă dimpreună cu două 
fiice ale sale“, el petrecu în acest oraș cei mai frumoși ani ai 
copilăriei și tinereții sale. De altfel între Românii din Făgăraș 
și Brașov existau pe atunci legături mult mai strânse și mai 
frecvente decât în vremurile de mai târziu. Dar însăși familia 
loanovici, al cărei cap în a doua jumătate a veacului al 18-lea 
era protopopul Făgărașului Constantin loanovici, a avut un ram 
stabilit la Brașov. loanoviceștii fuseseră între familiile făgărășene 
care la începutul veacului al 18-lea trecură la unire, dar care 
în deceniul al 9-lea al aceluiași veac, pe timpul domniei libe- 
rale a lui losif II, se întoarseră iarăși la ortodoxie. Din această 
familie era probabil şi dascălul făgărășan dela 1783 care iscălia 
„Andrei loanovici boier de Mărgineni“. 

Din scrisoarea Brașovenilor dela 1810 știam că arhimandri- 
tul Nestor „petrecuse câți-va ani ai tinereţelor sale lângă Sfântă 
biserica Brașovului până când ajunsese la vârsta ca de 25 de 
ani“. Din scrisorile ce le publicăm acum reiese însă că tânărul 
Nicolae loanovici fusese îndrumat mai întâi spre cariera negu- 
țătorească, îmbrățişată și de alți membri ai familiei sale, și că 
petrecuse mai mulți ani pe lângă fruntașul neguțător brașovean 
de origine macedoneană Hagi Mihai Vilara. Pentru tânărul Ni- 
colae, care se simția menit pentru o carieră mai ideală, acești 
ani au fost însă o „vreme pierdută fără nici o procopseală“, 
precum scria el însuși în 1794. Abia în 1789 reuși el să-și rea- 
lizeze dorința „procopsirii“ sale la o școală mai înaltă din străi- 
nătate, înscriindu-se cu ajutorul unor „oameni buni“ în renumitul 
gimnaziu evangelic din Pojun (Bratislava). „Şi măcarcă — scria 
el la 1794 — eram despre cele trebuincioase foarte lipsit, Tatăl 
cel ceresc cu iubirea sa de oameni mi-au deschis calea chiver- 
niselii mele prin oameni buni, de a mă putea din zi în zi mai 
bine a mă chivernisi, mai pe sus de gândul și așteptarea mea“. 

Din al doilea an de învățătură la Pojun avem o veste des- 
pre tânărul Nicolae în scrisoarea din 13 Martie 1791 a mitropo- 
litului Ştefan Stratimirovici, adresată din Viena episcopului neunit 
al Ardealului, Gherasim Adamovici, în care citim între altele: 

„Un oarecare tânăr Nicolaie lanovici (sic), care învaţă în 
gimnaziul evangelic din Pojun, spunând că-i de naștere din Ar- 

deal, din Făgăraș şi e de confesiunea noastră ortodoxă, m'a rugat 
de milostenie precum și de aceea să-l primesc în seminar, dacă 
se întemeiază la noi acesta, pentru ceea-ce a adus recomandație 
dela d-l conte Teleki. De aceea voind să-i fac acestuia bine după 
putință, rog pe Preasfinţia Voastră să mă încunoștiințeze dacă-i 
cu adevărat de confesiunea noastră sau de cea unită. ca să nu 
fiu înșelat, cum de multe ori mam mai înșelat“. 

La 10 lunie 1791 episcopul Gherasim îi răspunde din Si- 
biiu: „Tânărul acela cu numele Nicolae loanovici e de conie- 
siunea noastră. In Octomvrie 1789 a fost la mine în Braşov, 
vrând să plece la studiu. De naștere e din Făgărașş“.!) 

Din proiectul cu seminarul nu s'a ales însă nimic, căci 
Nicolaie loanovici a rămas la gimnaziul din Pojun până în toamna 
anului 1797, când anunță pe „jupânul Gavrilă“ din Brașov, că a 
absolvat cursul studiilor și că „va mai zăbovi acolo câte-va luni de 
zile“, ca să poată învăța ceva din „limba franțozească“ și după 
aceea „ajutându-i D-zeu se va duce de acolo la Carloviţ, la 
„Preasfinția Sa Mitropolitul“, ca să înveţe „teologia cea pravo- 
slavnică“. 

Amândouă scrisorile găsite de noi și pe care le publicăm 
mai la vale datează din anii de studiu în streinătate ai lui Ni- 
colae loanovici. Ele sunt interesante nu numai prin știrile care 
le cuprind, dar mai cu seamă prin frumsețea arhaică a stilului 
și a limbei lor. 

Credem că este interesant a ști și cine era acel „jupân 
Gavrilă“, căruia i se adresează cu atâta încredere vrednicul băr- 
bat român. Un hrisov inedit al lui Grigore Alexandru-Vodă Ghica 
din 10 Septemvrie 1778, a cărui copie se găsește în posesia 
noastră și prin care el este făcut „Staroste de Braşoveni pe Bra- 
șovenii streini ce să neguțătoresc aici în țară“, îl numește „Ga- 
vriil Braşoveanul sin Hagi Hristu“. In documentele brașovene el 
apare însă sub numele -de Hriste și Lipovanul, iar dintrun do- 
cument latinesc aflăm că era de origine „Grec din părţile tar- 
tarice“ și „copleşit de moravuri turcești“. De fapt toate regis- 


1) Dr. S. Dragomir, Corespondența episcopului Gherasim Adamovici și 
mișcarea de emancipare a clerului şi poporului românesc în anul 1791, Sibiu, 
1911. — Contele Teleki, care recomanda mitropolitului pe loanovici, era șeful 
„Cancelariei Transilvaniei“ din Viena. 

trele lui, dintre cari .unele se păstrează încă în arhiva orașului 
Brașov, erau scrise exclusiv grecește. El a fost însurat însă de 
două ori cu Românce, mai întâi cu Stana, fiica fruntașului bra- 
șovean Hagi Radul Pricop, iar după moartea acesteia întâmplată 
în anul 1773, cu Elisabeta, văduva nobilului român făgărășan 
Nicolaie Somlyai!). Cu aceasta din urmă el nu trăește bine, cu 
toate că îi dăruește și o casă în Brașov”). Elisabeta Hristu în- 
cearcă să divorțeze de soțul ei însă fără succes. La această 
„Vrajbă“ se referă și întrebarea din ultimul pasaj al primei scri- 
sori a lui Nicolae loanovici. 

Hagi Gavril Hristu sau Hriste cum i se mai zicea, afost 
un om cu vază și avut; avea casă, moșie, vie și chiar şi o 
„Oranjerie“ prețuită întrun act vechiu la 6000 fiorini. Cu tot ca- 
racterul său despotic și cu toate conflictele pe care le-a avut cu 
concetățenii săi români, Gavril Hristu n'a fost lipsit de însușiri 
nobile. Dovadă sunt scrisorile lui Nicolae loanovici. El m'a avut 
copii și de aceea ne explicăm și bunăvoința și solicitudinea lui 
față de talentatul tânăr român. 

Ocrotitorul de *'căpetenie al lui Nicolae loanovici fu însă 
mitropolitul Stratimirovici, același care sprijini mai târziu și pe 
Şaguna, pe care îl recomandă în anul 1846 guvernului austriac 
drept persoana cea mai vrednică pentru postul de vicar general 
al Românilor neuniți din Ardeal. 

După absolvarea cursului teologic Nicolae loanovici întră 
în cinul călugăresc înaintând în scurtă vreme până la treapia de 
arhimandrit al mânăstirii Bezdinului din Banatul românesc. Aici 
atrase el atenția Românilor bănăţeni, cari cerură încă în 1814 
numirea în scaunul vacant al episcopiei Aradului „a unui episcop 
de neam român cu sângele și cu inima român“. Dorința aceasta 
nu și-o putură realiza însă Românii bănățeni decât în anul 1829, 
când arhimandritul Nestor îu ales episcop în scaunul de mult 
vacant al Aradului, începând după o scurtă păstorie, căci moartea 
îl răpi înainte de vreme, seria episcopilor: români ai Aradului 


din epoca renașterii noastre naționale. 
Li . 
Aurel A. Mureșianu 
1) Elisabeta şi Maria Somlyai, fiicele din prima căsătorie ale Elisabetei 
Hristu, iscălesc un act latinesc românește cu chirilice. Elisabeta era căsăto- 
rită în anul 1781 cu neguțătorul Nicolae Petrovici din Alba-lulia. 
2) Această casă era situată în Șchei, în „ulița Ecaterinei“, între casa 
patricianului sas von Schobeln și casa fruntașului român Gh. Carcalechi. 

. 
Prea cinstite mie întru tot iubite jupâne Gavrilă, 


Cunosc prea iubite jup. (âne) Gavrilă, că datoria mea ar fi fost din 
vremea aceia ce mă aflu aicea, de nu adese ori, măcar când şi când a te 
inștiința cu câte o scrisoare; mai vârtos pentru aceia, fiind-că de când am 
avut norocire de a te cunoaște, dea pururea ai arătat spre mine dragostea 
Dum(itale) cea părintească. Insă măcarcă acea cuviincioasă datorie a mea până 
acum nu o am împlinit, din multe pricini, pe care cu scrisoarea nu am vreme 
de a ți le număra; totuşi, de câte ori mi sau întâmplat de a scrie câte o 
scrisoare Dum(nealui) chir Nicolae Gheorghi !) din pricina trebilor mele celor 
trebuincioase, nice odată nu am lipsit de a-l ruga a-ți spune plecata mea în- 
chinăciune, și poftirea tot binelui. Pentru aceia nădăjduesc că măcar că da- 
toria mea nu o am împlinit, socotesc că Dumneata ca un înțelept, și ca unul 
ce știi, că totdeauna ca pe un părinte te-am iubit nu-ți vei fi întors dragostea 
și iubirea Dum(itale) cea părintească ce o ai avut odinioară spre mine; și 
această nădejde a mea neîndoită îmi dă mie acum inimă și îndrăsneală a-ți 
trimite această târzie a mea scrisoare. Și fiind că Dum(neata) și în voia și 
în nevoia mea totdeauna când mă jeluiam Dumitale cu sfătuirea cea bună și 
învățătura Dumneata mi-ai deschis ochii; socotesc a nu fi nici întrun chip 
de lipsă aţi scrie ca unui strein cu amăruntul toată starea mea, și cu ce gând 
am venit aicea: Pentru aceia nu am de alta a te înştiința, fără decât, vei ști 
Dum(neata) că viind eu aicea m'am silit în tot chipul a mă deprinde întru 
învățătura limbii cei nemțeşti şi latinești. Şi măcar că eram despre cele tre- 
buincioase foarte lipsit; Tatăl cel ceresc, cu iubirea sa de oameni mi-au des- 
chis calea chiverniselii mele prin oameni buni, de a mă putea din zi în zi, 
mai bine a mă chivernisi, mai pe sus de gândul şi aşteptarea mea. Și așa 
am petrecut viața mea pănă acum, întru silința și stradania învățăturii, și acum 
mă aflu într'a şaptea şcoală; și gândul și voia mea ieste, ajutându-mi Dzeu 
de a mă mai zăbovi aicea pănă când voi isprăvi desăvârșit cursul învăţăturii, 
având nădejde că Dătătoriul bunătăţilor ce au întins spre mine mila sa pănă 
acum, săvârşind învățătura îmi va deschide şi calea chiverniselii și procopselii 
mele. Acest gând al mieu socotesc că Dumneata nu-l vei huli, ci mai vârtos 
îl vei lăuda, ştiindu-ţi eu cugetul cel bun şi iubirea ce o ai spre aceia ce se 
silesc de a se procopsi întru învățătură. Dumneata ști preaiubite, că lăsând 
eu Brașovului toate trebile și judecățile mele, Dum(nealui) chir Nicolae 
Gheorghi întocma ca unui frate al mieu i le-am încredințat, având nădejde 
că în scurtă vreme să vor lua înainte luând sfârșit, și iacătă că trecură de 
atuncea mai mult de patru ani, și pănă acum nu s'au luat nimica înainte. 
Pentru aceia te rog ca pe un Părinte, şi ca pe unul ce şti câtă vreme am 
pierdut pă lângă răposatul Hagi Mihai Vilara, fără de nici o procopseală, şi 


1) Nigolae Gheorghi, numit în scrisoarea a doua „Nicolae Nicolao Ghiorghi“, este 
traducătorul  „Acatistului şi Paraclisului Sfintei Cruci“, tipărit la Sibiu în anul 1802, 
Gheorghe Nicolau (1770-1851), fiul îruntaşului român braşovean Nicola Nicolau (1723—1801) 
şi fratele cunoscutului editor şi traducător Nicola Nicolau - fiul, 


OBCU CLUJ 


cât necaz am tras eu cu acele judecăți blăstămate; ca să te silești lui chir 
Nicolae vreo bună sfătuire prin carea s'ar putea a să isprăvi judecăţile acelea 
cu vro izbândă, ca să nu rămâie toată osteneala mea şi necazul ce l-am tras 
eu de tot zadarnic. Dumneata vei fi înțeles prin chir Nicolae, că un vecin al 
micu vrând a împlini o poruncă din cele zece porunci, ș'au făcut singur în- 
destulare și au cuprins un ştiuc (bucată) de pământ din curtea mea, chir 
Nicolae mi-au fost scris de multă vreme precum-că judeţul ar îi dat poruncă 
lui tatăi de vecin ca să-l înteţească de a-mi deschide locul cel închis; însă 
chir Nicolae îmi scrie că lucru acela nu s'ar fi luat pănă acum înainte ci stă 
opăcit. De care foarte mă rog jup. Gavrilă ca să te sileşti cât mai în grabă 
a izbăvi pe acel creştin, de acea faptă bună a lui, şi ce va fi pentru osteneala 
Dumitale voi scrie lui Kir Nicolae rugându-l ca să-ți dea cu mare mulțămită. 

Eu foarte m'aș bucura jup. Gavrilă putând a înțelege ce sfârşit au 
luat vrajba ce era între Dumneata și Dneaei soţia Dtale, și mai vârtos eu aș 
avea norocire a auzi întreaga sănătate și bunăstarea Dumitale. De care te rog 
ca neputând Dumneata a mă înștiința, să-mi pricinuești această bucurie prin 
Dlui chir Nicolae, căruia te rog să iai osteneala de a-i spune plecata și fră- 
țasca mea închinăciune; și precum că o scrisoare dela 4 ale lui Septemvrie 
astăzi o am primit. 

Cu aceasta rămâi al Dumitale 


Pojuni, 18 ale lui Septemvrie 1794 
dea pururea gata spre slujbă 
Nicolae lohanovici 


Adresa: D(in) Pojuni Prea Cinstitului şi de bun neam. D-lui: 
D-lui jup. Gavrilă Hristu, cu plecăciune 
să se dea la Braşov. 


II. 
Prea cinstite jupâne Gavrilă ! 


Fiind că eu în toată vremea ce o am vieţuit în Braşov, afară de Dum- 
neata, nu am avut norocire de a cunoaşte pă alt creştin, ce mi-ar fi dat aju- 
toriu, și învățătură părintească, ce o ai arătat Dumneata totdeauna spre mine, 
am îndrăznit de vo câte-va ori pănă acuma de a te înştiința cu câte o ple- 
cată scrisoare, rugându-te ca să faci bine, să-mi arăţi și acum dragostea și 
iubirea Dumitale cea nefățarnică, silind prin judecată pă chir Mihail Petcovici, 
ca să-mi sloboază locul casii, ce mi l-au închis cu puterea, fără de nice o 
direptate. Insă, văzând eu, că pănă acum nu au luat lucrul acela nice o is- 
pravă, nu am putut de a socoti alt ceva, fără decât, că doară ai fost Dum- 
neata neputincios, sau cuprins cu multe trebi, ce teau impiedecat de a mă 
dărui cu acea dragoste şi facere de bine. De carea pierzând eu acum toată 
nădejdea răpitului lor, am trimes alaltaieri o inştanţie la Maghistratul din 
Brașov, rugându-l cu cucernicie, ca să întețească pă numitul Mihai Petcovici 

ca să-mi deschiză locul casii mele cel închis. Cu acea inştanţie am trimis şi 
o copie a unii scrisori, ce mi-au fost scris Kir Nicolae Nicolao Gheorgi, însă 
în vremeă aceia, ce mi-au fost cuprins Mihai Petcovici locul casii; întru carea 
mă înştiințează, că văzând el că Mihai Petcovici mi-au închis locul, au scos 
prin ajutoriul Dumitale provizori, şi ei au întrebat pă vecinii din prejur despre 
rândul locului aceluia, și vecinii au mărturisit, că acel ştiuc de pământ este 
al casii mele. Pentru aceia cu plecăciune foarte mă rog prea iubite jupâne 
Gavrilă, ca să faci bine să mergi acum la maghistrat, și să cei satisfacție pă 
inștanția mea, şi făcându-ți maghistratul îndestulare, să te silești ca un părinte 
al mieu de a-mi răscumpăra cel răpit loc cu nedireptate. Crede-mă jupâne 
Gavrilă că osteneala Dumitale nu-ți va fi zadarnică, fiind-că Dum(nealui) Kir 
Nicolae îţi va plăti cu mare mulțămită osteneala Dumitale: şi afară de aceia 
mă voi sili şi eu în tot chipul de a-ţi răsplăti, cu inimă desăvârşit mulțămi- 
toare, nu numai această iubire, și facere de bine, ce mi-o vei arăta de astă dată, 
ci şi aceia ce o ai arătat Dumneata mai înainte, dea' Pururea spre mine. 
Intâmplându-se ca să nu poți Dumneata de a-mi face acest bine cu osârdie 
te rog, ca să ai osteneală şi să rânduiești pă altcineva, dându-i învățătura ur- 
mării, după cum ştii mai bine, ca un înțelept. Fiind că de nu să va căuta 
lucrul acesta în grabă, și cu deadinsul; zadarnică va fi toată osteneala, şi 
stradania mea. 

Nespusă bucurie m'ar cuprinde, când aș avea norocire ca să înțeleg 
cum te afli Dumneata dimpreună cu toată cinstită casa Dumitale; pentru 
aceia foarte te rog ca nevoind sau neputând singur ca să mă dăruiești cu 
vre-o cinstită scrisoare, să-mi arăţi acea dragoste, prin Sfinția Sa părintele 
Eustatie Cătana. 

Voind a ști şi de mine, eu din darul lui D-zeu mă aflu sănătos, şi cu 
ajutorul celui întru tot puternic, am apsolvăluit tot cursul științelor, ce să tra- 
dăluesc în Ghimnaziumul lutăranilor de aici: Și pentru aceia mă voi mai ză- 
bovi aicea vo câte-va luni de zile, pentru ca să pociu de a învăța ceva din 
limba franţozască, şi după aceia ajutându-mi D-zeu, poate că mă voi duce de 
aicea la Carloviț, la Preasfinția sa Mitropolitul nostru, ca: să învăţ Teologia 
noastră cea pravoslavnică. 

Cu acestea cu toate, rugând pă Dătătoriul tuturor Bunătăţilor, ca să-ți 
dăruiască Dumitale și la toţi ai cinstitei casii Dumitale viață îndelungată, și 
toate cele dorite, rămâi i 

Al Dumitale 


în Pojuni, în 20/19 August 1797 
deapururea gata spre slujbă 
Nicolae lohanovici 

Contribuţie la istoria „Junilor“ brașoveni 


În toată măreția lor se prezintă „Junii“ brașoveni Miercurea, 
în săptămâna luminată, când toate grupurile sau „cumpăniile“ iau 
parte călări la excursia „dintre Chetri“ şi la grandioasa manifestare 
care se face la înapoiere, când întreg orașul îi așteaptă în Groaveri 
să-i vadă defilând. !) Dintre toate grupurile „Junii ei alghi“ atrag, 
în primul rând, atențiunea privitorilor, prin splendidele lor costume 
naționale, cu cămășile cusute cu flori şi cu fluturi. Intrebuințarea 
adjectivului „alb“ cu acest înțeles m'a tăcut să mă gândesc, când 
am încercat să dovedesc originea românească a Braşovenilor, la ex- 
presiunea aromânească: „și mviscil tu albe,“ sau „și mviscăl albile, “ 
care însemnează: „s'a îmbrăcat în haine naționale, “ întocmai ca și 
la Românii din Șcheii Braşovului. *) 


1) Etimologia cuvântului „Groaveri,“ cu care se desemnează locul odi- 
nioară de tot liber, astăzi acoperit în parte cu clădiri, dintre Poarta Șcheilor 
și liceul Șaguna, e germanul Stadt (graben) „șanț(ul orașului),“ cu pronun- 
țare săsească și cu asimilarea grupului r-n în r-r. Pe acest loc se vedea 
până mai acum 40 de ani un șanț care împărțea în două locul liber din fața 
liceului, mergând paralel cu acesta, și care cu siguranță se umplea cu apă 
când orașul era ameninţat. Tot cam pe atunci, când s'a înfundat acest șanț, 
S'au dărîmat o parte din zidurile exterioare ale cetății, care duceau dela ac- 
tuala școală de fete — fosta casă a familiei Zlatcu — până in ulița Furcoae, 
astăzi strada Ecaterinei. Să-mi fie îngăduit ca să dau aici originea numelui 
acestei străzi. După informațunile primite de la bătrânul profesor Panteli- 
mon Dima, strada și-a luat numele de la un vestit cofetar macedonean Furcă, 
proprietar de casă în strada aceea. Despre fetele acestui cofetar, numite, 
poate în batjocură Furchinile, se spune că erau foarte luxoase. Numele acesta 
al străzii e atestat din anul 1748 (Cf. A. Mureșianu : Un inventar românesc 
de haine. și scule din anul 1778, în Anuarul Institutului de istorie națională 
din Cluj, vol. IV p. 437.) Strada se întindea de la spitalul civil până în Malu” 
Ciurcului, numit așa după familia Ciurcu, care s'a ilustrat prin negustori de 
seamă ca Hagi Radu Ciurcul, Hagi Dumitru Ciurcul în jumătatea primă a 
secolului al 18-lea. Descendenţi ai acestei familii fruntașe sânt, afară de 
Ciurculeşti, familiile, în linie femeească: Pușcariu, Popea și Damian. Nu 
pot publica aceste formaţiuni fără a nu-mi exprima și de data aceasta 
părerea de rău, că la denumirea nouă a străzilor orașelor nu s'a ținut seama 
de numele vechi, care spuneau uneori atât de mult despre viața, economică 
mai ales, a locuitorilor. 


2) Cf. P. Papahagi: Numiri etnice. p. 20. Cf. Dacoromania, IV, 
353—3970. 

Tot în acel studiu aminieam că cumpania Junilor albi s'a 
alcătuit pe la anul 1870. În articolul prezent reiau această chestiune 
si mă voiu ocupa numai cu începutul acestei Organizaţii. Profesorul 
Pitiş, în prețioasele sale studii asupra Brașovenilor, ne-a lăsat urmă- 
toarele informațiuni asupra Junilor albi, culese de el de la Duţu 
Stinghe: „După anu 1860 sau început de merge între Chetri și 
Junii ăi albi de sânt cu căciuli negri în cap şi tot ca căciularii 
(= alt grup de juni), numai că sânt îmbrăcaţi cu cămăși cusute și 
cu fluturi şi cu şerpare frumoase şi late; încolo sânt ca și ceilalți 
cu cioareci și cu cisme, şi acum își aleg și ei vătaf.“ 1) 

Faţă de această dată, aproximativă de altfel, sântem în plă- 
cuta situație de a prezenta aici unele informaţiuni despre începutul 
ucestei organizaţii primite de la al treilea vătaf, socotit în ordine 
cronologică, al Junilor albi. Acesta este un unchiu al meu, octoge- 
narul Teodor Stan, fost pe vremuri măcelar în Brașov, astăzi func- 
ționar de poştă pensionat la București, unde a trecut în tinerețe, 
schimbându-și numele din Teodor Saftu, cum se numea la Brașov, 
în Teodor Stan. Protopopul Saftu îi era nepot ca și mine. 

Dânsul a fost vătaf al Junilor albi în anul 1877 şi îmi scrie 
că nu știe precis anul „când a luat naştere junii alghi,“ dar crede 
că cu 5—6 ani înainte de a fi el vătat, deci prin anii 1871—2. 
Spune însă cu preciziune că cel dintâiu vătaf al Junilor albi a fost 
Nicolae Pădure, iar al doilea Teodor Zârnoveanu, după care a urmat 
dânsul în anul 1877. 

Intre aceste informațiuni relative la începutul organizării Ju- 
nilor albi și relația lui Pitiș după Duţu Stinghe s'ar părea că există 
o contrazicere, deoarece acesta i-a comunicat lui Pitiş că Junii ei 
alghi au început să meargă între Chetri după anul 1860, dar adaogă 
următoarele : „acum işi aleg şi ei vătaf.“ De aici reiese că juni îm- 
brăcaţi în alb mergeau înainte de anul 1870 între Chetri, dar de 
organizat s'au organizat numai mai târziu, prin anii 70, cum spune 
categoric Teodor Saftu. Că în Miercurea Paştilor se vedeau chiar și 
copii între Junii cei albi, o știu toți Brașovenii. Așa ne închipuim 
formarea acestei cumpănii. 'La început, vor fi intrat în convoiu câte 
unul, doi îmbrăcaţi în „alb,“ apoi tot mai mulți, până când s'au 
văzut desfui ca să se constitue și să-şi aleagă funcționarii lor proprii, 


1) Revista Nouă, a. 1889, p. 301-2 și 279 Cf. şi Sterie Stinghe: Die 
Schkejer oder Trokaren in Kronstadi, in Jahresber. lui Weigand, VIII, p. 14. 

TEODOR SAFTU . 


(acum Teodor Stan) 
vătatul Junilor albi în anul 1877. 

vătaf, armaș, etc. lată de ce nu văd o contrazicere între informațiile 
care ne stau la dispoziţie. 

Cred mai departe că nu e fără oarecare interes, bine înţeles 
local şi chiar familiar, să se ştie numele Junilor alghi din anul 
1877, de subt vătășia lui Teodor Saftu, mai ales că între ei a fost 
și un Sas. Nu știu să mai fi luat parte și altă dată vre-un străin 
la serbările junilor. În tot cazul trebue să presupunem o bună prie- 
tenie între juni și acel Sas, care probabil, era și el măcelar ca cei 
mai mulți dintre junii albi din anul 1877, 

lată numele junilor albi din anul 1877: 


Teodor Saftu, vătaf.; 
Purcărea ; 

Bidu; 

Schwecht (sas; nota lui Teodor Stan); 
„ Ștefan Găitan; 
larca; 

(Alt Purcărea,; 
Ghiţă Bărbuceanu ; 
Nic. Bărbuceanu ; 
10. Teodor Ardeleanu ; 
11. Nic. Ghirincea, 


Toate aceste nume sânt nume de familii fruntașe din Șchei, 
pe care nu arareori le întâlnim amintite în documentele bisericii Sf. 
Nicolae. Așa de pildă întâlnim la începutul secolului al 18-lea nu- 
mele larca Zârnovanu, lon Vlad Zârnovan, Gheorghe Vlad Zârnovan, 
gocimanul Radu Pădure, Toder Pădure, Văsii Pădure, Radu Bidiul, 
loan Bidu, Stanciu Bidiu, Costea larca, primind importante misiuni 
sau semnând proteste energice împotriva încercării de a-i converti pe 
Braşoveni la unirea cu Roma'). Dar și descendenţii lor, pe care 
Braşovenii de etatea mea i-au cunoscut, erau dintre cei mai bine 
văzuți în Șchei. Toate acestea ne îndreptăţesc să constatăm că cum- 
pania Junilor albi a fost dela început până astăzi formală din frun- 
faşii populației din Șchei. 


PPNNRAREI»= 


Dr. Constantin Lacea. 


1).Cf. Sterie Stinghe : Istoriia Besearecei Șcheailor Brașovului (Manu- 
script de la Radu Tempea), publicată de . . . Brașov., a. 1899, pp. 65, 9, și 
Dr. Sterie Stinghe: Documente privitoare la trecutul Românilor din Șchei, 
vol. 1. pp. 6, 7, 70, 73, 75, 76, 77, 79, 8, etc. 

Pictura pe sticlă 


la Românii din $Șcheii Braşovului 
de lon Mușlea. 


Intro comunicare făcută astă-toamnă la „Congresul inter- 
național al artelor populare“ din Praga, comunicare ce trata 
despre icoanele zugrăvite pe sticlă ale Românilor din Ardeal, 
remarcam totala lipsă de informaţii mai amănunțite asupra ace- 
stui interesant meșteșug. lar într'un articol!) care rezuma acea 
comunicare, arătam că aceste icoane au fost atribuite, în chip 
greșit, de toată lumea, chiar și de cătră cei cari le-au amintit 
în treacăt, exclusiv meșterilor de la Nicula, sat din apropierea 
Gherlei. Articolul de față e menit să arate că și la Brașov sau 
zugrăvit icoane pe sticlă, să descrie felul în care se lucrau ele, 
să încerce o lămurire a începuturilor meşteșugului în Șchei și a 
legăturilor probabile cu vestitul sat de pictori Nicula. 

Intâi de toate, câteva cuvinte despre aceste icoane. Ele 
sunt zugrăvite chiar pe dosul sticlei care la prima vedere pare 
destinată să apere pictura. Sunt încadrate în rame simple de 
lemn, și înfăţişează aproape exclusiv chipuri de sfinți și scene 
biblice. Ele nu se găsesc numai în Ardeal, ci în aproape toate 
ținuturile germane muntoase (Tirol, Bavaria, Elveţia), apoi în 
Moravia, Slovacia, la Guralii din Tatra, etc. şi sunt cunoscute 
mai ales sub teriminul german „Hinterglasmalerei.“ Și acum să 
revenim la Brașov. 

Nu odată ne-a fost dat să vedem, în casele din Șchei, 
astfel de icoane pe sticlă. Cunoșteam genul de la Nicula. Unele 
din cele de la Brașov prezentau însă oarecari particularități cari 
ne-au făcut să ne interesăm mai de aproape de proveniența lor. 
Lumea vorbește azi, despre ele, cu dispreț și prea puţină înțe- 
legere. Ca în aproape toate părțile și aici le-a trecut vremea. 
Am încercat să aflăm unde se făceau, cine le lucra. Şi spre 
marea noastră surprindere, am aflat că în Șchei au existat pe 
vremuri „iconari,“ că descendenți de-ai lor mai trăiesc și astăzi, 


:) Icoanele pe sticlă la Românii din Ardeal. „Şezătoarea,“ XXIV (1923), 
pp. 143—146. 

ba chiar că se mai poate vorbi cu unii din acei ce pe vremuri 
au zugrăvit icoane. 

Cele mai multe din datele pe cari le dăm mai jos le-am 
cules de la Elena Faur, de 53 ani, moartă în vara trecută, și de 
la Elena Tabără, fata lui Ghimbășan lconaru, având și ea cam 
aceeași vârstă, și de la alte femei din Șchei, al căror nume nu 
interesează. Cele de mai sus le-am dat pentrucă amândouă se 
trag din familii de iconari, ba au pictat chiar ele în tinereţea lor. 

Elena Faur e din neamul poreclit „al lui Dolfi.“ Acest Doffi, 
tatăl ei, a fost unul din marii zugravi ai Şcheilor, renumit nu numai 
pentru zugrăvirea de icoane pe sticlă ci și pe lemn. Numele 
Dolfi ar putea să indice origine streină, mai probabil săsească; 
tatăl informatoarei noastre se chiema, întradevăr, Rudolf Zainchi, 
E singura dată precisă pe care o avem despre el. Dar și tradiția 
vorbește despre acest iconar ca de un strein: „căci altfel n'ar 
fi fost îngropat în Bârdigaz, la pachistași“ 1), cum ne spunea o 
informatoare. Alta ne-a spus că ar fi fost copil găsit. ?) In fine 
o altă informatoare, Maria Fulga (neștiutoare de carte, de 75 de 
ani), ne asigura că Dolfi ar fi fost „frate cu Gherleanu, care era 
strein, de-aia îi zicea așa.“ Numele acesta, „Gherlean“, „Gher- 
leni,“ se întâlnește des în informaţiile despre iconarii brașoveni. 
Fata lui Ghimbăşan lIconaru ne spunea că uneori părinţii ei 
chiemau să le ajute, la lucratul icoanelor, pe „Gherleni.“ Ace- 
ştia ar fi stat pe Cacova (pe când atât Ghimbășanii cât și Dol- 
feștii locuiau pe Valea Ţigăniei, astăzi Strada Coastei c, nedes- 
părțindu-i decât doar câteva case). Unul din Gherleni ar îi avut 
şi o fată, „Gherleanca,“ cu care li s'a și stins neamul. 

Ce erau acești Gherleni, al căror nume se aude atât de 
des din gura descendenților iconarilor brașoveni ? Nimic altceva, 
credem noi, decât Români de la Nicula, sat lângă Gherla, vestit 
în tot Ardealul prin zugrăvirea de icoane pe sticlă. Când vom 
adăuga ceeace ne spuneau infomatoarele noastre, că „Gherlanii 
erau oameni bătrâni și știau bine să lucre,“ sau chiar: „mi să 


5 Cimitirul catolic. 

2) Remarcăm însă că în Ardeal meșteșugul icoanelor pe sticlă a apar- 
ținut exclusiv Românilor. Nici Ungurii, nici Sașii nu l-au cunoscut. Astiel 
credem că putem considera şi pe acest Dolfi, ajuns de mic între Români, 
căsătorit cu o româncă, mort tot între Români — ca un zugrav român, 

pare că din neam d'ăștia au învățat și ai noștri“ (să facă icoane), 
cum ne spunea fata iconarului Dolfi — vom înțelege că Gher- 
lanii nu pot fi decât iconari de la Nicula. 

Spuneam mai sus că icoanele pe sticlă din Ardeal au fost 
şi sunt cunoscute sub numele de „icoane de Nicula“. Am văzut 
însă că se făceau şi la Brașov, și știm că meșteșugul era răs- 
pândit și în alte părți: la Făgăraș și în Ţara Oltului, ca și în 
jurul Sibiiului şi Sebeșului și probabil și în alte regiuni ale Ar- 
dealului. Pentru ce atunci monopolul acesta al Niculei? Pen- 
trucă aici, la Nicula!) se pare că a fost centrul picturii pe sticlă 
în Ardeal, aici trebuie să se caute probabil și originea meşte- 
Şugului (adus poate din țări streine) și de aici se va fi răspân- 
dit el și în celelalte regiuni ale Ardealului unde s'au pictat 
icoane. Sătulețul acesta, pare să fi întrunit, într'adevăr, toate 
condițiile necesare apariției și desvoltării unui meșteșug ca acel 
al zugrăvirii de icoane. Necunoscută până la începutul secolului 
XVIII, Nicula devine de-odată vestită datorită unei icoane a Pre- 
cestii care se găsia în bisericuța sa de lemn. In anul 1699 sar 
îi observat că icoana aceasta lăcrămează. Imediat ea fu socoțită 
ca făcătoare de minuni și în jurul ei se făcu o vâlvă neobici- 
nuită. O lume nebună începu să vină în pelerinaj. Istoricii spun 
că îndată după descoperirea minunii, ţara fu literalmente inun- 
dată de copii ale icoanei miraculoase. Aceasta va fi exaltat și 
pe țăranii niculeni, și nu e nici o mirare dacă vor fi căutat și 
ei să aibă în casă chipul Precestei făcătoare de minuni. Fie prin 
pelerinii streini, fie prin călugării stabiliți în apropierea biseri- 
cuții lor, ori întralt chip — chestiunea aceasta vom trata-o cu 
altă ocazie — destul că Niculenii au învăţat să picteze pe sticlă. 
După spusele bătrânilor, pe vremuri sar fi pictat în aproape 
toate casele din sat. Astfel Nicula oferă rara particularitate de a 
fi fost un sat de pictori. "Țăranii-zugravi erau în acelaș timp și 
vânzătorii icoanelor. Ei le încărcau pe măgari sau le luau înșiși 


1) Întâia întâlnire a icoanelor dela Nicula în literatură, este, după cât 
știm, aceea a vestitului şi uitatului călător ardelean lon Codru Drăgușanu, 
care în 1839 scria din Milano, unde vizitase celebra pinacoteca „Brera“, că 
a admirat aici tablouri zugrăvite pe pânză în preţ de 100,000 de îlorini: „oare 
credeai tu, care de candu esci, ai vediutu numai paretărie dela Necula ? (Pe- 
regrinulu transelvanu, Sabiiu, 1865, p. 34.) 

în spate — de unde și numele de mâgărași dat în sat vânză- 
torilor — străbătând toate colțurile Ardealului. Unii din ei, reve- 
nind mereu în aceleași locuri, sfârșiră prin a se stabili într'o 
localitate și-și continuară acolo meșteșugul de pe urma căruia 
trăiau, 

Astfel ajunseră ei și la Brașov. Această afirmare o putem 
baza și pe date scrise. Intr'un articol din „Foaia pentru minte“ 
din 1847 (p. 326), întitulat „Reflecsii“la „Zugrăvia în Moldova“, 
G[eorge] B[arițiu] scria astfel: „Ce e drept, besericile moldavo- 
române sânt pline de icoane dela Nicula din Ardeal (sat și mă- 
năstărioară), pe care bieţii zugravi săteni, dintre carii mulți nu 
știu nici citi, le fac cu o ușurință atât de minunată, pe cât sânt 
aceleaș mai prejos de ori-ce critică, .apoi le poartă în spinare 
din sat în sat, iar bunii creștini le cumpără cu mare evlavie; ba 
unii din acei niculeni se colonizară și airea şi aci în Braşov,.) 
unde își vând sfânta marfă în piață, cu ce câștig, nu-i între- 
barăm“, 

Aceștia trebuie să fie deci „Gherlenii“ de care-și mai amin- 
tesc descendenții iconarilor din Șchei. Dela ei vor fi învăţat, 
fără îndoială, şi Trocarii meșteșugul. Şi cum,. după spusele in- 
formatoarelor noastre „Gherlanii nu prea lucrau că maveau prin- 
dere“?), obiceiul a trecut încetul cu încetul localnicilor din Șchei 
şi maeștrii au fost uitaţi aproape cu desăvârșire?). 


1) Sublinierea noastră. 

> Explicat: bani ca să cuinpere materiale. 

3) Dar pentru ce lise zicea „Gherleni“ și nu Niculeni ? Pentru că, de- 
sigur, numele orașului Gherla era mult mai cunoscut decât acel al sătulețului 
Nicula, între altele și prin vestita închisoare, şi e probabil că iconarii dela 
Nicula spuneau, pentru a lămuri pe cei cari îi întrebau de unde vin, că sunt 
de lângă sau chiar din Gherla. Trebuie să însemnăm aici că Dichronarul Aca- 
demiei dă ca al doilea sens al cuvântului Gherlan: „peintre d'images saintes 
(Brașov), zugrav de icoane (meșteșug învățaţ în închisoarea din Gherla“). In- 
formaţiile noastre ne permit să susţinem că zugrăvirea de icoane n'a figurat 
nici odată printre ocupațiile deţinuţilor din vestita închisoare. Informatorul 
Dicţionarului, regretatul |. Panţu, nu cunoștea de sigur faima Niculei şi im- 
portanța ei pentru zugrăvirea de icoane pe sticlă, [și a căutat să dea cuvân- 
tului „Gherlan“, care însemna la Brașov și zugrav de icoane, cum am arătat 
şi noi mai sus, o explicație cât mai plauzibilă: meșteșug învățat în închisoarea 
din Gherla. De fapt, „Gherlan“ trebuie să fi însemnat la Brașov, până mai 
acum 20—30 de ani, afară de „pușcăriaș, hoţ“: zugrav de icoane venit dela 
Nicula Gherlei. 

O legătură între iconarii dela Brașov și cei dela Nicula, se 
poate vedea și din înrudirea, uneori identitatea anumitor proce- 
dee întrebuințate în tehnica picturii pe sticlă, precum și din ter- 
minologia ei. In cele ce urmează vom da toate ştirile ce avem 
despre pictura pe sticlă la Brașov și uneori — comparativ — 
pe cele corăspunzătoare dela Nicula!). 


% 
% % 


Trei sunt materiile necesare meșterilor când au de făcut o 
icoană pe sticlă; sticla, culorile și lemnul pentru cadru. Sticla 
se cumpăra, în ultimul timp cel puțin, din prăvălii. Aşa ne-au 
spus de altfel și informatorii niculeni?). Şi culorile se cumpărau 
din prăvălii. Nu se știe nici la Brașov, nici la Nicula de culori 
preparate din materii vegetale. — Mai cunoscute sunt urmă- 
toarele: 

focsin sau fucsin, este un „roșu ca macu“; 

galbănul „ăl mai bun“ este galbenul obicinuit, care la 
Brașov se cerea din băcănie sub acest nume; 

chinăraus (la Braşov) și chindruț (la Nicula) este „chino- 
rosul“ din Muntenia, negrul numit nemțește „Kienruss“, termin 
din care sunt derivate toate trei numele amintite; 

țincvais este albul numit la îel și la Nicula (germ. Zink- 
weiss). Era văpseaua cea mai scumpă; 

minium este roșul care se punea la buze (Brașov); 

indih' (Brașov) este „indigo“-ul, pe care, pentru a-i da o 
nuanță mai deschisă, îl amestecau, la preparare, cu „țincvais“. 
La Nicula i se zice mâer?) şi se întrebuința în special pen- 
tru fond; 

verde nou, era verdele obicinuit, cerut în băcănie sub acest 
nume, pentru a fi deosebit de verdele cu care se vopsesc pereţii; 

gugulac (la Brașov) cuglac (la Nicula) este cărămiziul de- 
spre care fata lui Ghimbășan Iconaru ne spunea: „acuma parcă-i 


') Când nu dăm nici o indicație, însemnează că informaţia priveşte 
Braşovul. 

2) Informaţiile ce dăm despre tehnica picturii pe sticlă la Nicula le de- 
ținem dela ultima iconăreasă care mai exersează meseria în acest sat de pic- 
tori, Maria Chifor, de 67 de ani. 

3) Cf. mieriu-dunkelblau, violett (Dicţionarul lui Tiktin). 

zice „Dordo“. Şi numele acesta e de origine germană („Kugel- 
lack“). La Nicula acestei culori i se mai zicea și finobru (germ. 
Zinnober). „Intâi s'a zis „cuglac“, acum „ținobru“, ne lămuria 
Maria Chifor ultima iconăreasă dela Nicula. 

Aceste văpseli erau cumpărate ca bucăți, „grunjuleţe,“ din 
băcănie, și se pisau pe piatră. „Negrul“ se freca-cu clei și 
„spirt de rachiu,“ altfel nu se „stângea.“ Celelalte culori se îre- 
cau numai cu ulei („Firniss“). Ca să se usuce repede când ur- 
mau să îie trecute pe sticlă, se punea în ele puțină terebentină 
și așa numitul blaifucăr (Bleizucker = acetat de plumb), pe 
care descendentele iconarilor brașoveni îl arată ca „o materie 
care samănă cu candelu.“ 1) Culorile erau, firește, amestecate 
una cu alta, în anumite doze, pentru a obţine nuanțele dorite. 
Ca fața să iasă roz, se dădea cu alb și roșu. Spre a obține un 
verde mai deschis, „puneam întâi galbăn, apoi dădeam cu verde 
nou.“ Se cunosc și termeni ca „vânăt cu umbreală de alb.“ 
Treizeci de ani mai curând am fi putut găsi la Brașov și Ni- 
cula o interesantă terminologie cromatică populară, deosebită, 
bine-înțeles, de aceea a industriei casnice a poporului nostru. 

Culorile se puneau cu mici pămătufuri cumpărate din pră- 
vălie. Când se trăgeau conturele, se folosia, la Brașov ca și la 
Nicula, un pămătuf făcut chiar de iconari din păr de pisică; în 
Șchei el se numea condei. 

Odată culorile pregătite, erau așezate pe masă într'o mul- 
țime de hârburi și tinichele ; se lua apoi o sticlă de o mărime 
oarecare și un model de aceleași dimensiuni. Căci în amândouă 
localităţile cu cari ne ocupăm, nimeni nu știe să se îi pictat 
vre-odată (pe sticlă !) fără modele. Acestea se numeau la Brașov 
tipare, iar la Nicula izvoade, și erau, după cum ne spuneau in- 
formatoarele noastre, simple decalacuri pe hârtie, făcute cu cre- 
ionul după icoane mai vechi. Adeseori conturele lor erau îngro- 
șate cu cerneală sau culori, pentru a nu se șterge așa de re- 
pede. Modelul se întindea pe masă, peste el se punea sticla care 
avea să devină icoană — și iconarul începea. lIntâi se trăgeau 
conturele (se copia modelul de sub sticlă), ceeace în graiul me- 
șterilor se chiema a urzi, a face urzeala. La Nicula se mai zicea 


5 Candel --- zahăr cristalizat (sucre candi). 

și a scrie, ori „a face făptura.“ Aceasta se făcea cu trei din cu- 
lorile amintite mai sus: negru, alb și roșu „de gură.“ Insemnăm 
că desenarea buzelor și a stelelor cari se jîntâlnesc de multe 





Fig. 1. 
Izvod (model de hârtie) pentru icoană pe sticlă reprezen- 
tând „Nașterea Domnului.“ Găsit în casa urmașilor lui 
Dolfi.. Să se remarce detaliul de jos: ciobanul cu cușmă 
şi țundră, cântând din fluer în urma oilor. 


ori icoane, era numită la Brașov cu un termin special: umbreală, 
umbrire. La Nicula însă, umbra indică o culoare brună : „Facem 
părurile (sic — părul) cu umbră,“ mi3ida, 4 

Se scriau apoi „literile bisericești (chirilicele) prin cari se 
indica personajiile, scena reprezentată sau chiar numele unor 

obiecte mai rar întâlnite!) Cei mai mulți iconari nu știau carte. 
De unde și confuziile și greșelile grosolane, ba uneori imposi- 
bilitatea de a desciira ceva din semnele cabalistice (căci pe mo- 
del aceste litere erau scrise invers, pentru a ieși pe sticlă corect). 

După ce se uscau conturele și inscripţiile, se trecea la cu- 
lorile propriu zise (fețele și hainele personajiilor, cerul, fondul, 
etc.) Aceste culori iconarii le puneau „de capul lor, cum erau 
învățați de la părinți.“ „Știau cum.“ Totul se ungea apoi cu te- 
rebentină. Uneori se mai punea și aurul care câteodată servește 
de fond. La Brașov se puneau mici lamele numite „șic,“ pe când 
la Nicula se dădea cu „bronţ“: dar numai la „cununa“ (aureola) 
sfinților.“ Ultima zugrăviță din Nicula s'a mirat mult când i-am 
arătat o icoană brașovenească cu tot fondul aur. 

Toată această muncă — atât de migăloasă încât de iao 
vreme iconarii ajungeau să lucreze cu ochelari — de multe ori 
nu era făcută de un singur om. Exista o diviziune a muncii. 
Intro casă lucrau mai mulți inși: unul urzia, altul punea culo- 
rile mari, altul (specialist ori simplu știutor de carte ?) scria chi- 
rilicele. Inainte de încadrare, șetul casei, poate iconarul cel mai 
bătrân, făcea un control, retușa ici-colo câte ceva, pentru ca 
icoana să iasă prezentabilă din „atelier.“ Se puteau auzi atunci, 
cum ne asigură informatoarele noastre din Șchei, observații ca 
acestea: „Vezi Cai lăsat pă unu chior (ori cu albeață)!“ Aceasta 
când globul ochiului nu era suficient umplut cu culoare. Sau: 
„Unde-i-s' papucii lu Stântu Dumitru? Nu-i faci papucii?* Şi 
răspunsul venea prompt: „Nu, că sfinții umbla desculți!“. 

Urma apoi punerea cadrului sau a provazului (Brașov). De 
multe ori această ramă era „de boltă“ (cumpărată) și numai 
fundul îl făceau iconarii. In tot cazul, ramele le lucrau numai 
bărbaţii (Nicula). Tot ei și văpsiau rama, uneori în întregime, 
alteori trăgând cu roșu numai prin văgașul numit sforf. Pentru 
a nu se sparge sticla, se puneau între ea și fundul de lemn 
bucăți de hârtie numite corseturi (Brașov). 


1) Pe o icoană din „Muzeul Asociaţiunii“ din Sibiiu, reprezentând na- 
şterea Mântuitorului, vedem în mâna lui Cristos un beţigaș pe care e scris 
schiptru. Pe unele icoane, cari reprezintă pe Sf. Nicolae cu cele trei fete, 
apare un personaj de-asupra căruia e indicat zată! fetelor, etc. 

La Nicula, ca și la Brașov, se lucra mai mult iarna. Intr'o 
zi de muncă se făceau într'o casă de iconari (cu 3—4—5 lu- 
crători), până la douăzeci de icoane. E adevărat că sporul de- 
pindea de mărimea lor. Aceasta diferia între 1%/; cm, (cele mai 
mici văzute la Brașov !) și '%/, cm. E firesc ca la icoane atât 
de mari zugravii să fi avut mult de lucru. Icoanele erau legate 
dos la dos, ca să nu se spargă, formând pachete numite șocuri 
(la Nicula: șucuri.) Pachetele acestea cuprindeau 4, 8 şi 12 bu- 
căți, după mărimea icoanelor. După ce le împachetau, iconarii 
din $chei le vindeau V/âdărenilor și Țânfărenilor *) cari veniau 
cu căruțele să le ia din $chei Vineria, ziua de târg a Brașovului. 
Ei le vindeau, la rândul lor, în special pe Ţara Oltului, dându-le 
adeseori nu numai pentru bani, ci și pentru pânză ori făină. 
Intre iconarii brașoveni erau însă şi de acei cari își desfăceau 
maria singuri, ca și cei de la Nicula. Dar pe când cei din urmă 
îşi încărcau icoanele, în două „teancuri“ pe măgari sau le luau 
ei înșiși în spate într'o ladă care seamănă cu aceea a geam- 
giilor ambulanți de astăzi, brașovenii plecau să-și plaseze icoa- 
nele cu căruțele. Fi nu ajungeau însă prea departe. Descendenții 
lor nu-și amintesc să fi mers cu icoanele cu căruțele. Ei nu 
ajungeau însă prea departe. Descendenții lor nu-și amintesc să 
îi mers cu icoane mai departe de jurul Sibiiului, pe la Rășinar 
și Poplaca. Munţii nu știe să-i fi trecut vre-odată, în Muntenia. 

Spre deosebire de brașoveni, niculenii străbăteau distanțe 
enorme, de cele mai multe ori pe jos. Un moșneag din Nicula, 
lon Fetke, de 81 de ani, de meserie vânzător de icoane, ne-a 
povestit că a cutreerat toată Bucovina, că a trecut și Prutul — 
asta acum vre-o 60 de ani. Acum 40 de ani a umblat până pe 
la Seghedin, „pe unde sânt Sârbi rași pe cap,“ iar de curând, 
după războiu, pe la Turnu-Roșu și pe Dunăre, prin Banat. Alt 
niculean, Simion Mircea, de 76 de ani, a umblat înainte cu o 
jumătate de veac, pe la lași și Bacău. Altul, Gheorghe Raț, pe 
pe la Vaslui și Bârlad, tot cam în vremea războiului de inde- 
pendenţă, și și prin Bucovina, unde-și amintește că colportajul 
era interzis, 


1) Pe când în „Muzeul Asociaţiunii“ din Sibiiu am văzut și icoane de 
mărimea unei cărți postale și chiar mai mici. 
>) Vlădenii și Țânţarii sunt comune în județul Brașov. 

Acești vânzători de icoane se numiau ei înșiși „iconari.“ 
Când intrau întrun sat, lumea se aduna în jurul lor, iar femeile 
(căci bărbații nu se amestecau la cumpărat) spuneau: „să văd 
din care (icoane) mam“ — și luau din sfinţii cari le lipsiau. 
Cele mai scumpe icoane erau cele mai mari. Preţul maxim era 
| florin și 20 de creițari. Intrebaţi unde sunt lucrate — ori 
chiar neîntrebați — iconarii braşoveni se grăbiau să spună: la 
mânăstire. Această afirmaţie făcea ca icoanele lor să aibă o cău- 
tare deosebită. De altfel și cei de ia Nicula spuneau că icoanele 
ce poartă în spate sunt de la mânăstirea din satul lor.!) 

Subiectele icoanelor dela Brașov și Nicula sunt de o va- 
rietate destul de mare, deși sunt de natură exclusiv religioasă”): 
scene biblice (Adam și Eva), Sf. Treime și în special Maica 
Domnului și Isus. Acesta e reprezentat în toate ipostazele dela 
naștere la moarte şi înviere. Foarte iubite erau și chipurile sfin- 
ților, dintre cari cei mai căutați pare să fi fost: Nicolae 
Gheorghe, Arhanghelii, Constantin și Elena, Paraschiva, Ilie Ha- 
ralambie etc. 

Icoanele brașovenești nu sunt datate, nici iscălite. Obiceiul 
datării abia de exista și la Nicula: am găsit acolo o singură 
icoană datată 5) — cea mai veche din zecile de icoane datate 
pe cari le-am văzut — purtând însemnarea anului 1802. lar toate 
icoanele iscălite văzute de noi, au fost făcute pe la Făgăraș, în 
jurul Sibiiului și Sebeșului și sunt datate din anii 1829—1905. 
Lipsa de icoane datate în Șchei, nu însemnează, firește, că pic- 
tura pe sticlă n'ar fi înflorit la Brașov și înainte de anul când 
sunt amintite de Gheorghe Barițiu (1847). După socotelile făcute 
pe baza celor spuse de informatoarele noastre și după aprecierea 
noastră, icoanele văzute în casele din Șchei ating vârsta vene- 
rabilă de 100—130 de ani. Şi credem că icoane pe sticlă se zu- 


1) lconarii huţuli din Galiţia afirmă, că icoanele lor sunt zugrăvite la 
„Pecerskaja Lavra“ — vestita mânăstire din Kiev. (Informaţie datorită bună- 
voinței d-lui Gr. Nandriş, prof. la Universitatea din Cernăuţi). 

5) In Ardeal cunoaștem o singură icoană pe sticlă cu subiect profan: 
ea reprezintă pe împăratul Franfz Josef cum spune (inscripția) şi se păs- 
trează în „Muzeul Asociaţiunii“ din Sibiiu. 

5 Astăzi în „Muzeul Etnografic al Ardealului“ din Cluj, care posedă 
de sigur cea mai bogată şi mai frumoasă colecție de icoane pe sticlă din ţară. 

grăviau în Şchei și cu atât mai mult la Nicula și în secolul al 
XVIII-lea, 
pb 
Sar crede că o muncă atât de divizată ca aceea pe care 
am văzut că o făceau iconarii, nu poate duce decât la o pro- 





Fig. 2, 
Sf. Gheorghe. Icoană pe sticlă găsită la Braşov. Vechimea 
60—80 de ani. (505 cm. Culorile: albastru, alb, roșu și 
aur.) De remarcat personajul dinapoia Sfântului, ţinând în 
mână paharul din care cavalerul a băut pentru a prinde 
puteri nouă (element mitologic.) 


ducţie din cele mai primitive. Credem însă că această diviziune 
a muncii care a făcut din arta zugrăvirii icoanelor o industrie 
casnică, nu datează prea de mult: poate doar de vre-o 50—70 
de ani. Inainte și chiar de-atunci încoace, atâtea din icoanele pe 
sticlă erau opera unui singur zugrav: ceeace se vede și din is- 
căliturile de pe unele din ele. In multe icoane vechi găsim ex- 

primarea unui simţ artistic care nu trebuie disprețuit de loc. 
Atâtea din ele arată că zugravul din popor a pus ceva din inima 
lui; ele sunt foarte îngrijit lucrate, desenul e de o finețe remar- 
cabilă și culorile alese cu un gust sigur. lar când aceste calități 
lipsesc, găsim în schimb o naivitate a desenului care se apropie 
așa de mult de primitivismul pictorilor din secolii XIV—XV și 
care-și are farmecul ei incontestabil. 

Majoritatea icoanelor dela Nicula se disting printr'o urâ- 
țenie deosebită. Acest fapt e datorit, probabil, la două împre- 
jurări. Pentru o anume icoană exista adeseori un singur model. 
Acesta era însă ori prea mare ori prea mic pentru icoana pe 
care voia s'o facă meșterul. Și atunci acesta proceda la dese: 
narea unui nou model. Maria Chifor ne spunea că el se făcea 
„din cap“, cu mâna, uitându-se la cel vechiu. Firește, în astfel 
de cazuri, greșelile grosolane erau inevitabile, mai ales la cei 
lipsiți de talent sau puțin abili. Așa se explică de atâtea ori fi- 
gurile omenești hidoase !), animalele extraordinare cari apar pe 
icoane, dar și felul interesant de a reda perspectiva, fel, care, 
hotărît, nu este lipsit de farmec și interes. Dar mai era o îm- 
prejurare care a dus la urâțenia grozavă a unora din icoanele 
dela Nicula. Adeseori, în ultimele decenii ale veacului trecut, ele 
au fost lucrate în serie, în chip mecanic. Cunoaștem mai multe 
cazuri, și nu vom cita decât pe acel al negustorului Bota din 
Gherla, care înainte de războiu aducea femei dela Nicula și le 
punea să lucreze: ce artă putea să se manifeste în aceste icoane 
făcute la repezeală, pentru cari bietele iconărițe erau plătite cu 
bucata? De-aici întâlnirea faimoșilor sfinți cu șease degete, a 
culorilor intrând una 'ntr'alta, etc. 

Lipsa de urâțenie a icoanelor din regiunile Brașov—Sibiiu 
—Sebeș, e datorită de sigur și faptului că în aceste părţi nu 
Sau fabricat, după cât știm, nici odată, icoane în serie ca la 
Gherla și Nicula. lar frumusețea deosebită a multor icoane din 
regiunea Brașov—Sibiiu—Sebeș, ca finețe a desenului şi bogăţie 


') Așa sa ajuns uneori la „icoane monstruoase și sperietoare de 
pruncii cej mici“ cum caracteriza acum trei sferturi de veac poetul Andrei 
Mureșianu (în Telegraful Român“ 1853, Nr. 65) icoanele dela Nicula, cerând 
poporului „să-şi îndrepte niţel gustul în ceca-ce privește pictura, și să nu se 
facă de batjocură în fața unor popoară cultivate.“ 

de culori, s'ar mai putea explica și prin influența icoanelor rusești, 
atât de numeroase la Brașov și a icoanelor pictate pe lemn 
aduse de peste munți, cu vădite caractere bizantine. Noi credem 
că meșteșugul adus la Brașov a evoluat sub influența acestor 
icoane streine și în curând iconarii din Șchei, — ca şi cei de 
pe la Sibiiu și Sebeș, cari au învăţat probabil să zugrăvească 
tot dela Niculeni !) — și-au întrecut meșterii. O icoană dela 
Brașov, pusă alături de una dela Nicula prezintă totdeauna ca- 
ractere mai puţin primitive — un farmec mai puțin, — în schimb 
un desen fin și îngrijit și o bogăţie și armonie de culori re- 
marcabilă. 

Cu toate că acești umili zugravi nu îndrăzniau să dea 
icoane cu subiecte profane, totuși întâlnim în unele din operele 
lor detalii luate din viaţa de toate zilele, purtând pecetea culorii 
locale. Nam găsit nici o icoană în care să fi văzut scena cu 
ciobanul mestecând mămăliga, cum ne spunea fata lui Ghimbă- 
șan Iconaru: „La Nășterița >) făceam pe ciobanu cum mesteca 
mămăliga.“ In schimb, pe un tipar găsit la urmaşii lui Dolfi, 
(Fig. 1) se poate vedea un cioban cu căciulă și zeghe miţoasă, 
cântând din fluier în urma oilor. Astfel de elemente românești, 
întâlnim în special pe câteva icoane din „Muzeul Asociaţiunii“ 
din“Sibiiu, între cari trebuie remarcată scena de pe o icoană a 
Sfântului Ilie, reprezentând o țărancă legănându-și copilul și 
torcând. 

Vor fi fost desigur și între iconarii din Şchei unii mai ve- 
stiți și cu calități deosebite. Astfel acel Dolfi, de care am po- 
menit. Trebuie reţinut că acesta picta și icoane pe lemn, lucrân- 
du le însă fără model, „din gând, din ideia lui; ori se uita la 
alta.“ Alt pictor vestit la Brașov pentru icoanele de lemn era 
Trâmbițaş. La Nicula, cazurile de pictură pe lemn (şi chiar pe 
pânză), sunt și mai dese. Aici cei mai buni iconari au fost Şte- 
fan Mircea, tatăl intformatoarei noastre Maria Chifor și Ștefan 
Belindean. Cel din urmă a pictat prin anii 1860 și o „Sfântă 
Treime“ în ulei, ce se păstrează în biserica cea nouă, dovedind 


1) Cf. Cele ce citam mai sus din Bariţiu:... „acei niculeni se colo- 
nizară și area şi aci la Brașov“. Acest airea s'ar putea referi chiar la păr- 
țile Sibiiului şi Sebeșului. 

2) Maica Domnului. Cf. „Bogorodiţa.“ 

un talent remarcabil; la fel! de răușiți sunt cei patru evangheliști 
pe pereţii vechei biserici („Mănăstirii.“) Era deci firesc ca acești 
țărani, cari știau să zugrăvească și icoane fără model, să reali- 
zeze uneori şi pe icoanele pe sticlă, efecte de o frumusețe ne- 
așteptată. Anumite părți, mai ușoare, se făceau fără model chiar 
de cătră zugravii fără un deosebit simț artistic. Maria Chifor, 
zugrăvița de la Nicula, ne spunea de pildă: „Florile le făceam 
Şi din cap, nu numai după izvod, care știm că sânt mândre.“ 
Dar „mândreţea“ aceasta se reducea la lalele sau bujori, inva- 
riabil colorați cu roșu și verde. 

Se făceau aceleași flori, se repetau aceleași scene, poate 
și unde acesta era gustul cumpărătorilor, al vremii. La fel ar 
trebui să se explice probabil și lipsa aproape totală a peisajului, 
redarea exclusivă de personajii religioase și chiar întâlnirea ace- 
loraşi culori: în special roșu, albastru și verde, fondul fiind 
aproape întotdeauna albastru. 


* 
* * 


Spuneam mai sus cum atâtea din aceste icoane sunt de o 
urâțenie absolută. De aceea meșteșugul iconarilor ardeleni a tre- 
cut, judecându-se probabil doar după exemplare provenind din 
urâtele serii de la Nicula, drept un meșteșug demn de dispre- 
țuit ceeace făcea de pildă pe Episcopul Radu să vorbească de 
„vestiții mâzgălitori de sfinți de la Nicula.“ 1) 

Socotind după astfel de aprecieri fugare, ai crede că nu 
poate fi în nici un caz vorba de artă, ci numai şi numai de o 
industrie casnică, la fel cu oricare a poporului nostru. Totuși, 
trebuie făcută necondiționat deosebirea între icoanele lucrate în 
serie și celelalte, între cele pocite și cele frumoase sau chiar 
deosebite. Să nu pornim de la ideea preconcepută că aceste 
icoane trebuiesc disprețuite pentru că se lucrau cu un model, 
care reda conturele. Nu trebue să uităm că vitrourile evului 
mediu, din cari atâtea sunt adevărate capodopere, se făceau cam 
la fel: schița (desenul) era făcută de un pictor, adeseori celebru. 
Venia apoi meșterul care prelucra acest model după gustul lui 
şi care de atâtea ori s'a înălțat până la capododere prin armo- 
nia culorilor, prin viața pe care o da desemnului sec. In pro- 


1) Istoria vicariatului greco-cat. al Hațegului, Lugoi, 1913, p. 2172. 

porții reduse, procesul:s'a repețit cu atâția din umilii noștri zu- 
gravi de icoane pe sticlă; modelui eră de cele mai multe ori 
moștenit ori primit de-a gata — zic, de cele mai multe ori, căci 

Fig. 3. 
Maica Domnului „jalnică.“ Icoană făcută de moşul informatoarei 
noastre brașovene Elena Tabără, aproximativ acum 70—80 de ani. 


uneori e probabil să și-l fi făcut ei înșiși: dacă îi vedem intro- 
ducând uneori scene cu ciobani cu căciulă și cântând din îluer, 
ori căruțe românești ca aceea a Stântului Ilie, de ce n'ar fi pu- 
tut da oare și întreaga schiță? Şi apoi nu era puţin lucru să 
prelucreze după concepţia lui, acest model așa de sarbăd, să-i 
dea formă și culoare, viață. Cel ce poate da așa ceva, este, ho- 

tărît lucru, un artist. Ne gândim la icoanele reprezentând pe 
Cristos ori pe Maica Domnului. Pe unele din ele găsești, în ex- 
presia feții, atâta durere și amărăciune, încât uiţi cu desăvârșire 
că ești în fața operei unui umil țăran. EI şi-a pus acolo tot su- 
fletul, a trăit momentul de creaţie, a fost artist în toată puterea 
cuvântului. Şi să ne gândim la greutatea tehnicei picturii pe 
dosul sticlei. Să însemnăm de altfel că această pictură pe sticlă 
a țăranilor a interesat și a influințat chiar, în ultimele decenii, 
pictori mari, arta cultă. Umilele icoane pe sticlă „au putut da 
generaţiei pictorilor contemporani nu numai îndemnuri formale 
Și estetice, ci și indicaţii caracteristic populare asupra legilor 
fundamentale ale artei,“ scrie un cunoscut istoric de artă german. !) 

Cum să nu regretăm atunci dispariția acestui meșteșug la 
noi? Căci el se stinge. La Brașov, nimeni nu mai zugrăvește pe 
sticlă. Anul trecut, când am cerut Elenei Faur să ne facă o 
icoană, ne-a mărturisit că n'a mai lucrat de mult, că-i lipsesc 
culorile, că poate nici nu mai știe. Noi nu mai cunoaștem decât 
pe Maria Chifor dela Nicula, care pictează doar rar, mai ales 
când ise cer icoane, și o femeie la Făgăraș *). Firește, nu aceste 


1) K. Hahm, Deutsche Volkskunst. Berlin, 1928, p. 113. Cf. şi cartea 
lui Max Picard, Fxpresionistische PBauermalerei. Miinchen, 1917. 

2 Aici am mai găsit, tot în vara anului 1928, pe cea din urmă „ico- 
năreasă“ din oraș, numită Maria Deji, de 55 de ani. A învățat meșteșugul 
dela mamă-sa. Şi fraţii ei, Tămașş, originari din Galaţii Făgărașului, făceau 
Icoane. Știe că pe vremuri erau în oraș mulți iconari, oameni bătrâni. Ea 
singură mai cunoaște azi meșteșugul. Iconari ar mai fi fost însă, după spu- 
sele ei și la Arpaşul-de-sus, la Scarei și Ludișor. In acest din urmă sat ar fi 
lucrat, de mult, un călugăr care „făcea (icoane) cu mulți draci“. Bătrâna Deji 
lucrează după isvoade de hârtie. Tehnica e ca la Braşov şi Nicula. Icoanele 
ei se desfac prin satele de sub munte, pe la Crihalma, Lisa, până pe la Po- 
rumbacul-de-sus. Pe drumul ţării, oamenii preferă icoanele pe hârtie — ne 
spune bătrâna. Noi ne mirăm că şi cei de sub munte i le mai cumpără, căci 
Sunt din cele mai urâte exemplare ale genului. lconăreasa și-a dat poate 
seama de acest fapt. lată pentru ce de-o vreme încoace vinde mai mult icoane 
cari S'ar putea zice că fac rranziția între cele pe sticlă și cele pe hârtie: la 
o icoană pe hârtie (litografie în culori), pe care o pune sub o sticlă cu o 
palmă mai mare decât icoana. Locul acesta care rămâne, e zugrăvit pe dos, 
cu flori sau figuri de foarte prost gust. Se ajunge astfel la un compromis de 
icoană pe sticlă și icoană pe hârtie, cu o ramă de lemn zugrăvită și ea cu 
flori. (Parte din informaţiile cu privire la Făgăraș sunt datorite bunăvoinței 
d-lui Valeriu Literat, prof. la Liceul „Radu Negru“). 

două bătrâne vor putea opri moartea picturii pe sticlă în Ardeal. 
Incă pe la sfârșitul secolului trecut concurența icoanelor pe hârtie 
primejduia meșteșugul zugrăvirii pe sticlă. Un ordin ministerial 
dela 1891 a interzis colportajul icoanelor pe sticlă. Cererea lor 
a devenit din ce în ce mai mică, cu tot avantajul ce prezentau, 
considerând că „se pot spăla și în vale, că nu se strică“. Peste 
câți-va ani, când vor muri și ultimele iconărițe, se va putea zice 
că interesantul meșteșug al zugrăvirii de icoane pe sticlă în 
Ardeal, ridicat une-ori până la înălțimea unei adevărate arte — 
s'a încheiat. lată pentru ce am ţinut să chestionăm pe ultimii 
iconari, în ceasul dinaintea dispariţiei totale a acestui meșteșug 
care a împodobit, pe vremuri, casele străbunilor noştri, și să în- 
semnăm, ca să rămână, cele ce am putut afla despre icoanele 
dela Brașov şi Nicula. 

Musicescu, Dima și muzica populară 
de Valeriu L. Bologa. 


Omul de bine, minunatul artist și marele animator al mu- 
zicii românești, Gavril Musicescu, a întreprins în vara anului 
1890 un turneu prin Ardeal, Banat și părţile ungurene. Exce- 
lentul său cor a stârnit în iumea muzicală românească dela noi 
multă admiraţie. Ca tot ce venia de dincolo de munți, din țara 
visurilor și a dorințelor, maestrul și cântăreții săi au fost primiți 
de Ardealul idealist și profund românesc cu frenezie și un delir 
de entuziasm. În lumea muzicală ardeleană, care avusese oca- 
ziunea să se familiarizeze cu muzica apuseană, se înfiripase 
deabinelea, încă din vremea aceea, un puternic curent naţional, 
care se manifesta în deosebitul interes acordat cântării populare. 
Era un curent poporanist, care deși nu avea încă un nume con- 
sacrat, totuși era viu. Avem de-aface cu un fenomen spontan 
datorit naționalismului tot mai puternic și exemplelor venite din 
apus, unde romantismul dăduse naștere la curente exprimat fol- 
kloristice. (Fraţii Grimm în Germania, Societatea de îfolklor în 
Marea Britanie etc. etc,) 

Această tendință de a cunoaște produsele geniului popular 
și de a le încetățeni între intelectuali s'a ivit simultan dincoace 
“şi dincolo de Carpaţi. Ajunge să amintim numai pe un Vasile 
Alecsandri în țara veche, pe un Athanasie Marienescu și folklo- 
riștii din Blaj, în Ardeal. Mișcarea intelectuală din ţările surori 
trecea încontinuu hotarele artificiale, dând printrun proces de 
osmoză acea unitate culturală, care avea să ne ducă mai târziu 
spre unitatea politică. Istoriograful culturii și civilizației româ- 
nești cu greu ar putea să stabilească definitiv, dacă acest curent 
folkloristic s'a născut numai în Ardeal sau numai în Vechiul 
Regat. Credem că e în afară de orice îndoială, că pe la 1890el 
exista tot atât de puternic de amândouă părţile Carpaţilor. 

E lucru firesc, că lumea muzicală a Ardealului s'a simțit 
atinsă la+o coardă care vibra de mult, când corul lui Musicescu, 
după executarea unor piese de program clasice, trecea la minu- 
natele cântări populare românești. Se năștea un entuziasm deli- 

raânt, care își avea obârșia nu numai în satisfacția artistică, ci 
și în rosturile politice. 

Entuziasmul și bucuria Ardelenilor l-au impresionat adânc 
pe Musicescu. Necunoscând, poate, îndeajuns curentele artistice 
din Ardeal, Musicesca a atribuit sentimentele arătate de Ardeleni 
faptului că, după credinţa sa, concertele sale le-au adus pentru 
prima dată muzică românească. Numai așa ne putem explica un 
pasaj din lucrarea sa: „Cântările bisericești şi muzica poporană“ 
(„Arhiva,“ laşi XII—191, pag. 304—317) unde, amintind turneul 
său prin Ardeal și Banat în 1890, afirmă: 

„Eu știind că în Austro-Ungaria muzica se cultivă mult 
mai mult decât la noi, și tot de cea clasică, comunicam în scri- 
sorile mele că vom cânta: Palestrina, Orlando Lasso, Siradella, 
Schubert, Mendelssohn, Verdi, etc. şi vreunul sau două cântece 
poporane. Dar când scriam de cântece poporane, scriam cu litere 
mici, ca şi cum aș îi voit să zic: îmi e rușine de îndrăsnieala ce am să 
mă produc cu cântece de prin crâșme, cum ie-a numit răposatul 
Cobâlcescu, sau cu muzică mocănească, cum a numit-o d-nul G. 
Diima, fostul profesor de muzică la Sibiu, actualmente !a Brașov.“ 

In acelaș articol, ceva mai târziu, Musicescu mai amintește 
însă cum un advocat din Lugoj i-a scris că publicul român e în- 
setat de piese naționale române. Ar îi o lipsă de pietate față de 
marele artist, bunul Român și distinsa personalitate Musicescu, 
să ne îndoim numai o clipă de buna sa credință când a afirmat 
aceste lucruri cari nu corespund întru totul realității, realitate 
pe care după cum vom mai avea ocazie să o dovedim, o putem 
reconstitui. Nici mar fi necesar să discutăm părerile lui Musi- 
cescu, dacă ele nu ar fi influențat pe un bun istoriograf al mu- 
zicei românești pe prof. Mihail Gr. Poslușnicu. Intr'un articol „Cu 
prilejul sărbătoririi maestrului Gheorghe Dima“ (Revista Moldo- 
vei, Botoșani Il, 1922, Nr. 3 și 4, pag. 40—44), d-l Poslușnicu, 
amintind cu multă căldură pe regretatul //usicescu, scrie despre 
acel memorabil turneu din 1890: „Curentul artistic din Ardeal 
se baza pe clasicismul și occidentalismul cu desăvârșire opus 
simțului românesc, şi dacă, ici colo, încercau să se desvălue din 
trunchiul naţiunei porniri conștiente, erau totuși înăbușite de în- 
săși învățații români, pătrunși, poate prea mult, de acea cultură 
a clasicismului.“ 

„Aceasta era realitatea, când Gavril Musicescu apare cu to- 
varăşii săi în Brașov. Aici, anunțându-și concertele de muzică 
corală poporană, este întâmpinat de maestrul Gheorghe Dima, 
care încearcă a-i inspira neîncrederea în reușita morală a între- 
prinderii sale, motivându-și pesimismul că muzica populară ro- 
mânească, nu cadrează cu cultura înaintată a păturii nobile, care 
pe considerente sociale m'ar admite să asiste și să asculte cân- 
tecul mojicului”. 

„Cu toată această întâmpinare descurajatoare, Gavril Musi- 
cescu, le și execută programul în toată cuprinderea lui“. 

„Bătrânii Brașoveni cât și puţinii cântăreți ai fostului cor, 
astăzi în viață, mai sunt încă martorii cari cu cuvinte de mă- 
reție alternate cu duioșie, descriu impresiunea și entuziasriui de- 
lirant, produs asupra auditorului de către primele armonizări 
corale ale tezaurului nostru melodic popular“. 

„De sigur că acest surprinzător succes moral, acea senti- 
mentală manifestare publică cu prilejul prezenței maestrului G. 
Musicescu, a produs o fundamentală schimbare în credința și 
convingerea de până atunci, a muzicianului G. Dima; căci, nu 
multă vreme după acea memorabilă întrevedere a celor doi mu- 
ziciani de trunte, apar în public serii continue de compozițiuni 
corale, având ca fond originalele și plinele de spiritul simțirii 
românești melodii poporane românești, datorite strădaniei sărbă- 
toritului de astăzi“. 

Aceleaşi cuvinte le scrie d-nul Poslușnicu doi ani mai târziu 
în Revista proiesoriior de muzică (Botoșani, anul i, 1924, Nr. 2, 
pag. 2—18, „Din trecutul muzical al Românilor : Gavril Musicescu“). 
Cuvânt de cuvânt găsim acelaș pasaj în „Istoria muzicei la Ro- 
mâni“ a d-lui prof. Poslușnicu, (Bucureşti, Cartea Românească, 
1928) la pag. 358--359. Faptul că această alirmaţie se găsește 
întro lucrare mare istorică care va rămâne una din operile îun- 
damentale ale istoriograției muzicale românești, ni se pare că 
trage mai greu în cumpănă. Pe calea aceasta o eroare istorică 
se poate perpetua. 

Numai cel ce a lucrat el însuși în domeniul istoric își poate 
da seama ce muncă migăloasă, strădania unei vieți întregi, a să- 
vârşit d-nul Poslujnicu, adunând tot materialul atât de răsleț 
asupra trecutului muzicei la noi. Oricare îndrăgostit al trecutului 

nostru cultural îi datorează recunoștință autorului pentru opera 
sa atât de utilă și atât de necesară. Cine a căutat vreodată să 
dea viață nouă documentelor și știrilor vechi răslețe, care întot- 
deauna redau numai un aspect trunchiat, fragmentar dintr'un 
proces continu de devenire, știe cât de greu e să reconstitui un 
şir de fapte numai din câteva date răzlețe rămase posterității. 
E ca opera paleontologului care din trei patru oase moarte trebue 
să reconstitue imagina unui animal viu și a întregei sale am- 
bianțe. Greșește adesea paleontologul, nu mai puțin greșește is- 
toriogratul. Rostul criticei cinstite și constructive este ca, atră- 
gând atenția asupra erorilor, să caute să adauge elementele de 
judecată pentru o reconstituire și mai bună. Prin o astfel de 
critică, cel căruia ea i s'a adresat nu pierde nimic. Meritul său 
de a fi desțelenit mai întâiu un ogor nelucrat, rămâne și va ră- 
mânea. Deoarece suntem convinși că felul cum Musicescu privea 
mișcarea muzicală din Ardeal la 1890 a fost greșit și eroarea 
sa sa perpetuat în lucrarea d-lui Pos/ușnicu, credem că este 
necesar să arătăm în acest loc cum se prezinta curentul popular 
în muzica ardeleană pe vremea aceea. 

Am întrebat pe o seamă de oameni cari au luat parte la 
mișcarea muzicală ardeleană de după 1880, ca  nonagenarul 
prof. brașovean Pantelimon Dima şi asesorul consistorial din 
Sibiu Mateiu Voileanu. Ei și alții ne-au afirmat că pe lângă in- 
teresul pentru muzica apuseană exista o imensă dragoste pentru 
cea populară. Dar fiind vorba de fapte istorice, am gândit că nu-i 
îndeajuns să ne bazăm pe tradiție orală și am început să căutăm 
cuvântul scris pe acea vreme. Am răsfoit revistele de atunci 
(„Transilvania“, „Familia“) şi pas cu pas am aflat articole și 
disertaţii de interes etnografic și folkloristic. Aveam pe atuncea 
pe un Athanasie Marinescu, pe un Jana și încă mulți alții cari 
adunau și comentau produsele geniului popular. Am răsfoit 
„Gazeta Transilvaniei“ care era fără îndoială cel mai reprezen- 
tativ organ al intelectualității ardeleneşti române. Am găsit acolo 
o mulțime de foiletoane în care se publicau doine și balade 
culese din gura poporului. Am mai aflat nenumărate programe 
și dări de seamă asupra balurilor și reuniunilor intelectualilor 
români. Aproape în fiecare se găsește amintit că sa jucat „că- 
lușerul și bătuta“, sau că doamnele au fost îmbrăcate în minu- 

nate costume naționale. In Nr. 47 al „G. Tr.“ din 1889 am vă- 
zut un apel al Reuniunei femeilor române din Sibiu condusă 
de d-na Maria Cosma, în care se atrage atențiunea doamnelor 
române să adune cusături dela sate. Oare o clasă de intelectuali 
care în 90%, se născuse din țărani și copilărise la sate, căreia 
foile cele mai citite se simțeau obligate să-i dea lecturi folklo- 
ristice, care la petrecerile ei de elită se îmbrăca în portul țăra- 
nului, juca horele și jocurile sale și se mândrea cu ele, putea 
să creadă că „muzica populară românească nu cadrează cu cul- 
tura înaintată a păturii nobile, care pe considerente sociale mar 
admite să asiste și să asculte cântecul mojicului“? Evident că 
nu. Şi în privința aceasta avem dovezi concludente. La 1888 
apare la Blaj revista muzicală „Musa română“ redactată de 
Iacob Mureșianu. „Gazeta Transilvaniei“ salută cu bucurie noua 
revistă și laudă cu deosebire locul de cinste ce i se dă muzicii 
naționale. lau la întâmplare un număr din această revistă: Nr. 
11—1888 și găsesc acolo „Trecui Valea“ melodie din Banat, 
culeasă de G. V. Oare revista lui Mureşianu se adresa ţăranului 
sau intelectualului român ? 

In 1888 Reuniunea română de cântări din Brașov dă unul 
din obișnuitele sale concerte conduse de Nicolae Popovici. In 
program, pe lângă două cântări de Dima, figurează și o doină 
românească anonimă. „Ci. Tr. (Nr. 5!) laudă concertul și amin- 
teşte în deosebi frumoasa doină. Oare publicul care a ascultat 
concertui și recensentul care l-a lăudat nau fost intelectuali? 

Tot Reuniunea din Brașov pregătește în 1889 serbarea 
de Sân Văsii („G. Tr.“ No. 287). In programul executat sub 
conducerea D-lui N. Popovici, găsim „Hora“ pentru cor și or- 
hestră de Dima. 

Dar să vedem cu ce se îndeletnicia tinerimea din acel an 
în manifestările ei artistice: iau la repezeală două programe. Şe- 
dința societății de lectură la gimnaziul din Brașov: „Mândruliță 
dela munte“ cor („G. Tr.“ Nr. 5). Serata artistică a tinerimei 
universitare clujene: cântece populare executate la violină de 
Simion Tămașiu. 

Dacă intelectualitatea românească de atunci avea așa de 
puțin interes pentru manifestările artistice ale poporului, care să 
fi fost rostul reportajiilor pline de bucurie și mândrie din „G. 

Tr.“ Nr. 12 și 46 asupra înființării corurilor de plugari din Ghiriş 
(Bihor) și Belinţ? lată cum, răsfoind numai vre-o treizeci de nu- 
mere luate la întâmplare din colecția „Gazetei Transilvaniei“ 
găsim atâtea și-atâtea dovezi că intelectualii români din Ardeal 
se entusiasmau de muzica populară și înainte de venirea lui 
Musicescu. 

In caz de nevoe m'aş obliga, ca studiind sistematic „Gazeta 
Transilvaniei“ dela 1880—1890, să dau o listă completă de câ- 
teva zeci de pagini a tuturor programelor executate, cari conţin 
muzică populară românească. 

Cred că după aceste puţine exemple nu mai încape nici o 
îndoială că Ardealul românesc cult a cunoscut și înainte de 1890 
un curent artistic popular românesc. 

Rămâne să căutâm a ne da seama dacă într'adevăr Gheorghe 
Dima a fost atras de muzica populară românească abia după vi- 
zita lui Musicescu la Sibiiu, 

Lăsăm la o parte spusele contimporanilor și prietinilor ui 
Dima, cari toți ştiu că el chiar după reîntoarcerea sa gin Ger- 
mania a începur să adune și să armonizeze cântări din gura ță- 
ranului. De asemenea nu vom insista asupra faptului că maestrul 
însuși a afirmat acest lucru. Ne vom mărgini de a lua progra- 
mele Reuniunei române de cântări din Sibiiu după 1881 (nu le 
avem la îndemână toate, ne muiţuiiim cu cele cari ne sunt ac- 
cesibile). 

1) Concertul din 6/18 Decemvrie 1881. S'au cântat 18 cân- 
tări. Intre alte cântări românești: |) „Două inimi nu-mi dau pace“, 
cor mixt în formă de horă de G. Dima. II) „Hei leliță din cel 
sat“, armonizată de GQ. Dima. Il) „Cucuruz cu trunzan sus“, 
armonizată de G. Dima. 

2) Concertul din 23 Decemvrie 1883. S'au cântat 10 cân- 
tări. Intre altele românești: 1) „Cucuruz cu îfrunzan sus“. Il) 
„Două inimi nu-mi dau pace“, populare armonizate de G. Dima. 
Il) „Ciobanul“, poezie populară, compoziție de G. Dima. 

3) Concertul din 30 Aprilie 1884. Sau cântat 8 cântări. 
intre altele românești: „Hai în horă de-a juca,“ poezie de V. 
Alecsandri, melodie românească poporală aranjată pentru cor 
mixt de G. Dima. 

4) Concertul din 11/23 Decemvrie 1889. S'au cântat 11 cân- 
tări. Intre altele românești: 1) „O ce veste minunată“; li) Doamne 
Isuse Christoase“, colinde întocmite pentru cor mixt de G. Dima. 

Aceste date seci pot fi lipsite de orice comentar. Rezultă 
că între 1881-1889, întrun răstimp de 9 ani înainte de venirea 
lui Musicescu la Sibiu, Dima a armonizat o serie întreapă de 
cântece populare româneşti, a compus o seamă de cântări la care 
orice cunoscător al muzicei observă influența muzicei populare şi 
le-a dirijat în fața publicului intelectual şi de o rară pricepere 
muzicală din Sibiu. 

Ne punem întrebarea: a putut oare Dima, care iubea și 
cultiva muzica populară și o oferia publicului într'o formă cât 
se poate de desăvârșită, să-l sfătuiască pe Musicescu să vie cu 
un program exclusiv clasic în Ardeal? A putut el să vorbească 
cu acel dispreț, care reese din însemnările lui Musicescu despre 
„muzica mocănească“? 

Inainte de toate trebue să fixăm că în tot cazul, afară de 
pasajul neclar despre „muzica mocănească“ citat de noi mai sus, 
nu găsim nimic ce ar puiea dovedi că Dima ar fi fost contra 
unui program românesc, Se poate însă ca d-l Postușnicu să fi 
auzit aceste lucruri dela Gavril! Musicescu mult mai târziu. Nu 
ne putem explica lucrul acesta altfel decât prin un lapsus me- 
morial a! lui Musicescu. Că este întradevăr vo mică confuzie !a 
mijloc ne-o dovedește și afirmația că Musicescu sar fi întâlnit 
cu Dima în Brașov. Noi știm precis că cei doi mari muziciani 
Sau întâlnit abia după concertul din Brașov, când Musicescu a 
sosit la Sibiu, unde trăia atuncea Dima, care făcuse toate pre- 
gătirile necesare pentru concertul din Sibiu. Musicescu va îi în- 
tâlnit în Brașov pe un alt Dima, pe fratele mai mare al mae- 
strului, prof. Pantelimon Dima. Acesta era și el foarte muzical 
şi membru ai Reuniunei de muzică din Brașov, al cărui cor ade- 
sea l-a și dirijat. In orice caz, știu din gura maestrului Dima, 
câ el niciodată nu s'a gândit să-l sfătuiască pe Musicescu să 
nu dea muzică populară publicului ardelean. 

Un lucru cred că am putut dovedi: că publicul ardelean 
iubia muzica populară românească și că Gheorghe Dima o cul- 
tiva mult înaintea venirii lui Musicescu; că, deci, nu sub influ- 
ența lui Musicescu s'a îndreptat Dima înspre ea. 

Musicescu rămâne un mare artist și un mare realizator; 
memoria sa nu va fi micșorată întru nimic prin constatarea că 
nu el a fost acela care l-a îndrumat pe Dima pe căi noi. 

Domnul Prof. Poslușnicu este un istoriograi conștiincios și 
obiectiv. Nu ne îndoim că în ediţia a II-a a „Istoriei muzicei la 
Români,“ pe care o dorim cât mai curând, va rectifica acele 
afirmaţiuni, cari pun într'o lumină nu de tot reală lumea muzi- 
cală românească din Ardealul deceniului 1880—1890 și pe 
Gheorghe Dima. 


Observațiuni morfologice în regiunea 
Brașovului” 
Platiorma Poiana Mărului. 
de N. Orghidan. 


Cine pleacă dela Zârnești spre Poiana Mărului și abătân- 
du-se la stânga, urcă pe Dosul Pleșiţei (1089 m.), are parte de 
o priveliște încântătoare. In timpul urcușului privirea îi e atrasă 
mereu spre stânga de fantastica arătare stâncoasă a Pietrii Cra- 
iului, ale cărei ameţitoare „cățâmuri“ se zăresc prin desișul de 
frunze ca printrun caleidoscop minunat. Deodată desișul se sfâr- 
șește și privirea scapătă spre dreapta. E o adevărată feerie! De 
aci, din Pleșiţa și până departe în nicovala uriașă a Măgurei 
Codlei se întinde o suprafață netezită, în care forțele creatoare 


1) Paginele ce vor urma sub acest titlu cuprind observațiuni su- 
mare culese cu ocasiunea diferitelor excursiuni în împrejurimile Brașo- 
vului. Sunt în continuarea celor publicate în Anuarul V al liceului „Princi- 
pesa. Elena“. 

Ca bibliografie citez: Emm. de Martonne, Recherches sur !'Evolution 
morphologique des Alpes de Transylvanie, Paris 19067, — L. Savicki. Bei- 
trăge zur Morphologie Siebenbiirgens (Anzeiger der Akad. d. Wissenschaiten 
in Krakau, 1912). Acestea pentru orientarea generală. Pentru partea geologică 
a acestei regiuni: H. Wachner, A persânyi hegysegben vegzett fâldtani tanul- 
mânyok a m. k. făldt. intezet, 1914 (1915) și 1916 (1917), Dr. Erich Jekelius, 
Zăcăm. de cărbuni din România, Instit geol. al Rom. Fasc. 1. 1923. 

de relief au modelat o puzderie de forme mărunte. La varietatea 
acestor torme se adaogă jocul de culori, datorit vegetației : printre 
pâlcurile de mesteacăni cu coaja albă, de fagi stufoși sau de 
brazi întunecați, aceștia din urmă plantați de om, ceilalți rămă- 
şițe ale codrului ce stăpânea odinioară, sunt risipite suprafeţe 
de diferite forme și mărimi, acoperite cu fâneaţă sau sămânături. 
Acesta este hotarul comunei Poiana Mărului, continuat spre Mă- 
gura Codlei de a acela al Holbavului. Nu o poiană, ci sute de 
poeni, cari strălucesc în lumina îmbelșugată a soarelui de vară 
ca fețele unui poliedru de cristal. Şi fiecare din aceste poeni 
poartă în locul cel mai potrivit, cu vederea cât mai depărtată, 
căsuţa albă cu gospodărioara modestă a munteanului, care trăește 
în “această natură fermecătoare o viață patriarhală, nu lipsită 
de greutăți. 

Poiana Mărului, nume prin care noi înglobăm aci toată 
regiunea înaltă dintre Șinca Nouă, Vlădeni, Vulcan și Zârnești, 
formează o mică unitate geografică suspendată în partea apu- 
seană a Ţărei Bârsei. Ea e cuprinsă între vecinătăți bine definite 
prin linii de hotar trase precis. In partea de Sud și Est e măr- 
ginită de depresiunea Ţării Bârsei, față de care se ridică în Sud 
cu circa 250 m. în Est cu circa 359 m. In partea de Nord se 
mărginește cu depresiunea Șinca Nouă-Vlădeni, față de a cărei 
terasă superioară denivelarea e de circa 300 m. Numai în partea 
de Apus unde acestținutse sudează cu ramificațiunile munţilor-Fă- 
gărașului, hotarul e mai puţin precis. Pe o distanță de 9 km. 
el e indicat prin valea Bârsei Ferului, iar spre Nord dela coti- 
tura acesteia, prin curba de nive! de 1000 m. care trece pe sub 
Făgetul Alb. Ca și Măgura Codlei în Răsărit (1294 m.) tot astfel 
Măgura Mare în marginea apuseană, pe hartă Poiana Marinului 
(1212 m.), deși din punct de vedere morfologic se deosebește de 
ținutul care ne preocupă, e înglobată aci. 

Cu escepția Măgurei Mari și a Măgurei Codlei, toată re- 
giunea cuprinsă între hotarele amintite prezintă înălțimi, cari 
par a îi fost retezate la acelaș nivel. Vârful Ciutii deasupra 
Șincei Nouă, alcătuit din micaşisturi, are cota 976 m., exact ca 
Haopecul de lângă Holbav, o muche bombată de gneis, Dealul 
Mare (Dielstein), alcătuit din calcar titonic, are 958 m., Pietroasa 
lângă Poiana Mărului, compusă din micașisturi, are 946 m., 

dealul Braniștei de lângă Zârnești, 919 m. (conglomerat). Dacă 
am duce prin aceste puncte un plan tangențial, el ar răspunde 
deoparte în Măgura Codlei, al cărei povârniș repede începe de 
pe la această cotă, de altă parte în Măgura Mare, într'o linie 
pe care se înșiră picioarele netezite ce coboară din acea culme 
spre valea Poiana Mărului. Imprejurarea că planul. acesta atinge 





Fig. |. 
Măgura Codlei, povârnişul apusean. Noul ciclu de eroziune atacă platforma, 
deasupra căreia Măgura Codlei s'a conservat ca un cornet. 


vârfuri risipite pe o suprafață largă și de structură diferită, ne 
arată că avem a face cu o platformă de eroziune. O numim 
platforma  Poiana-Mărului. Inălţimea ei primitivă trebue să fi 
fost de circa 1000 m,, ca și a Poenii de lângă Brașov. 


% 
* * 


„A, Ceeace ne surprinde la această platformă, este orientarea 
ei, care nu ţine seamă de direcția apelor, cari au brăzdat-o. 

Părăul Poienii Mărului (dela unirea cu părăul Holbavului poartă 
numele de părăul Şincei) curge într'o vale orientată dela SSE la 
NNW. Ar fi de așteptat ca înălțimile cele mai mari să le găsim 
la Sud și întreaga suprafață, pe care o drenează acest părău cu 
afluenții lui, să fie aplecată spre Nord. Realitatea e însă con- 
trară. Pe partea stângă, din Măgura Mare coboară o culme spre 
Sud paraielă cu cursul Bârsei Ferului. Dar chiar și pe dreapta, 
unde se întinde cea mai mare parte a platformei, cotele indică 
O ușoară aplecare a întregei suprafeţe spre Sud, deci în sens 
contrar direcției de scurgere a apelor actuale. 

De altfel aceasta nu este singura particularitate bătătoare 
la ochi a rețelei hidrografice din regiunea, care ne preocupă. Pe 
o lungime de 10 km. cele două văi, a Bârsei Ferului și a Poienii 
Mărului sunt orientate paralel însă în sens contrar. Distanţa în- 
tre ele, ceva mai jos de comuna Poiana Mărului, e abia de doi 
km. Albia Bârsei în acel punct este însă cu 200 m. mai sus 
decât ulucul, în care sa adâncit părăul vecin. Mai amintim și 
faptul, cunoscut în tot cuprinsul Ţării Bârsei, că orientarea văi- 
lor respectă aci cele două direcțiuni de predilecție: SE-NV sau 
SV-NE. Acelaș părău trece adeseori brusc dela o direcție la alta, 
de unde desele unghiuri drepte în cursurile lor. Repet, că acest 
fenomen e general în cuprinsul Ţării Bârsei și se datorește și 
aici după toată probabilitatea celor două sisteme de dislocaţiuni, 
cari au afectat regiunea în două perioade diferite. Faptul că re- 
țeaua hidrografică a respectat până astăzi acest dublu sistem de 
dislocațiuni și în distribuţia ei nu s'a acomodat după diferența 
de rezistență a rocilor, ceea ce ar presupune o evoluție mai 
avansată, poate fi citat ca o dovadă de tinerețe a acestor ape. 

Analizând mai de aproape formele de teren observăm că 
înălțimile maxime scapătă uneori pe nesimţite, alteori însă sub 
forma unor adevărate trepte, într'o suprafață mai joasă cu vre-o 
150 m. foarte bine nivelată, care ocupă o mare întindere, mai 
ales dealungul văilor. Suprafața aceasta taie nivelul superior în 
linii sinuoase caracteristice contactului a două nivele de ero- 
ziuce deosebite. Nivelul mai scăzut (800—870 m.) retează în mai 
multe locuri marginea sudică și estică a platformei — actuala cum- 
pănă a apelor — trecând din cuprinsul rocilor cristaline în i ._ 
mațiunile mai noi de pe margine. El este aplecat spre Sud și Est, 

cel puțin în jumătatea sudică a platformei, unde văile afluente de 
pe dreapta părăului Poiana Mărului sunt orientate spre Sud- 
Est. Aci, în preajma satului Poiana Mărului are acest nivel 
desvoltarea cea mai mare și este așa de bine netezit, încât di- 
feritele ramuri despărțite de văi, au înfățișarea de mese. (Masa 
Mare și Masa Mică). După toate semnele avem a face cu o te- 
rasă. Dar pietriș rostogolit căutăm în zadar în cuprinsul plat- 
formei. Toate podurile și mesele ei sunt acoperite cu un sol 
născut prin desagregarea pe loc a rocilor de dedesubt. In unele 
locuri grosimea acestui sol e considerabilă. Pretutindeni se zăresc 
însă fragmente din rocile mai rezistente, cari nu s'au putut de- 
sagrega. In multe părți aceste fragmente sunt de natură prea di- 
ferită, ca să nu admitem amestecul lor prin transport. Agentul 
de transport însă m'a putut fi o apă mai mare, curgătoare, pen- 
trucă toate aceste fragmente în cuprinsul zonei cristaline sunt 
nerostogolite. Pe marginea sudică și estică găsim ce e drept de- 
pozite însemnate de pietriș bine roiunzit. Acesta provine însă 
din conglomeratul de bază. In câteva puncte depozitele de pietriș 
și nisip sunt așa de groase, încât trebuesc socotite ca for- 
maţiuni deosebite, cari au putut lua naştere prin îngrămădire,. 
Citez regiunea de colectare a isvoarelor Brebinei și Vulcăniţei, 
cu înfățișare de vale largă deschisă spre Ţara Bârsei, pe unde 
nu € exclus să fi curs o apă mai mare dinspre platforma Poiana 
Mărului. De asemenea în curmătura dintre Poiana Mărului și 
Zârneşti, tăiată întrun conglomerat, el însuș puţin cimentat, gă- 
sim bancuri groase de pietriș, care poate fi de altă proveniență 
decât acel conglomerat. 

Oricum ar fi, caracterul de platformă de eroziune al re- 
giunei descrise nu poate fi contestat. Din depărtare, cele două 
nivele se confundă și dau regiunei înfățișare de podiș ușor vă- 
lurit. Peste el se înalță Măgura Codlei ca pe un soclu. O con- 
siderăm ca martor de eroziune (cornet, monadnock) al unui 
nivel mai înalt, din care face parte și Măgura Mare cu întreaga 
regiune muntoasă, în care s'au adâncit isvoarele Bârsei (1400— 
1609 m.) Calcarul titonic, care alcătuește creasta acestui munte, 
ar explica într'o măsură înfruntarea eroziunei, căreia nu i-au 
putut rezista în aceeaș măsură conglomeratul și șisturile crista- 
line, pe cari intemperiile le macină mai lesne. In cuprinsul Ţării 

Bârsei multe din punctele proeminente ale reliefului sunt alcă- 
tuite din calcar. E îndeobște cunoscut, că roca aceasta permea- 
bilă este atacată de eroziune în fășii perpendiculare, dealungul 
diaclazelor formate de filtrarea apelor și dă naștere la pereţi ab- 
rupți. In privința aceasta ambele fețe, apuseană și răsăriteană, 
ale Măgurei Codlei, sunt caracteristice. Mai ales dinspre Apus, 
“isvoarele a două pârâuri longitudinale slăbesc tot mai mult te- 
melia calcarului, care se prăvălește în felii, împingând tot mai îna- 
poi peretele prăpăstios al Măgurei, rămasă din ce în ce mai îngustă. 
(V.Fig. 1). Inălţimea acestei klippe calcaroase și forma ei prelungă 
paralelă cu șesul Bârsei, ar putea fi pusă în legătură cu însăși 
prăbușirea, care a dat naştere șesului vecin. Dar presiunea late- 
rală, exercitată prin acea prăbușire, ar :fi trebuit să atecteze în 
primul rând soclul de conglomerat din partea estică a Măgurei, 
pe care însă îl găsim netezit la înălțimea nivelului inferior 
al platformei. Mai e de menţionat în fine apariția unor roci 
eruptive (porfir, diabas-porfirit) pe o linie în prelungirea Mă- 
gurei Codlei spre Sud, căreia s'ar putea atribui bombarea tere- 
nului în partea aceasta, sub forma unei muchi. La capătul nordic 
al Măgurei este și un isvor termal. Dar erupțiunile amintite sunt 
mai vechi decât formarea actualului relief, iar isvorul termal 
amintit trebue pus în legătură cu linia de prăbușire, care măr- 
ginește spre Sud basenul Vlădeni. În explicarea enigmaticei 
forme a Măgurei Codlei, trebue să rămânem așadară pe lângă 
teoria ciclurilor. Tâmpa de lângă Brașov a fost explicată de 
A. Koch !) prin erupțiunea de trahit dela capătul ei dinspre 
Nord. In realitate, Tâmpa e un fragment din platforma de 1000 m. 
a Poienei Brașovului 2), cu care stă în legătură evidentă. Pă- 
strarea ei între două văi adânci se datorește tot calcarului mai 
rezistent ca alte roci, iar povârnirea flancurilor se explică în 
acelaş chip ca și la Măgura Codlei, cu care se aseamănă așa 
de mult ca formă. 


1 Dr. och Antal, A brass6i hegyseg fâldtani szerkezeterâi 6s talajviz 
viszonyair6l. Ertekezesek a termeszeltudomânyok k&rebol, XVII, Bp. 1888. 
(Vezi schița). 

2) Vezi Anuarul V. al liceului „Principesa Elena.“ 

Actuala rețea hidrografică a plattormei Poiana Mărului s'a 
împrimat în nivelul ei inferior. Artera principală este pârâul 
Şincei, ai cărui ailuenți drenează cea mai mare parte din această 
suprafață. La Sud și Nord nici o altă vale n'a reușit să se adân- 
cească în marginea dreaptă a platformei — ceeace este un semn 
de tinerețe a prăbușirei. Numai în colțul sud-estic. găsim două 





Fig. 2. 


Platiorma Poiana Mărului văzută de deasupra satului cu acelaș nume, spre 
NE. Culmi netezite, cu arături. Gospodării împărtășite. Văi adânci cu coastele 
repezi, împădurite. 


văi, a Brebinei Mari şi a Vulcăniţei, cari luându-și naștere într'o 
albie largă împotmolită cu pietriș şi nisip, se îndreptează în 
sens contrar, Vulcănița spre Nord, Brebina spre Sud. Toate ce- 
lelalte văi din cuprinsul platiormei fac parte din rețeaua, a cărei 
arteră de scurgere este pârâul Şincei. Apele acestea au acționat 
viguros, tăind văi adânci de 100—300 m., cari dau regiunei un 
aspect foarte accidentat, când o privim din aproape. 

Dinspre Ţara Oltului deschiderea văii principale în bazinul 
Șinca Nouă apare clară ca o tăetură în platforma bine netezită. 
Malurile se văd la aceeași înălțime, simetrice. Deschiderea e 
destul de largă, ca să facă loc unui șir de case, ce prelungesc 
satul Șinca Nouă doi kilometri și jumătate pe vale în sus. Ca- 
racterul acesta de vale mai largă, ca un mic golf, se păstrează 
până la unirea cu pârâul Holbavului. Pe toată această porţiune 
(5 km.) pârâul are loc să facă câteva cotituri întrun fel de luncă 
inundată din loc în loc de pietriș. Terasa inferioară, de 25 m, 
care în bazenul Șinca Nouă e așa de bine desvoltată, se poate 
urmări pe vale în sus până la confluența amintită, sub forma 
unor fragmente de stânci, retezate la înălțime mai mică. Aceste 
fragmente de terasă, nu mai sunt însă acoperite cu un strat de 
pietriș ca în bazenul Șinca Nouă. 

O curiozitate a văii Şincei pe porțiunea aceasta sunt is- 
voarele de apă sărată, care țâșnește de sub rocile cristaline. Ul- 
timul isvor pe pârâu în sus e la 5 km. dela marginea cristali- 
nului. Fenomenul e semnificativ și poate fi citat ca un argument 
pentru migraţiunea sării din adâncimi mai mari. Partizanii ori- 
ginei terțiare a sării nu-l pot aplica decât recurgând la hipoteza 
eroică a încălecării cristalinului peste salifer. Ce e drept, mar- 
ginea bazinului Şinca Nouă a fost puternic frământată. Pe pâ- 
râul care trece pe sub vechea bisericuţă de lemn, se văd față 
în față două formațiuni geologice deosebite (Wachner). E sem- 
nificativ apoi faptul, că în dreptul deschiderii văii Şincei crista- 
linul e împins înapoi sub forma unui unghiu, ceeace poate îi o 
indicație despre caracterul tectonic al văii Şincei în această parte. 
lărgimea deschiderii ei până la confluenţa cu pârâul Holbavului 
poate fi citată ca un argument în plus. 

La confluența văii Holbavului șoseaua, care urmărește valea 
principală ca să ajungă la Poiana Mărului, cărmeşte spre dreapta. 
Valea se înfundă între maluri înalte, povărnite sălbatec, pe sub 
cari șoseaua de abia își poate face loc. Măgura Mare, spre care 
e abătută valea în această parte, predominează fundul acesteia 
cu 600 m. Când valea își reia direcția NNW-—SSE, scapă de 
această.strânsoare, scurte defileuri strâmte alternează cu locuri 
mai largi, în cari părăul descrie câte un arc. Totuși, până în 
centrul comunei Poiana Mărului pe fundul văii nu s'a aciuat, cu 

escepția unei singure mori, nici o casă. Coastele spânzurate dea- 
supra văii sunt semănate în schimb cu o mulțime de gospodărioare 
modeste, al căror acces din vale se face pe cărări greu de urcat. 

Părăsind valea umbrită în formă de cotion și urcând pe o 
astiel de cărare vre-o 200 m. pe dealul Frasinului de pildă, ni 
se arată o priveliște nebănuită. In orizontul deschis, în belșug 
de lumină, se desfășoară splendida panoramă a platformei cu 
spinările ei boltite larg și înşirate la aceeaș înălțime în jurul 





Fig. 2. 
Satul Holbav văzut de pe cumpâna dinspre Țara Bârsei. 


câte unui dâmb mai înalt. Ceasuri întregi putem rătăci pe aceste 
spinări fără să urcăm sau să coborâm simţitor, pe cărări în formă 
de plaiuri, unele chiar drumuri de car, împletite în toate direc- 
țiile. Valea, din care am eșit, e indicată doar printr'o linie șer- 
puită, care retează capetele unor umeri prelungi, înșiruiți si- 
metric cam la acelaş nivel și aplecati ușor dinspre ambele laturi 
unii spre alții. E un contrast isbitor între aspectul simetric al 
acestor umeri priviţi de aci și între haotica înfățișare a coas- 

telor povârnite și încălecate, privite din vale. Nici nu putem 
bănui, că linia șerpuită amintită mai sus, indică o vale atât de 
adâncă. Din câte o margine de povârniș privirea ne scapă în 
adâncime asupra unor porțiuni din valea tivită de șoseaua albă 
și ne dăm astfel seama de adevărata realitate. Valea Poenii Mă- 
rului, ca și afluentele ei principale, valea Holbavului, Vulcăniţei 
și Mesei Mari, sunt văi îmbucate și adâncite, printr'o puternică 
și foarte grăbită acțiune de eroziune. Profilul transversal al malu- 
rilor este convex, caracteristica regiunilor, în care precumpă- 
nește procesul de adâncire erozivă. 

Dar văile actuale nu sunt numai adânci. Ele au reușit să-și 
împingă capetele înapoi până în marginea platformei, pe care o 
ferestruesc tot mai mult. Așa în dreptul Holbavului cumpăna 
apelor a scăzut la 776 m. între Poiana Mărului și Tohan, pe 
unde trece șoseaua, la 763 m. între Poiana Mărului și Zârnești 
la 790 m. Acestea sunt puncte, unde se pregătesc viitoare cap- 
tări. Apele platformei au ajuns până aci fiind înlesnite de ni- 
velul inferior, despre care am spus că trece peste actuala cum- 
pănă în bazenul de scurgere al Bârsei, redus tot mai mult în 
folosul bazinului făgărășan. In timpul din urmă se pare că luptă 
și Bârsa ca să-și ia revanșa. Brebina Mică d. e. coboară în șes 
dela înălțimea pasului (763 m.), unde a furat un mic afluent al 
părăului Poienei Mărului, formând mici cascade și repezișuri. 
Captările mari viitoare se vor produce însă tot în paguba Bârsei, 
al cărei nivel de bază e mai înalt și a cărei tendinţă de adân- 
cire e anihilată de acțiunea de aluvionare a șesului deprimat 
recent. | 

Dintre celetrei puncte amintite mai sus mai interesantă mi se 
pare curmătura dintre Poiana Mărului și Zârnești. (Fig. 4). E o 
strungă largă deschisă între Braniște și Dosul Pleșiţei, prin care 
străbate până dincolo de aceste culmi o terasă lată, bine con- 
servată. Această terasă formează cumpăna dintre Bârsă și părăul 
Poenii Mărului. Ea e aplecată în direcţia de scurgere a numitului 
părău care sa adâncit în nivelul ei cu 30—100 m. Privind la 
tăietura făcută în aceeaș direcție în calcarul Pietrei Craiului de 
către Râul Zârneștilor, avem impresia că valea Poenii Mărului a 
fost decapitată. Căci cum ne-am putea explica altfel prezența 
unei terase așa de bine desvoliate în regiunea izvoarelor unui 

părăiaș destul de redus ca volum? Se pare că aici s'a petrecut 
un fenomen contrar celui dinspre Tohan, unde am văzut că 
Brebina a furat un mic afluent al părăului Poienii Mărului. Aici 
Bârsa a pierdut un afluent, care-și lua naștere de sub Dosul 








„Fig, 4 


Valea Bârsei deasupra satului Zârneşti (dreapta). In fund cumpăna 
spre Poiana Mărului, la 810 m. între dealul Braniștei, 919 (dreapta) 
și Dosul Pleșiţei, 1089 (stânga). 


Pleșiţei .și pe care Pa prins părăul Poienii Mărului în timpul 
când acesta curgea la înălțimea terasei descrise. Dar privind cu 
atențiune povârnișul dinspre Dosul Pleșiţei observăm că peste 
terasa amintită se etajează alte două urme de terasă, despărțite 
prin câte o costișe abruptă. Cred că nu ne înșelăm dacă iden- 
tificăm aceşti doi umeri suprapuși cu cele două nivele ale plat- 
formei, despre care am spus că sunt inclinate spre Sud. Pe 
cumpăna apelor nivelul inferior se confundă cu terasa amintită 
In acest chip s'ar putea explica nașterea deschiderii largi dintre 

Braniște și Dosul Pleșiţei. Lipsa pietrișuiui, ca depozit fluvial în 
afară de orice îndoială, ne silește să dăm aceste explicații cu 
toată rezerva cuvenită. 

Din descrierea sumară de până aci, cred că se pot trage 
următoarele încheieri. Munţii Făgărașului se întind spre Răsărit 
până în culmea dintre Bârsa Ferului și pârâul Poenii Mărului, 
care coincide cu isohipsa de 1000 m. De aci spre Răsărit se 
întinde platforma Poiana Mărului, care față de munții învecinaţi, 
cu înălțimi de 1400-—1600 m., reprezintă o treaptă mai joasă și 
deci o fază mai nouă în procesul de treptată înălțare a Carpa- 
“ţilor Meridionali. Plattorma a fost nivelată în pliocen în două 
reprize și înălțarea ei față de regiunile deprimate, cari o încon- 
joară din trei părți, a început de-atunci. Apele cari o drenează 
curgeau la început în direcția înclinării ei naturale, spre Sud și 
Est. Cu timpul s'a petrecut însă aci o adevărată răsturnare de 
pantă. 

Este clar că aci sa dat o luptă între cele două bazinuri 
învecinate, al Bârsei și cel făgărășan. Ambele aceste bazinuri au 
fost umplute odinioară de apele pliocene. In ce raporturi se 
aflau ele atunci, e greu de precizat. Nu este exclus să fi existat 
o comunicație largă între ele peste curmătura dinspre Perșani. 
Bazinul Șinca Nouă era cuprins și el de apele pliocene, pro- 
babil prin deschiderea largă dintre Dealul Strâmbei și V. Satului, 
precum și peste Culmea, pe unde stă în legătură cu bazinul 
Vlădeni. Nivelul lacului levantin se afla după toate semnele între 
cotele 640—700 m. La înălțimea aceasta am găsit în regiunea 
amintită numeroase resturi de terase. E probabil că la sfârșitul 
levantinului valea Poenii-Mărului era deja săpată în toată lun- 
gimea ei în direcțiunea de scurgere actuală, ceeace se vede din 
extinderea terasei de circa 100 m.!) 

A urmat apoi retragerea apelor levantine. Această retragere 
sa întâmplat mai repede în cuprinsul "Ţării Oltului, de unde 
chiar și depozitele vechiului lac au fost spălate și cărate de Olt. 


:) Această părere este adevărată dacă nu ne-am înșelat cu privire la 
racordarea terasci Măgurița (647 m.) din bazinul Șinca Nouă (sfârșitul levan- 
tinului — "începutul cvaternarului) cu terasa întâlnită în cursul superior al pâ- 
râului Poenii-Mărului. Intr'o vale atât de adânc tăiată e greu de identificat 
puţinele resturi de terasă, lipsite de orice indiciu de vârstă. 

Adâncirea defileului dela Racoșul de jos și poate o ușoară bom- 
bare a regiunei Vlădeni-Culmea a întrerupt legătura de acolo 
dintre cele două bazinuri vecine. Din acel moment platforma 
Poiana Mărului a evoluat independent de ara Bârsei, intrând 
sub influența exclusivă a Ţării Oltului. Un nivel de bază scăzut 
și apropiat împrumută păraielor ce coboară pe drumul cel mai 
scurt în Olt o putere erozivă deosebit de activă. Părăul Șincei 
își adânceşte valea cu 120 m. sub terasa levantină, atingând la 
Şinca Nouă nivelul de 530 m. pe care în Bazinul Vlădeni îl în- 
tâlnim abia la Ținţari. Așa se explică văile adânci, strimte și 
îmbucate, cari brăzdează suprafața platformei. Din această luptă 
Bârsa a eșit biruită din cauza nivelului mai înalt, la care sa 
menținut bazinul ei după levantin. Abia în timpurile recente se 
simte o înviorare a acţiunei ei erozive. Asupra platformei Poiana 
Mărului ea însă nu va mai putea avea un efect simțitor, de 
oarece capetele păraelor dinspre bazinul făgărășan au ajuns la 
marginea platformei și aproape de nivelul talvegului Bârsei. 


Platforma Poiana Mărului este interesantă nu numai din 
punct de vedere morfologic ci şi din cel antropogeogratic. Largile 
suprafețe netezite suspendate deasupra văilor adânci au atras 
din timpuri vechi o populațiune — firește, exclusiv românească 
— ce a știut să se acomodeze condițiunilor speciale ale locului. 
Alături de Branul cel cu unsprezece cătune, Poiana Mărului și 
Holbavul formează o categorie de așezări 'aparte în cuprinsul 
Țării Bârsei, aceea cu locuinţe împrăștiate. Fiecare pod, fiecare 
umăr de deal până în vârful Măgurei Mari, a fost curățit de pă- 
dure și în cuprinsul lui s'a înfiripat una sau mai multe gospo- 
dărioare, înconjurate de arături și fânețe. Numai marginea de 
Nord și de Est a platformei, proprietatea Sașilor din Codlea și Vulcan, 
a rămas cu pădurea intactă. Mici pâlcuri de pădure mai adă- 
postesc râpile văilor adânci, cari nu s'ar. putea folosi ca fâneață 
sau pășune. Brâuri verzi de frunziș mai tivesc și liniile de con- 
tact a celor două suprafețe de eroziune, dealungul cărora se 
înșiră de obiceiu și isvoarele. 

Atât Poiana Mărului cât și Holbavul se coipun din câte 
un mic centru așezat în vale 1), cu case aglomerate și din gos- 
podăriile împrăștiate pe dealuri. In centru se află biserica, pri- 
măria, școala și nelipsitele cârciumi. Tot aci se află și locuinţele 
câtorva chiaburi ai satului. Pe dealuri se află sau simple sălașuri 
pentru vite sau gospodării complecte. Acestea din urmă pot 





Fig. 5. 
Isvoarele pârâului Poenii Mărului, cu anda dinspre valea Bârsei. Pe stânga 
văii, terase etajate. Șoseaua spre Poiana Mărului urmează talpa văii, adâncită 
cu 100 m. sub nivelul terasei inferioare. In fund Măgura și Piatra Craiului, 
despărțite prin valea Răului (Zârnești). 


consta dintr'un singur corp, în care se află grajdul, un șopron, 
care poate și lipsi, și o odae de locuit. Dacă omul e mai înstărit, 
își face casa aparte. Lângă grajd se așează căpițele cu fân. In- 
stăriţii cari locuesc în centru, au pe dealuri de obiceiu numai 
sălașul pentru adăpostitul vitelor, cu o încăpere pentru îngrijitori. 


') La Poiana Mărului valea e lărgită în acel loc din cauza confluenței 


cu valea Mesei Mari, la Holbav — ca și la Poiana Mărului — din cauza 
desvoltării nivelului de 800 m. 

Unii au chiar mai multe asemenea sălașuri. In astfel de cazuri 
se face un fel de transhumanță în sensul că omul se mută iarna 
cu vitele dela un sălaș la altul, neputând aduna nutrețul întrun 
singur loc. 

Gospodăriile acestea pe dealuri sunt așezate la loc cât mai 
neted și întrucât e posibil la adăpost. La început erau căutate 
fețele expuse la soare. Astăzi însă, din cauza îndesirei popula- 
țiunii, sunt folosite și dosurile. Isvoarele sunt puncte de atracție, 
nu fiindcă sunt rare, — pătura groasă de sol de descompunere 
e îmbibată cu apă, pe pare o păstrează chiar și pe vreme de 
secetă mare, — ci mai ales din cauza greutății transportului. Cu 
toate acestea nu li se dă îngrijirea reclamată de importanța lor, 
oameni și vite beau din aceeaș fântâniță zăgăzuită cu 2 scân- 
durele. 

Casele sunt clădite în centru aproape exclusiv din cără- 
midă, după model săsesc Pe deal, ele se construesc din bârne; 
dar se acoperă cu ţiglă. Puţine case se mai văd acoperite cu 
pae. Atenanţele însă în multe cazuri reprezintă această fază mai 
" veche. 

Ocupațiunea locuitorilor e plugăria și creșterea vitelor. 
Arăturile ocupă o suprafață respectabilă. Se cultivă grâu, ovăs, 
secară și cartofi, mai puţin orz. Recolta e atacată des, sau de 
secetă, sau de prea multă ploaie și răceală. O altă primejdie 
sunt negurile, cari bântue des. Din când în când se obţin totuși 
recolte bune, atât cantitativ cât și calitativ. Curios e faptul că 
pe Măgură, deci la 1200 m., se face adeseori grâu mai bun decât 
la 800 m., din cauză că negurile bântue mai mult prin văi, unde 
bobul se șistărește din cauza lor. 

Cu tot asaltul dat de agricultură în aceste locuri, supuse 
anevoe de plug, nădejdea oamenilor rămâne și astăzi, ca în vre- 
mile vechi, creșterea vitelor, oi și cornute. Odinioară Poenarii 
erau târlași vestiți. In timpul din urmă numărul oilor a scăzut 
simţitor, mai ales în urma cunoscutelor șicane la fosta graniţă. 
Azi puţinele turme cari le-au mai rămas, sunt trimise la văratec 
în munții vecini, la isvoarele Bârselor. Vitele mari se bucură de 
tot mai multă trecere. Rasa indigenă a „brănencelor* — vaci 
mici de munte, cu coarnele aduse, — a dispărut și aici, fiind 
înlocuită cu corcituri roșii. Laptele se consumă în casă, fie dulce, 


OBCU CLUJ 


= fă = 


fie înăcrit sau în formă de caș, In timpul din urmă.a început 
să se adune de negustori, cari îl desfac la Brașov, ba îl duc 
chiar până în București. Holbășenii mai au o ocupațiune: sunt. 
singurii furnizori de manga! ai Brașovului. In timpul din urmă 
unii dintre ei, dela mangal au trecut în minele de cărbuni lasi 
ce se scot din povârnișul dinspre Bârsă al platformei. 








Fig. 6. 
O parte din satul și valea Poiana Mărului. 


In:general, situația economică și culturală a locuitorilor 
acestui colţ izolat de ţară lasă de dorit. Ea e inferioară celei a 
Brănenilor, cu cari Poenarii se aseamănă în multe privințe. Pă- 
mântul, întins ca număr de jugăre, dar sărac și greu de muncit, 
nu mai e de ajuns. Şcoala abia sub imperiul amenzilor drastice - 
a început să fie mai frecventată de copii, cari au de străbătut 
distanțe dg câte 2—4 ore, adeseori prin zăpadă nebătătorită. 
Alcoolismul, bolile venerice, gușa, fac adevărate ravagii în sânul 
populațiunei." Alături de câțiva gospodari cuprinși, cari se simt 
bine în mijlocul moșiei lor libere, majoritatea! locuitorilor trăesc 

o viață apăsată de necazuri. Se plâng de greutatea dărilor. Ar 
trebui ca statul să le aplice un regim de menajare, ținând seama 
de eforturile necesare producțiunei într'un sol atât de sărac, pre- 
cum și de meritul acestei populațiuni de a îi împins zona lo- 
cuită asupra unui ținut de codru cucerit cu securea. Au nevoe 
de drumuri, ca să poată circula mai lesne. Au nevoe de îndru- 
mări pentru o viață economică mai productivă, care să le asi- 
gure un trai mai omenesc. Săraci cum sunt, ei iubesc colțișorul 
de pământ, unde-și au căsuțele modeste și nu vor să se expa- 
trieze. „Ne-am învățat aici, cu reanul ăsta, pe ăsta trebue să-l 
mâncăm,“ 


Tipograiul Popa Petre 


de G. Bogdan-Duică 


In „Quellen zur Geschichte der Stadt Brass6,* volumul VIII, 
1918, p. 194, se află, în diariul lui Thomas Tartler, un text in- 
teresant: 

„Un popă valah cu numele Petre, aici, în Şchei, fără nicio 
îndrumare (ohne einige Anweisung) a început să facă o tipografie 
şi să taie literile în plumb, însă nu în modul obicinuit, ci foarte 
scurt, deoarece le-a lipit pe o scândură și așa a tipărit ca/endar 
valah fără ajutorul presei, ci numai cu vălătuc (Rollgold), deși 
acesta=i un fel de a tipări anevoios și întârzietor; totuși se vede 
că el este invențios (inventieus), El cel dintâi a tipărit un calen- 
dar românesc pe trei coale și vinde exemplarul cu 60 den (ari). 
După aceea a 'nceput să toarne litere, învăţându-l puţin tipo- 
graful Michael Helzdoriter dela Seuler, de-aici. A turnat şi litere 
latinești, care însă nu sânt destul de accurat-e.“ 

Acestea s'au făcut în anul 1737. ln anul 1739, cronica lui 
Tartler continuă despre popa Petre așa: 

„Popa valah despre care s'a vorbit ad annum 1737 mense 
Augusti ratione (despre) tipografia românească a învăţat să toarne 
și litere latine in matricis, precum arată aici proba. Nu sunt 

prea accurat-e, de-aceea remâne la literele românești; altfel, dacă 
litera ar fi fost mai accurat-ă, d. Seuler și-ar fi primenit toată 
tipografia sa, prin acest popă.“ (Pagina 127). 


%* 
+ * 


Popa Petre trebuie să fi fost un om isteț; de-aceea Tartler 
îl și numește „invențios“. Fără să aibă vreo instrucție (An- 
weisung) dela cineva, el își turnă singur literele sale cirilice și 
latinești. Văzându-l priceput, un culegitor sas (Holzdorffer) îl 
ajută puţin, dar nu atât cât ar îi trebuit, pentruca popa Petre 
să ajungă a-i furniza tipografului Seuler materialul ce-i trebuia 
pentru primenirea tipografiei sale. Atâta reese din cele două notițe. 


* 
%* %* 


Toate sunt de crezut. 

Un singur punct trezeşte o îndoială. 

Anume: Bianu şi Hodoș au înregistrat un calendar în Bi- 
bliografia românească veche, la anul 1733. Şi acesta-și zice cel 
dintâiu. Deci care-a fost cel dintâiu? Desigur acesta! Atunci 
Tartler ce va fi văzut? Altă ediție? Ori Tartler nu-l va fi cu- 
noscut pe cel dela 1733 și de-aceea-i va fi zis, la 1737, altui 
calendar: întâiul ? 

Cel dela 1733 are o notă: „Prin osteneala Dascalului Petcu 
Șoanul dela Brașov“. | 

Petcu Șoanul şi popa Petre sunt două persoane, nu una. 

Mi se pare, deci, că după Petcu Şoanul a venit tipograiul 
autodidact Popa Petre, care făcându-și o tipogratie primitivă, 
a'ncercat un calendar încă necunoscut nouă. 


Li 
* %* 


Calendari 
Acum întâiu românesc 
Alcătuit dupe cel sârbesc etc. 


în Brașov 1733, este o expunere a zodiilor: Saturn, lupiter, Mars, 
Soarele, Mercur. Spre sfârșit are câteva notițe prorocitoare: 
Pentru -semințe, pentru lăsat de sânge ș. a. 
Cam așa va fi făcut și Popa Petre... 
Fram tare 'napoiați. 

Şi nu-i rău so știm! 

Deci dau niște probe: 

„Pentru tâăiatu părului, ca să crească, iaste bine să se tae 
la lună noao“. 


„Pentru înțărcatul copiilor, la mai, august, noemvrie, ghe- 
narie sau înaintea plinitului lunei“ 


„Omul tânăr să nu-și lase sânge fără de nevoe“. 


In sfârșit una actuală, de-ale Pascaliei: „De va fi zioa 
Paştilor moină, scumpete și uscăciune; iară de va fi zi frumoasă, 
roditori şi uscat; 10 săptămâni după, de nu va fi verdeață, va fi 
anul neroditori; de va îi flori multe de vișini și bune, așa nă- 
dejde şi pentru vin“. 


Așa suna înțelepciunea calendaristică la Brașov, în 1733. 
In 1737 nu va fi fost nici Popa Petre 'mai luminat decât 
Petcu Șoanul. 


Deși de cuprinsul scrierii lui Petre nu suntem curioşi, bi- 
bliografic ne-ar interesa să vedem ce Tartler de sigur a văzut. 


Sibiiu 20 Aprilie 1929. 

Culisele Genevei 


de Caius Bardoși 


Geneva, capitala diplomatică a lumii, se poate compara cu 
un teatru. Pe scena lui se joacă piese generoase, cu un larg 
suflu umanitar, cu monologuri și dialoguri patetice, cu gesturi 
impresionante, cari toate au ceva romantic. Dar în dosul scenei, 
cu lumini orbitoare și cu actori grimaţi, sunt culisele. Este o 
lume ascunsă cu un mașinism complicat și cu o technică rafi- 
nată, care pune în mișcare întregul aparat teatral. Pentru cine se 
interesează mai de-aproape de mecanismul diplomaţiei moderne, 
nu este lipsit de interes să cunoască aceste culise, aşa cum ele 
există în realitatea lor intimă. 

In prima jumătate a lunii lui Martie, s'au întrunit, în pom- 
posul Palat al Naţiunilor de pe malurile lacului Leman, patru- 
sprezece diplomați de marcă, pentru a delibera, într'o atmosferă 
calmă și solemnă, asupra marilor probleme internaționale. Acest 
Consiliu, prin compoziția lui, are un caracter sincer. El dove- 
dește că egalitatea statelor este o iluzie. Aici sunt cinci mari 
puteri: Anglia, Franța, Italia, Germania și Japonia, cari dispun 
nu numai de cele cinci locuri permanente, ci și de o influență 
decisivă. Celelalte opt fotolii confortabile, sunt ocupate de dele- 
gaţii alor opt state „de second ordre,“ cari participă la lucrările 
Consiliului după un sistem mixt de rotaţie și elecțiune, repre- 
zentând, în realitate, cele 45 de națiuni, cari nu sunt „mari pu- 
teri.“ lată câteva reminiscențe vagi, mucegăite, ale congresului 
dela Viena, ale echilibrului și ale concertului european. 

In schimb, un alt inconvenient, care a dat loc aievea la 
atâtea controverse, este înlăturat în viața diplomatică geneveză. 
E vorba de dreptul de întâietate. Această încurcătură protocolară 
pare a îi practic soluționată pe baza principiului aparent al ega- 
lităţii între naţiuni mari și mici. Istoria diplomaţiei ne spune că 
în timput primului congres diplomatic al lumii, acela care 
s'a ținut cu prilejul păcii dela Westfalia, la începutul secolului 
al XVII-lea, — problema cea mai complicată era tocmai acest „drept 

de întâietate“ sau „precădere“ (droit de presance), în jurul că- 
Tuia se certau statele mari și rivale, cum era Franţa, Spania, 
Anglia și Germania. Şi atunci a trebuit să se construiască o sală 
mare, cu patru porţi, pentru ca ambasadorii celor patru mari 
suverani să poată intra în aceeaș clipă. Astăzi zâmbim, când ne 
reamintim de acele vremuri, cari se pierd în negura preistorică 
a diplomaţiei moderne. | 

Azi se practică un sistem cu mult mai simplu și mai ex- 
peditiv: statele sunt clasate în ordinea alfabetică franceză al ini- 
țialei lor. Așa încât primul stat, în această ierarchie, este Albania. 
Și nu se mai ceartă nimeni pentru a stabili dreptul de prioritate 
al ambasadorului Majestății Sale creștine a Franţei și Navarei 
față de ambasadorul Majestății Sale catolice a Spaniei și Cas- 
tiliei. In secolul fișelor și al taylorismului nu este timp de pierdut 
cu formalități perimate. Tradiţionalul privilegiu al ambasadorului 
de a avea o trăsură cu șase cai și dea sta cu capul acoperit în 
fața suveranului, pe lângă care era acreditat, — privilegii care 
lipseau unui simplu ministru plenipotențiar, — se mai citează 
numai cu titlu de curiositate istorică. Azi ambasadori și miniștri 
se urcă în aceiași limuzine somptuoase de o sută cai putere și 
îşi lasă jobenurile în antișambră. 

lată un punct câștigat în evoluția diplomaţiei. Dar asta încă 
nu înseamnă că un ambasador al Majestății Sale britanice este 
egal cu un ministru rezident al Albaniei. Egalitatea rămâne, deci, 
numai aparentă. 

Există o serie de probleme complicate, cari se înfățișează 
pe scena Genevei cu un aspect trandafiriu. In realitate, aceste 
probleme încearcă să deruteze atențiunea opiniei publice dela 
realitățile crude, dela ciocnirea intereselor și ambițiilor între ma- 
„rile puteri, cari tind să atragă, în zona lor de influenţă, forțele 
risipite, dar viguroase, ale statelor mai mici. 

__De prezent sunt patru mari probleme, de o întindere uni- 
versală, cari se pot observa în dosul culiselor dela Geneva. Ele 
ciocănesc lugubru la leagănul fragil al misticismulul pacifist, 
amenințând să-l transforme întrun sicriu. 

Prima este expansiunea italiană. Ori cât ar - încerca să o 
mascheze politicianii mari şi bine intenţionaţi, nimeni nu poate 
contesta acuitatea acestei probleme. Italia are o suprapopulație 

anuală de un sfert de milion. Ducele a oprit emigrarea în Ame- 
rica și alte țări îndepărtate. Noua politică demografică a fascis- 
mului tinde să plaseze pe toți Italienii aproape de Patrie. Ve- 
chiul vis al imperialismului cezarian, de-a transforma Medite- 
ranea întrun lac roman, își recapătă actualitatea. In sudul Franţei 
s'au infiltrat mii de ltalieni, cari au început să cumpere pământuri. 
De altă parte, în Tunisia sunt mai mulți Italieni decât Francezi. 
Incă în 1881, când Franţa a cucerit protectoratul Tunisiei, Italia 
s'a supărat. In anul următor ea a intrat în Tripla Alianţă, alături 
de Germania și Austro-Ungaria. Războiul mondial se pare că nu 
a șters încă toate urmele unei vechi supărări, care se complică 
atât din cauza suprapopulării peninsulei italice, cât și din cauza 
catastrofalei scăderi a natalității franceze. Așa încât relațiunile 
între Franţa și Italia nu sunt decât la aparență cordiale. In rea- 
litate, ele lasă mult de dorit. Franţa, cu simţul ei subtil de pre- 
vedere, protejează |ugoslavia, pentru a avea un aliat în coastele 
Italiei. Italia încearcă să contracareze acest joc abil. In primul 
rând și-a lărgit zona de influență în Albania, un quasi-protec- 
torat italian, care-i poate servi, la un moment dat, drept teritoriu 
de debarcare pentru a arunca trupe în spatele Jugoslaviei. In al 
doilea rând, exploatează romantismul pueril al politicii maghiare, 
impingându-o să ceară revizuirea tratatelor de pace, care ar putea 
produce o modificare a statutului colonial în favoarea Italiei. Ea 
speră să mai aibă în Ungaria încă un ajţutor în spatele Jugo- 
slaviei, aliata naturală a Franţei, care-și teme coasta dalmatică 
de lăcomia italiană. 

A doua mare problemă este aceea a frontierelor orientale ale 
Poloniei. Polonia are o populaţie considerabilă de 30 milioane 
de locuitori. Insă ea nu dispune de un acces natural la mare. 
Congresul dela Versailles a încercat o soluţie diplomatică expe- 
peditivă, dar complicată. A creat coridorul dela Dantzig. Acesta 
taie în două Polonia orientală, izolându-o de Reich. lată un lucru 
care nu convine deloc politicei germane. lar Franța, cu toate că 
și-a ameliorat mult relațiunile cu Germania, mai ales după 
acordul economic al oțelului, nu sa îmbrățișat cu vecina ei 
decât teatral la Lugano. Reparaţiunile, evacuarea Renaniei și 
chiar chestiunea alsaciană sunt probleme dificile, care nu favo- 
rizează o prietenie sinceră franco-germană. De aceea Quai 

dOrsay-ul caută o aliată naturală în Polonia. Acest lucru este 
jenant pentru germani. La rândul lor, aceștia caută, să câștige 
statele baltice. Diferendul polono-lituanian în privinţa Vilnei nu 


pare a fi strein de politica din Wilhelmstrasse. 
A treia problemă complicată este aceea a rivalifății navale 


anglo-americane. Anglia stăpâneşte azi aproape toate mările lumii. 
Cu o tenacitate de fier și cu un simț calculator al realităților 
politice, economice și diplomatice, Albionul a ajuns să cucerească 
cel mai imens imperiu, pe care l-a cunoscut istoria universală. 
El dispune de 500 milioane locuitori, adecă o treime din popu- 
lația pământului. Cu o admirabilă intuiție de organizator, En- 
glezul știe să se adapteze la toate împrejurările, având oroare 
de formule teoretice. Ciuvernatorul militar din Gibraltar are încă 
şi azi puteri suverane, ca în timpul absolutismului feodal. EI 
acumulează, în mâna sa, puterile legislative, executive și jude- 
cătorești. In acelaș timp însă alte teritorii ale imperiului britanic 
au obținut privilegii, cari se pot compara cu o independență 
aproape integrală. Astfel Canada are un ambasador chiar la Londra, 
metropola imperiului. De altă parte însă în America s'au acu- 
mulat imense bogății. Inarmările navale ale Americei au crescut 
cu o rapitiitate vertiginoasă. Ea are o sete nepotolită de a cu- 
ceri noi debușeuri pentru o industrie supraraționalizată. Deci are 
dorința de a se ridica la rangul de stăpână asupra Oceanelor. 
Toate aceste elemente au dat naștere și nutresc creșterea unei 
firești rivalități maritime cu Anglia Aceasta vrea să-și apere, din 
răsputeri, situațiunea câștigată. De aceia încă din 1904, ea a în- 
cercat o apropiere de Japonia, o națiune viguroasă și tenace. In 
acelaş timp însă America se ține departe de concertul pacific al 
Genevei. Refugiată sub mantia comodă a doctrinei lui Monros, 
ea protestează că nu se amestecă în treburi, cari se petrec în 
afară de America. In realitate pare însă a avea o neîncredere 
fricoasă față de machiavelismul diplomatic european, care i-ar 
putea întinde o cursă neplăcută pentru calculele ei imperialiste 
Şi astfel, marea instituțiune dela Geneva, creată de Wilson, se 
vede lipsită chiar de sprijinul patriei creatorului ei. lar Pactul 
Kellog nu este decât un simplu bluff electoral pacifist care a 
fost bun să-l aleagă pe Hoover, dar care nu o angajează cu nimic. 
Este un simplu sărut platonic după cum îl caracterisa un spi- 
ritual senator francez. 

In fine a patra din problemele mari internaționale este așa 
numita luptă între cele două Americi. America anglo-saxonă are 
o situațiune economică strălucită și o putere politică, diplo- 
matică, militară și navală în plină creștere. Cu un instinct rece 
de calculator al afacerilor, ea încearcă să-și întindă hegemonia 
asupra Americei Latine, America Centrală şi America de Sud 
îranceză, un teritoriu imens, divizat în state miniscule, asupra 
cărora puternicele republici ale Braziliei și Argentiniei stăpânesc 
protector. Inrudite prin sângele comun, crescute din trunchiul 
viguros al rasei latine, legate prin religia comună a catolicis- 
mului şi prin amintirile sacre ale luptelor de independenţă, na- 
țiunile Americei Latine încearcă să pună o rezistență puternică 
împotriva infiltrării bancare, industriale și chiar politice ale Ame- 
ricei de Nord. Spiritualitatea intelectuală a Americei Latine vrea, 
cu orice preţ, să-și menţină independența ei istorică, apărându-se 
la nevoie cu orice mijloc împotriva egoismului rigid american. 
lar conferințele panamericane nu sunt decât niște diguri artifi- 
ciale, pe cari un torent războinic le-ar putea rupe cu ușurință. 

lată dar cele patru mari probleme ale politicei internaționale, 
— anume expansiunea italiană, frontiera orientală a Poloniei, 
rivalitatea anglo-americană și lupta celor două Americi, — cari de- 
mască interese contradictorii şi amenințătoare, ascunse în dosul 


culise!lor dela Geneva. 
Dar cu aceasta încă nu am epuizat toate izvoarele unor 


eventuale complicaţiuni internaţionale. 

In primul rând vine chestiunea „AAnschluss“-ului Austriei, Cu 
tot riscul de a se degrada dintr'un stat independent la rangul 
unei provincii amenințate cu prusificare, cum e Bavaria, —- Austria 
nu încetează să dorească o alipire de Germania. Astfel crede că 
va putea scăpa de imensul număr de funcţionari, cari au rămas 
pe drumuri după descompunerea fostei Monarchii. Şi în acelaș 
timp crede că va găsi debușeu apropiat și ieftin pentru industria 
ei desproporționată cu mijloacele ei de consumaţie și export. 
Această acțiune neliniștește atât pe Cehoslovaci cât și pe Italieni. 
Și, oricât de bizar ar părea fenomenul, în această alianţă contra 
creșterii puterii germane întră, în mod natural, și Franța alături 
de ltalia și Cehoslovacia. 

In al doilea rând vin agifațiunile revizioniste ale Ungariei. 
Ungaria, pentru a comprima pretențiunile firești ale masselor, cari 

cer înlocuirea sistemului feodal al dominațiunei magnate și cle- 
ricale cu v democrație agrară și cu o libertate parlamentară, șan- 
tajează și exportează mirajul unei restaurări a Ungariei de odi- 
nioară. Aici însă alianța solidă, bazată pe aceleași amintiri gro- 
zave ale vremurilor trăite sub dominația maghiară și pe acelaș 
interes comun de a-și apăra libertatea scump cucerită, — care 
este Mica Antantă, — va fi totdeauna o forţă impunătoare de 
cincizeci milioane, conștie de datoria ei. 

In al treilea rând vine pericolul sovietic. Impinsă de dorul 
revoluţiei planetare, care nu e altceva decât o readaptare a im- 
perialismului moscovit, cu nostalgia Constantinopolului și cu 
visul stăpânirei panslave, Rusia sovietică înarmează și ameninţă. 
Intâi recurge la intrigi. Tentativa de slăbire a alianței polono- 
române, prin abilul joc al aderării anticipate la Pactul Kellog, 
a eșuat lamentabil. Atunci s'a văzut silită să semneze Protocolul 
Litwinoif, a cărui valoare rămâne pur platonică, iar eficacitatea 
lui e legată mai mult de sleirea forțelor economice ale Rusiei. 

In fine în al patrulea rând vine revoluția afgană. Afganistanul 
a oscilat totdeauna între politica vecinilor săi: Englezii și Rușii. 
Acum o sută de ani Englezii au provocat o revoluție în Afga- 
nistan. Acum Afganistanul este iarăși în prada unor turburări 
suspecte, cari par a intrece cadrul strâmt al unui stat asiatic, in- 
setat de progres și independență, câmp de acțiune a numeroa- 
selor ambiții de parveniți. Cabinetul Majestății Sale britanice 
știe că are o mare datorie: apărarea Indiilor. De aceea a luptat 
și luptă contra oricărei avansări rusești și chiar contra unei mo- 
dernizări, ce poate deveni periculoasă. 

lată dar cele patru probleme, — Anschlussul, revizionismul 
maghiar, pericolul sovietic și revoluția afgană, cari deși mai puțin 
importante, la aparență, decât primele patru, — prezintă totuși 
un pericol acut pentru pacea lumii. 

Concluzia, ce se degajează logic din aceste constatări, ne 
arată că situaţiunea internațională nu este tocmai atât de albastră 
cum se vede pe malurile lacului dela Geneva. Rivalitatea econo- 
mică și politică între statele mari persistă. lar statele mici, cari 
ascultă cu o adorabilă naivitate, glasul de sirenă al marilor pacifişti 
sunt exploatate la remorca unor interese oculte. Nașterea, creşterea 
și dispariția micilor state e adeseori legată de aceste interese. 

Desigur că aceste constatări nu sunt tocmai optimiste. Ele 
sunt poate chiar exagerate. Dar ele au totuși un sâmbure de 
adevăr. Orice realist al politicei internaționale le vede și le simte. 

Insă, din cauza lor, situațiunea încă nu este desperată. 

Pacea, fecundă și binecuvântată, are un aliat puternic în 
epuizarea fizică și nervoasă a lumii. Nimeni nu e dornic de 
război. Rănile războiului mondial abia sau cicatrizat. 

Și-apoi să luăm un exemplu din istorie. Dela războaiele 
napoleoniene până la cataclismul universal din 1914 sa scurs 
un veac de pace. Micile războaie și expediții neînsemnate, cari 
Sau scurs în acest secol, nu contează. 

Sfânta Alianță a lui Alexandru | era ea însăși o încercare 
mistică de pacificare universală. Şi a isbutit să mențină pacea 
lumii timp îndelungat. Ultimele ei licăriri se pot recunoaște în 
congresele dela Haga din 1898 și 1907. | 

A venit însă râzboiul mondial care a distrus misticismul 
pacifist. 

Pe ruinile sale sângeroase și fumegătoare s'a constituit Liga 
Naţiunilor. Urmașul lui Alexandru | a fost Wilson. Va avea oare 
și el soartea antecesorului său? Nimeni nu poate ghici în viitor. 

In orice caz, Societatea Naţiunilor existe de zece ani. Ea 
încearcă să găsească soluția păcii definitive. Problemă grea și 
încurcată. Insă la Geneva se și muncește, pe lângă că se vorbește. 

In primul rând Cieneva este o școală de educațiune a spi- 
ritului internațional, născut în bubuitul tunurilor dela Verdun, 
Piave, Przemizi, Şabatz și Mărășești. 

Ideia de interdependență economică și culturală între na- 
țiunile civilizate, setea unei armonii universale, încercarea de a 
găsi cauzele profunde ale fenomenelor războinice au început să 
încolțească. 

lar în conștiința națiunilor începe să se contureze tot mai 
clară convingerea că statele au nu numai drepturi suverane de a 
dispune de soartea lor cum bine le place, — ci și obligaţiuni, 
corespunzătoare acestor drepturi, anume de a servi interesul ge- 
neral al progresului uman și universal, din care, în ultima analiză, 
tot statul evoluat profită. 

Democraţia politică a început să-și exercite influenţa și în 
domeniul internaţional. Ideia de suveranitate absolută și nelimi- 

tată era un fenomen firesc în timpul epocii absolutiste. Pe atunci 
suveranul de drept divin era atotputernic în stat, atât în admi- 
nistrația internă, cât și în relațiunile externe. 

Azi suveranul este redus la un rol mai mult decorativ. 

Cetăţenii au câștigat o mulțime de drepturi umane și con- 
stituționale. Dar ei și-au asumat, în acelaș timp, față de stat o 
serie de obligaţiuni precise. 

Tot astfel statul, în marea societate a popoarelor, are nu 
numai drepturi sfinte și intangibile, ci şi obligaţiuni, în fața că- 
rora trebue să se închine convins că folosul este al său și că 
serveşte ideia democratică în înţelesul ei cel mai ideal și cel 
mai moral. 

lată rodul viitor al pedagogiei pacifiste din Geneva. Pentrucă 
una din obligațiunile principale ale statelor este solidaritatea in- 
ternațională și cooperațiunea pacifică. 

In al doilea rând, Geneva este un laborator de experiențe 
economice. Construcţia lui este însă de dată foarte recentă. Căci 
Geneva a trecut prin mai multe etape de evoluţie. Până acum 
Sa ținut mai mult de romantismul poetic. Acum însă a început 
să devină mai realistă. Cu toate că în adunările anuale nu se 
opun complicaţiunilor internaționale decât aceleași fraze stereo- 
tipe şi bombastice, — totuși organismul economic, ieșit din con- 
gresul economic din 1927, pare a fi descoperit calea cea mai 
utilă pentru întărirea păcii: căutarea soluțiunilor practice pentru 
marile probleme economice, din cari se nasc atâtea ciocniri sân- 
geroase de interese contradictorii. 

Geneva este deci o școală a spiritului internațional și un 
laborator al interdependenței economice. 

Dar Geneva mai are încă un avantaj, care nu trebuie trecut 
cu vederea. 

Anume Geneva este un loc permanent de întâlnire a ma- 
rilor diplomați. 

Inainte de războiul mondial, când se întâlneau doi miniștri 
de externe, în cine știe ce stațiune balneară pierdută, toată presa 
tresărea agitată și opinia publică se alarma nervos. 


Azi, la Geneva, miniștrii de externe se întâlnesc liniștit și 
fără zarvă. Ei vin secondați de experți technici. 

In atmosfera simpatică a Hotelului Bergues sau Beau-Rivage, 
între o cafea neagră și un păhărel de lichior, după o masă co- 
pioasă, discută liber litigii complicate, pun la cale alianțe și 
convenții, semnează tratate comerciale și technice. lar prin îumul 
albastru al unei havane savuroase fețele marilor diplomați par 
mai senine, mai conciliante, mai optimiste. 

lată dar că din culisele Genevei poți să observi nu numai 
mari și arzătoare complicațiuni internaţionale, ci și o încercare, 
la aparenţă cel puţin, sinceră și, în orice caz, reală de-a găsi 
soluțiuni onorabile şi utile pentru interesele naționale contradic- 
torii supuse unui ideal pacifist, care este universal dorit și im- 
perios necesar, 

Scrisori vechi 


comunicate de Ax. Banciu 


Scrisorile pe care le vom publica la acest loc, în mai multe 
numere ale revistei, se găsesc în prețioasa arhivă familiară a 
d-lui Aurel A. Mureșianu și toate sunt adresate lui Jacob Mu- 
reșianu, redactorul de pe atunci al Foaei pentru minte, inimă și 
literatură și al Gazetei Transilvaniei, 

Covârșitoarea lor majoritate sunt scrise cu alfabetul vechiu 
(cirilic). 

Pentru ușurarea cetirii lor le-am transcris cu ortografia de 
azi, păstrând totuși intacte unele forme mai caracteristice. 

La anumiți autori voiu da câte o scrisoare cu ortografia 
originalului. 

Credem de prisos să mai insistăm asupra importanței ace- 
stor fel de scrisori. Ca scrisori particulare, ele adeseori desvălesc 
sentimente, planuri, sbuciumări, obiective, precizări de fapte și 
împrejurări, caracterizări de oameni etc., care, turnate în plumbul 
presei, ar fi îmbrăcat, din atâtea și atâtea consideraţiuni, altă 
formă, uneori denaturând chiar adevărul sau, în cazul cel mai 
bun, retăcându-l. 

Nu arareori se desprinde din aceste pagini de scrisori în- 
gălbenite câte-o rachetă, care luminează brusc puncte întune- 
necate, nelămurite sau greșit înfățișate de istoriograti. 

Incepem cu trei scrisori ale lui Vincențiu Babeșiu, preșe- 
dintele de mai târziu al partidului naţional, pe atunci „c. r. se- 
cretar aulic la suprema curte de județ și casaţiune“ din Viena, 
cum iscălește însuși. 


Lipseşte data. 

Stimatisime d-le Redactor. 

Am aflat că va fi mai bine, ca Gazeta noastră să se in- 
foarme despre cele ce se întâmplă în consiliul imperiale — dea- 
dreptul prin noi, decât prin străini; și pentru aceea, deși copleșit 
cu ocupăciuni oficiali ca nici când până acum, apucai totuși 
a-Ţi însemna momentele cele mai interesante din ședințele de 
până acum. 

Am adaus un ce alta, pentrucă oamenii noştri vor a fi tă- 
mâiați și, dacă vom a face ceva sporiu cu ei, caută să le facem 
plăcerile. In cazul prezinte cred că nu va fi publicăciunea fără 
folos comun, și pentru aceea n'avui cuvânt a refuza dorința 
respectivă. 

Săptămâna trecută E. S. Șiaguna era să se prindă în cursa 
Magiarilor, dar sa speriat de resistința ce află atât la Mocioni, 
cât şi la mine și la alţii; apoi mai ajunse și Gazeta cu articulul 
meu, ce-l cură binișor. E lucrul lung și prea delicat, dar l-am 
luat ad notam! 

Depeșa D-tale m'a aflat afară la țeară, Perchtoldsdort, unde 
mi-e familia peste vară și unde petrec și eu câte o zi pe săp- 
tămână, când pot scăpa de cancelarie. Eu în depeșa mea price- 
pusem nu articolul meu, ci epistola lui Mocioni, prin carea-Ţi 
trămise 100 fl. Aceasta doriam ca să se publice, că doară va mai 
îndemna și pe alții la asemene. 

Broșura noastră în a doua edițiune e mai coreasă și trece 
de minune. 

In zilele trecute contele Hartig, bătrânul, unul din cei mai 
maturi politeci, într'o adunare se pronunță pentru principiile din 
opul nostru. lar Magiarii se prepara răspunde cu un pamflet ce 
vor a tipări afară în Germania. Vom vedea! 

leri percepui din Pesta un opșor magiar întătulat „Magyar 
elem*“ == Elementul magiar, dela statisticul Fenyes. Vorbește de 
Români cu tot respectul, ne numește tot frații Români și națiune 
frățească, dar almintre e plină de falsităţi (7 milioane de Ma- 
giari!) Imi pare rău că mam timp pentru o recensiune. 

Tot lipsa timpului mă împiedecă a români cărticica noastră, 
ma că din toate părțile doresc și pretind aceasta. 

Mocioni e de părerea ca să facem iarăși broșura aice, mai 
cu seamă pentru mai mare lăţire, dar eu voiu griji ca cele mai 
interesante părți mai nante să se publice prin foaia D-tale. 

Pe Petrino nu-l putem face să proteste în contra împre- 
unării Bucovinei cu Galiţia, omul e amăgit de Leși ; dar Mocioni 
și Şiaguna își vor face detorința. 

Mocioni îmi promise că va să înduplece pe bătrânul Sina, 
ca să mai îacă și el ceva, — cu punga — pentru Români. — 
Mocioni îmi mai promise că în curând se va pune în capul 

unei întreprinderi naționali, anume pentru înființarea unui fond 
de stipendii — cu una subscripțiune de zece mii și va îndu- 
pleca și pe alții. Dar acum ne e plin capul de câte toate altele. 

După ştirile mai nouă, sudo-slavii ar fi plecați a sprijini 
mișcările Magiarilor, spre a aduce pe Austria în mai mare con- 
fuziune și perplesitate. Noi, cred că ar fi bine să ne ținem pe 
cât se poate, neutrali, până ceriul va aduce momentul ca să ne 
putem pronunța în propria noastră favoare. 

Tinerimea noastră e bine însuflețită, de minune! 

Lui Mocioni Magiarii de repeţite ori îi amenințară cu asa- 
sinatu. Vezi ticăloşia fraților noștri! Al D-tale 


Sincer stimator 
(ss) Babeșiu 


Viena în 30/18 Aug. 1860. 
Stimatisime D-le Redactor ! 


In privința broșurei ce D-sea D-l Senatore imperiale de 
Mocioni cu posta de ieri va expeditat, în conțelegere cu dânsul 
am onoare a-Ţi trimite aici '/. un articul ce cred că-l vei încuviința 
ca demn de publicare în Gazeta. 

Tot de odată aflu de lipsă, pentru propria D-tale notiță 
a-Ţi descoperi, cumcă acel op, pre care D-sea de Mocioni în 
publicitate îl reprezintă, e eschisiva mea lucrare, și D-sea n'are 
alt merit, decât a fi esmis și moiat unele espresiuni și idei pri- 
mitive; — ce zic, ba mai are încă unul, și acela e principale, 
că adecă printrânsul se engaje cu tot-din-a-dinsul pentru inte- 
resele noastre naţiunali; și această momentoasă împrejurare fu 
motivul cel mai decisiv, de eu, deși mai orb de vedere, și cu 
cele oficiali peste toată închipuirea copleșit, mă mai supuseiu 
și acestui lucru atât de greu și delicat. — Eu la început l-am 
fost scris în formă de „Studii asupra întrebăciunei limbelor şi 
naţiunalităților în Austria“, cevași mai lung, pentru uzul său 
privat, (căci omul n'avea nici ideie despre trebele noastre), — 
şi pentru poporul nostru socoteam a face un extras; dar dânsul, 

D-l Senatore, mă făcu a-i da forma și cuprinsul prezinte și a 
i-l acomoda de Program. 


Dânsul îl prezentă în persoană pela miniștri, jurnaliști etc,, 
ca al său, și acum doreşte să se tipărească și românește. 


Deci, din această din urmă cauză Te rog să precugeți și 
să-mi descoperi — poate într'o notă — ce socoți D-ta: dacă s'ar 
putea și ar fi cu cale, ca să se tipărească într'o „Foaia pentru 
minte etc.“ ale cărei spese D-l Senatore imperiale a promis că 
va portă, — seau într'o broșură separată? și deacă broșura sar 
potea să se trămită cu Gazeta D-Tale pela toți abonenții — se'n- 
țelege că gratis? 

Unele gazete de aici (anume „Ostdeutsche Post“) se prin- 
seseră că vor face o recensiune în favoarea noastră. Vom vedea 
mâne-poimâne. 

S'a trămis și jurnalisticei din Germania și aice se vinde de 
ieri în mare număr, prin toate librăriile și până acum toți câţi 
o cetiră, fură prea surprinși, fiindcă din aste puncte de vedere 
nau mai văzut desbătută această temă. 


Deacă timpul și împrejurările îmi vor ierta, cât de curând 
îți voi scrie un articul despre propuseciunile patitelor*) în Se- 
natul imperiale; dar cu ocaziunea aceasta nu pot a trece cu ve- 
derea, că Di de Mocioni, cum și gazetele de azi și „Pressa“ de 
ierl ne spun, s'a unit cu maioritatea în principiu, in tese, dar cu 
o rezervă în privința națiunalităților. Sensul acestei nime nu-l 
știa, eu însumi azi mă ocup cu precizarea aceluia, după care 
dânsul va pretinde ca tutor acelor reforme și instituțiuni liberali, 
la cari minoritatea aspiră, să se dea formă și espresiune națiunale, 
adecă: toate doritele reprezentațiuni, ale comunelor, cercurilor, 
districtelor, provinciilor, precum și cea a centrului imperiale — 
să se compună după proporțiunea naţiunilor respective, cu strânsa 
obserbare a intereselor naţiunali. 


De aceasta descoperire ar fi bine a Te folosi și pentru pu- 
blicitate și ne-ai face plăcut serbițiu **), deacă tot de-odată ne-ai 
descoperi și părerile de pe acolo. 


*) probabil: partidelor. 
++) serviciu, 

Cu toată adânca stimă și cu salute frățească cătră toți cei 
adevăraţi ai noștri, remânând al Domniei Tele 


sincer serv și amic 


(ss) N. Babeșiu 
c, r. secretar aulic la suprema 
curte de județ și casațiune. 


Viena în 13/25 Optomvre 1860. 


Mult stimate Domnule ! 


Amăsurat cu însărcinarea luată dela Domnia Sea Domnul 
senatore imperiale de Mocioni și cu promisiunea ce-Ţi făcusem, 
am onoare a-Ţi porni azi două sute de exemplare din edițiunea 
română a opului nostru întitulat: „Cauza limbelor şi națiunalită- 
ților în Austria.“ 

Deși la acest op, atât în edițiunea germană cât și ceasta 
română, se puseră și ostenelele și spesele fără cât mai poțin 
interes personale, curat numai în folosul cauzei naţiunali, totuși 
— în conțelegere cu suslăudatul Domn — aflu cu cale a-Ţi 
descoperi, cumcă mi s'ar părea ca un lucru de îndoit merit, deacă 
Domnia Tea din suma de exemplare ce-Ţi destinarăm, o parte 
ai binevoi a vinde în folosul fondului Gazetei; și aşa se 'nțelege 
de sine, că toți Domnii căror se trămit exemplare în număr mai 
însemnat, ar face prea bine, deacă câteva ar împărți pe bani și 
sumele încasate le-ar destina, după libera lor alegere, spre sco- 
puri naţiunali. Aci însă aflu de lipsă a observa, cumcă — deși 
din edițiunea germană librăriile vând esemplariul cu câte 40 
cruceri noi, şi deși edițiunea noastră cuprinde cu o coală tipă- 
rită mai mult ca cea germană, — totuși dorința Domniei Sale 
Domnului de Mocioni ar fi, ca edițiunea noastră să nu fie mai 
scumpă ca cea germană. 


Incât pentru tendența acestui op al nostru, —- astăzi, după 
emanarea Diplomei împărătești din 20 Optomvre a. c., nu pot a 
nu observa aici, că eu sum de părerea, cumcă — deși aceea în 


partea politicei sale momentane și formali se altera prea mult, 
dar în cea finale și strâns naţiunale acum, ca mai înainte, ră- 

mase tot aceea, cu totul intaptă. Deci chiar pentru aceasta aș 
recomanda tuturor bărbaţilor noștri să se ocupe cu politeca ca 
în judecata și corolariile lor numai în ceasta din urmă privință 
carea — precum de sine se 'nțelege, unica e și poate fi esența 
nestrămutaveră a politicei noastre națiunali pentru totdeuna, — 
să se țină de noi cu toată rigorositatea. 

Peste tot, eu momentul politec, cest de față, caută să-l 
dechiar de unul din cele mai grele, mai încărcate de dubietăți și 
pericole pentru noi; şi chiar din această cauză aș ruga pe toți 
politecii noștri cu tot de-adinsul, ca deocamdată să fie precât se 
poate de rezervaţi și se caute cu orice preț a se 'nțelege mai 
întâi între sine deplin, până să iese cu părerile lor în public! 

In fine mai am încă o plăcută însărcinare din partea Dom- 
niei Sale Domnului preside al județului comitatense din Arad 
Simeone Popoviciu, adecă 

1) a-Ţi trămite din partea Domniei Sale aici alăturaţii cinci 
zeci florini pentru fondul „Gazetei Transilvaniei“ ; 

2) a înștiința prin calea foilor Domniei Tale pe respectivii 
Domni, ce administră coleptele stipendiarii în 'Temişoara, ca să 
însemne și pe prea lăudatul domn preside între contribuitori cu 
o sumă de șasezeci florini pe an, care sumă Domnia Sea o va 
răspunde cu interesele șese percentuali dela un capital de 1000 
îl. până atunci, până când împrejurările vor face de lipsă răs- 
punderea capitalului însuși. 

Cu acestea mulțămind Domniei Sale Domnului amic al meu 
S. P. aici în faţa lumei române, atât pentru aceste generoase 
contribuţiuni naţiunali cât și pentru sumele împărţite de curând 
la unii tineri români, lipsiți de mijloacele subsistenţei, și pentru 
energica sprijinire a cauzei noastre peste tot, — rămân al Dom- 


niei Tale cu toată adânca stimă 
V. B. 


P. $. 
Stimatisime ! 


Epistola de mai sus cred că ai potea-o publica. 

(Urmează câteva propozițiuni privitoare la abonament și la 
distribuirea câtorva broșuri din cele trimise lui Barițiu, Popazu 
și Munteanu „cu multe sincere complimente din parte-mi“). 

Apoi continuă: 

Dincolo în Principate încă voiu trămite vreo 100 de exem- 
plare și voiu pofti foile din București și leși, că sănceapă odată 
cu toate a se interesa de noi și cauza noastră națiunali. 

Noutăţi pe aici n'avem decât cele de prin gazete, ba ieri 
se răsdândise la bursă vorba, cumcă imperatorul nostru ar fi 
şi părăsit Varșovia — firește fără rezultat mulțumitor. Toată lu- 
mea crede, că n'o să se aleagă din toată comedia nemic! 

De câteva zile petrece între noi Hormuzaki, al treile dintre 
îrați, adică Georgiu. Am ținut cu el o consultare prea adâncă, 
dar e greu a se decide curat! — Şi el e plecat a crede că 
pentru Austria nu e scăpare și așadară că ar fi păcat a ne mai 
lega de o cauză un interes, ce el singur se părăsește! — Sta- 
tutul pentru Ştiria, ce ieri se publică, e menit a înstrăina și pe 
cei până acum neînstrăinați! — Adio! 


(ss) Babeşiu 

Dela „Astra“ 
Raport general pe 1928—29. Tip. A. Mureşianu, Brașov, 1929. 


Din amănunţita dare de seamă citită în Dumineca de Florii 
a acestui an, extragem câteva date greu de întâlnit în alte ra- 
poarte similare. 

Despărțământul „Astrei“ Brașov are 584 de membri, dintre 
cari 175 pe viață. A reorganizat — în trei ani numai — toate 
Despărțămintele din judeţ, precum și 14 Cercuri culturale. In 
cadrul serbărilor organizate de acestea, s'au ținut 28 de confe- 
rințe; în Brașov, un ciclu de 10 conferințe au tratat chestiuni în 
legătură cu trecutul orașului și al „Ţării Bârsei.“ S'au împărțit, 
la sate, 108.309 Lei, fie în bani, fie — mai ales — în cărți și 
broșuri, înzestrându-le cu o mică bibliotecă de bază, completată an 
de an cu volume nouă. Altor societăți Astra le-a dat subvențiuni 
și ajutoare în sumă de 179.620 în 1928—29 și 30.000 în 1927. 

Biblioteca numără azi cca 10—12.000 volume. O secție a 
revistelor și ziarelor e bine începută. Secţia manuscriselor pro- 
mite rarități. Consiliul județean, la cererea comitetului, a aprobat 
cedarea casei din B-dul Regele Ferdinand 14 (fostă casa Baiu- 
lescu) pe timp de zece ani, pe seama Astrei. Biblioteca va avea, 
deci, un local potrivit. Consiliul județean a făcut un act mare, 
pentru o faptă la fel. 

Muzeul are câteva lucruri de preţ. Și colecția se va îmbo- 
găţi ; Brașovul ascunde prin podurile lui un întreg muzeu. 

Cinematograful, administrat de un consiliu de administraţie 
neplătit, format din câți-va membrii ai comitetului, dă rezultate 
bune. Deşi starea lui, la preluare, a necesitat reparaţiuni și in- 
vestițiuni de pesţe două milioane, beneficiul bilanț la 31 Dec. 
1928 însemnează 1.306.793. Asta însemnează gospodărire. 

Sala a fost pusă în mod gratuit la dispoziția a peste 20 
de societăți, instituțiuni de cultură etc. 

Averea „Astrei“ Brașov, Raportul de cassă o cifrează la 
2.298.23071. Firește aici intră și sumele plasate în investițiuni. 

Am dat mai mult cifre. Cu ajutorul lor Asociaţia de aici 
va putea realiza: la sate o propagandă culturală sistematică și 

cât mai intensă; in oraș, două instituțiuni: Biblioteca și Muzeul, 
ambele putând fi ridicate la înălţimi nebănuite. 

Și nu e rău să se știe: în 1926 Despărțământul n'avea 
nimic. Azi e citat la loc de trunte. 

In încheere, raportul nu promite nimic pentru viitor. 

E mai bine așa. 


Șezătoarea Soc. scriitorilor români (24 Aprilie 1929). 


Sa ţinut în sala cinematografului „Astra“. D-l Cincinat 
Pavelescu deschide șezătoarea și tot D-sa o încheie: spirit ascuțit 
Și umor sănătos în toate epigramele spuse. D-l Caton Theodorian 
citește o impresionantă povestire cu subiect luat din zile grele 
(1918). D-l George Gregorian recitează trei din poeziile D-sale, 
atât de bine scrise. Sala le ştiu aprecia. Mult aplaudate au fost 
schițele citite de scriitorul din cercul „Sburătorului“, D-l Gh. 
Brăescu: „Trei elemente“, „Credință“ și „Necazuri“, fragmente 
din viaţă cu fond trist, înfățișate în formă spirituală. 

D-l lon Minulescu a citit: „Vizită nocturnă“, „Echinox de 
toamnă“, „In orașu *n care plouă“ și „Va fi...“ In toate, acecași 
muzicalitate care farmecă, mai ales când versurile sunt spuse 
de autor. 

S'a mai citit, la începutul șezătorii, versuri de D-nii loan 
Al. Bran-Lemeny și Mihail Munteanu. 

Sala, plină ca niciodată. Reușită deplină. Doar o observaţie: 
afişele anunțau și pe alți scriitori cari nu au venit. Publicul îi 
aștepta și pe aceia. S.S. R. ar putea fi mai prevăzătoare; publicul 
nu €e bine să fie înșelat în așteptările lui. 

IL. C. 

